
MIHAI EMINESCU 


Călin Nebunul 


ERA ODAT-UN ÎMPĂRAT ş-avea trei fete, şi erau 
aşa de frumoase, la soare te puteai uita, da la dînsele 
ba. Acu, cele două erau cum erau, da cea mijlocie nici 
se mai povesteşte frumuseţea ei. Acu, cîţi feciori 
de-mpăraţi şi de ginarari au cerut-o, împăratul n-a 
vrut să le deie. 

Acu-ntr-o sară, au venit trei tineri şi le-o cerut, 
da el n-o vrut să le deie. Acu, ei o ieşit afară şi unul 
dintr-înşii o prins a fluiera, cît s-o făcut un nor mare şi 
nu s-o mai văzut nici ei, nici fetele; le-o răpit. 

Acu-mpăratul a scos veste-n ţară, că cine o găsi 
fetele, li dă de nevastă. Acu-n satul cela a-mpăratului 
era un om ş-avea trei flăcăi. Doi erau cum erau, da 
unu era prost, şedea-n cenuşă şi-l chema Călin 
Nebunul. Ş-o zis acei doi fraţi: 

— Haidem şi noi să căutăm fetele-mpăratului. 

Da Călin o zis: 

— Hai şi eu cu voi! 

Şi cei doi o zis: 

— Hai! 

Şi-mpăratul o zis că care s-o porni după fete, li 
dă bani de cheltuială şi straie de primeneală. Acu, ei 
au făcut un arc ş-o zis că unde l-a zvirli, pînă unde-o 
ajunge, acolo să poposească. O aruncat cel mare ş-o 
mers vo două zile ş-o ajuns. O aruncat şi cel mijlociu şi 
tot aşa degrabă o ajuns. Da cînd o aruncat Călin 
Nebunul, o mers trei luni de zile, zi şi noapte, şi 
de-abia o ajuns. 

Acu, ei mergînd pe drum, o găsit şi cremenea şi 
amnaru. De-abia o avut cu ce aţiţa oleacă de foc. Ş-o 
zis aşa ei înde ei, că să păzească focul unul din ei cît 
or dormi ceilalţi doi, că dacă s-o stinge focul, îi taie 


capul celui ce-a păzi dintr-înşii. Acu, s-o culcat cei doi 
şi cel mare o rămas să păzească. Pe la miezul nopţii, 
s-o auzit un vuiet grozav. Era un zmeu cu trei capete. 

— Cum ai putut să-mi calci moşiile de la 
tată-meu, făr' de voia nimănui? Hai la luptă! 

— Hai! 

Şi s-o luptat ei, s-o luptat pînă-acu l-o omorit pe 
zmeu, şi o făcut din capetele lui trei căpiţi de carne. 
Acu se trezesc cei doi: 

— Uite, voi aţi dormit, da eu uite ce lupt-am avut. 

Acu, a doua noapte, cel mijlociu era să stea de 
strajă. lar pe la miezul nopţii, se aude-un vuiet. 

— Cum ai putut să-mi calci moşiile lui tată-meu, 
fără voia nimănui? 

Aista era cu patru capete. 

— Hai la luptă! 

— Hai! 

Şi l-o omorît şi pe acesta, ş-o făcut patru căpiţi 
de carne din capetele lui. Acu, cînd s-o trezit ei, 
o-nceput să-i deie de grijă lui Călin Nebunul ca să 
păzească bine focul. Acu, el a treia noapte era să fie. 
Acu, iar pe la miezul nopţii s-auzi un huiet mare. Un 
zmeu era, cu opt capete. 

— Hai! zice Călin Nebunul, că şi zmeul era 
năzdrăvan şi ştia de dînsul, hai la luptă! 

— Hai! 

Cît se luptă, se luptă, cît de cît să nu se deie 
zmeul. I-o tăiet Călin Nebunul o ureche, ş-o picat o 
picătură de sînge, ş-o stins focul. Ş-aşa prin întuneric 
s-o-nceput ei a lupta, şi-n sfîrşit, l-o omorît Călin 
Nebunul ş-o făcut opt căpiţi de carne. 

Acu, ce să facă el? Foc nu-i. S-o luat el şi merge 
aşa supărat prin pădure, ş-o ajuns la un copac nalt şi 
s-o suit în vîrful lui, ş-o văzut în depărtare o zare de 
foc.  Scoboară el şi se porneşte s-ajung-acolo 
şi-ntilneşte un om pe drum. 

— Bună noapte! 


— Mulţămesc d-tale. 

— Da cine eşti d-ta? 

— Eu îs De-cu-sară. 

Călin Nebunul l-apucă şi-l leagă de-un copac, cot 
la cot. Mai merge el o bucată bună şi mai întîlneşte un 
om. 

— Bună noapte! 

— Mulţămesc d-tale. 

— Da cine eşti d-ta? 

— Eu îs Miezu-nopţii. 

la şi pe acela şi-l leagă iar de-un copac. Mai 
merge el înainte şi mai întilneşte un om. 

— Bună noapte! 

— Mulţămesc d-tale. 

— Da cine eşti d-ta? 

— Eu îs Zori-de-ziuă. 

Îl legă şi pe acela. El i-o legat, că lui i-era frică să 
nu se facă ziuă. 

În sfîrşit, ajunge el acolo. Acolo era o groapă 
mare ş-un cazan c-o pereche de chirosteie mari, 
şi-ntr-însul fierbea vo două-trei vaci, şi-mprejurul 
chirosteielor se cocea o turtă. Şi-mprejurul ei 
dormeau doisprezece zmei şi două zmeoaice, mamele 
lor. 

Acu, Călin Nebunul ia vo doi tăciuni într-un hîrb 
şi-un cărbune-n lulea şi plecînd, însă, i-a venit aşa o 
miroznă de bună din demîncat, şi luînd o bucăţică, a 
curs apă clocotită pe urechea unui zmeu şi ela ţipat 
straşnic, că toţi s-o trezit şi l-au prins pe Călin 
Nebunul. Ş-o vrut să-l omoare, şi el o zis: 

— Mă rog domniilor-voastre, lăsaţi-mă că sunt 
om sărac. 

Dar ei o zis aşa: 

— Dacă tu ne-i aduce pe fata-mpăratului Roşu, 
noi te-om lăsa. 

Da el o zis: 


— Da de ce n-o luaţi d-voastră, că sunteţi mai 
mulţi şi mai tari? 

— Da noi suntem duhuri necurate şi-mpăratul are 
un cucoş ş-un căţel. Noi, cînd ne-apropiem de palatul 
lui, cucoşul cîntă şi cățelul bate, şi noi trebuie să 
fugim. Da tu-i putea mai bine, că eşti om pămîntean. 

Da Călin Nebunul, viclean: 

— Haideţi şi d-voastră cu mine, că-s eu om 
pămiîntean şi cățelul n-a bate, nici cucoşul n-a cînta. 

Da Călin Nebunul se uită şi vede-un voinic ca şi 
dînsul, legat cot la cot de-un copac; şi cînd o văzut că 
s-o pornit Călin Nebunul, el s-o smucit straşnic, încît a 
rămas miînile la copac şi el a fugit. 

Şi ei merg, merg, pîn-ce-ajung la 
poarta-mpăratului. Şi era o poartă mare de fier, că nu 
era-n stare să treacă nime, afară de Călin Nebunul. Şi 
el s-a suit pe poartă ş-o zis zmeilor: 

— Hai să vă iau cîte pe unul de chică şi să vă duc 
în ogradă. 

Şi lua tot cîte unu şi cu paloşul le tăia capul, pînă 
ce-o tăiat la toţi. Ş-o intrat în ogradă; da-mpăratul, de 
grozav zid şi poartă ce-avea, uşile erau toate deschise. 
Călin Nebunul s-o suit sus pe scări, şi scările erau de 
aur bătute cu diamant, ş-o intrat în casă, unde dormea 
fata. Dar era lună ş-o mîndreaţă afară, şi luna bătea în 
casă, unde dormea fata. Da fata era aşa de frumoasă, 
decît de nepovestit. Călin Nebunul a sărutat-o şi i-o 
luat inelul de pe mînă şi s-o dus. Cînd a ajuns la zmeii 
cei tăieţi, li-o tăiat virfurile limbilor la toţi doisprezece 
şi le-o pus în basma, ş-o trecut poarta şi s-o pornit la 
drum. A mers pînă ce-a ajuns la cazan. A putut prinde 
o zmeoaică şi-a tăiet-o, da una a scăpat. Călin a luat 
pe degetu' ista mic turta şi pe celălalt cazanu cu 
carne, şi-ntr-un hîrb oleacă de foc, şi s-o pornit la 
drum, ş-o ajuns la Zori-de-ziuă şi i-o dat o bucată de 
carne ş-o bucată de turtă, l-o dezlegat ş-o zis: 

— Hai, du-te! 


Mai merge el, ajunge la Miezu-nopţii şi-i dă 
ş-aceluia o bucată de carne ş-o bucată de turtă, şi-i dă 
drumul ş-aceluia. 

Cînd a ajuns la De-cu-sară, era mai mult mort, de 
cînd era legat. li dă ş-aceluia o bucată de carne şi de 
turtă şi-i zice: 

— Du-te, bre,-n pace! 

Cînd a ajuns, n-o apucat a aţiţa focul şi soarele 
acu era sus. Fraţii lui atîta dormiseră, c-acu-ntrase 
mai de-un stînjen în pămînt. Cînd s-o trezit, o zis: 

— I, Călin Nebun! lung-a mai fost noaptea asta! 

Da Călin Nebunul nimica nu le-a povestit din 
ceea ce s-a petrecut cu dînsul noaptea. Au pregătit ei 
iar să se pornească, ş-o zvirlit tot Călin Nebunul arcul, 
ş-o mers ei aşa pîn-la pădurea de aur. Cînd o ajuns 
acolo, li-o zis Călin Nebunul aşa: 

— Fraţilor, voi nu-ţi putea trece-n pădurea asta. 
Faceţi-vă voi o colibă aici, şi staţi să mă duc eu singur. 

Aşa, el s-o pornit. Cînd o ajuns în mijlocul pădurii 
cei de aur, fata cea mare a-mpăratului făcea de 
mîncat zmeului ei. 

— Bună vreme, fată de-mpărat! 

— Mulţămesc d-tale, Călin Nebun! De numele 
d-tale am auzit, dar a vedea nu te-am văzut. Da fugi, 
că dac-a veni zmeul, te ucide. 

— Da cît mănîncă zmeul tău? 

Fata zice: 

— Patru cuptoare de pîne, patru vaci fripte şi 
patru antaluri! de vin. 

Zice: 

— la să văd eu de-oi putea mînca. 

Se pune Călin Nebunul şi mănîncă toate. 

Iaca, vine şi zmeul. 

— Bună vreme, cîne de zmeu! 

— Mulţămesc, Călin Nebun. 

— Am venit să iau pe fată. Hai, hai la luptă! 

— Stai să mănînc ceva. 

— Da, că, zău, eu ţi-am mîncat mîncarea. 

— Cu-atit mai bine, zice, eu sunt uşor şi tu eşti 
greu. 

Şi se iau la luptă şi se luptă, şi-l omoară Călin 
Nebunul. 

Pe urmă zice fetei: 

— Rămiîi aici, că mă duc să scot cele două surori 
ale tale. 

Şi se porneşte. Ajunge-n mijlocul pădurii cei de 
argint. Fata cea mijlocie făcea de mîncat ş-aceea. Da 
el cum a văzut-o, i-a căzut straşnic de dragă. 

— Bună vreme, fată de-mpărat! 

— Mulţămesc d-tale, Călin Nebun. De numele 
d-tale am auzit, d-a vedea nu te-am văzut. 

Da şi Călin Nebunul era frumos şi fetei i-a căzut 
drag. 

Da fata-i zice: 

— Fugi, că dac-o veni zmeul, te ucide! 

— Da cît mănîncă zmeul? 

— Opt cuptoare de pîne, opt vaci fripte şi opt 
antaluri de vin. 

— Adă-ncoace să văd, oi putea mînca? 

Şi mănîncă tot. lacă, vine şi zmeul. 

— Bună vreme, cîne de zmeu. 

— Mulţămesc, Călin Nebun. 

— Hai la luptă! 

— Stai să mănînc ceva. 

— Că eu ţi-am mîncat mîncarea! 

— Mi-o fi mai uşor la luptă. 

Şi se iau, se luptă şi se luptă, şi-l omoară Călin 
Nebunul. 

Da lui aşa-i era de dragă fata, de-o luat-o cu 
dînsul la pădurea de aramă. Cînd a ajuns în mijlocul 
pădurii, ş-aceea făcea de mîncat. Aceea nu-l ştia, da 
văzîndu-l cu soră-sa, o-nţeles. 

— Unde-ţi este bărbatul tău? 


— La vinat, Călin Nebun. Da fugi, c-aista te 
omoară! 

— Cît mănîncă el? 

— Douăsprezece cuptoare de pîne, douăsprezece 
vaci fripte şi douăsprezece antaluri de vin. 

— Ia să văd, eu oi mînca? 

Mănîncă Călin Nebunul, mănîncă, cînd, la un 
antal de vin, nu-l putea bea, şi-zice-aşa: „Cu atîta-i mai 
tare zmeul decît mine". 

lacă, vine şi zmeul. 

— Bună vreme, cîne de zmeu! 

— Mulţămesc dumitale, Călin Nebun. 

— Am venit să-ţi iau pe fată. 

— Ba pe fată nu-i lua-o! 

— Hai la luptă! 

— Numai să mănînc ceva. 

— Eu demîncatul ţi l-am mîncat. 

— Eu oi fi mai uşor, tu mai greu. 

— Hai la luptă! 

— Hai! 

Se luptă, se luptă, cît de cît să nu se deie zmeul. 

Zice zmeul: 

— Hai, eu m-oi face o pară roşă, tu te fă o pară 
verde. 

Da el cu asta a greşit, că para roşă-i mai moale, 
para verde-i mai tare. lacă, trecu pe-acolo o cioară pe 
sus, şi-i zice zmeul: 

— Cioară, cioară, moaie-ţi aripa ta-n apă şi stinge 
para asta verde. 

Da Călin Nebunul zice: 

— Impărate prea-nălţate, moaie-ţi aripa ta-n apă 
şi stinge para asta roşie. 

Cioara, cînd a auzit, ştii d-ta, a urcat-o, îndată s-o 
dus. 

După ce-a udat-o, a-nceput a ciupi dintr-însa, 
şi-atiît sînge a-nceput a curge, de umblai pînă-n 
genunchi. 


De-acolo, el s-a luat cu fetele şi s-a pornit. 

O ajuns în pădurea de aur şi-o luat pe cea mare 
şi s-o pornit, ş-o ajuns la fraţii lui. Ş-o zis aşa: 

— Fraţilor, pe astea două le-ţi lua voi, da asta 
mijlocie e-a mea. 

Şi s-o culcat să doarmă. Şi fraţii s-o sfătuit aşa: 
ca să-l omoare nu se putea, da să-i taie picioarele, şi 
să ieie fetele şi să se ducă la-mpăratul şi să zică că ei 
le-au scos. 

Şi i-o tăiat picioarele cînd dormea, ş-o luat fetele 
şi s-o pornit. Aşa era de trudit de lupte, încît n-o simţit 
cînd i-au tăiat picioarele. 

În zori de ziuă, se trezeşte el, se vede făr-de 
picioare. Ce să facă? Da picioarele i le-o luat de acolo, 
că altmintrelea el le-ar fi pus, că era năzdrăvan. S-o 
luat el încetişor ş-o intrat în pădurea ast' de aur. A 
mers vo trei zile şi vo trei nopţi, ş-a ajuns la un palat 
aşa de frumos, de nu te-ndurai să te uiţi la dînsul. S-o 
auzit un cînt aşa de jele, de i-o rupt inima. 

Se ia el încetişor şi se suie pe scările cele, şi vede 
acolo pe voinicul ce-şi rupsese miînile la zmei. 

— Bună vreme, voinice! 

— Mulţămesc d-tale, Călin Nebun, da ce-ai păţit? 

Şi el începe a-i spune toate cîte-au păţit. 

— Hai să fim fraţi de cruce! 

— Hai! 

— Da d-ta cine eşti? îl întreabă Călin Nebunul. 

— Eu, zice,-s fecior de-mpărat şi pădurile astea 
au fost toate a tătine-meu, şi ni le-o luat zmeii; da de 
cînd ai omorît pe zmei, acu iar suntem noi în stăpînire 
; şi eu, pentru că-s făr' de mini, trăiesc aici. Eu făr' de 
mîni, tu făr' de picioare, om trăi bine. 

Călin Nebunul se prinde cu mînile de gitul fiului 
de-mpărat şi se plimbă prin pădure. Aşa, într-o zi, 
aude-un foşnet de frunze. Da fratele lui cel de cruce 
zice-aşa: 


— Eu m-oi apropia încetişor şi ţi-oi da drumul, şi 
tu prinde cu mînile. 

Dîndu-i drumul, prinde pe zmeoaica cea scăpată 
şi zice aşa: 

— Fă-mi mie picioare şi estuia mini, ori te 
omorîm. 

Şi zmeoaica zice : 

— Iaca acolo, ca de-un stînjen de departe, este o 
baltă; vîri-te acolo, că-i ieşi cu picioarele şi istalalt cu 
mini. 

Da Călin Nebunul, mehenghi!: 

— Vîri-te tu întîi! 

— Ei, ba vîriţi-vă voi! 

Da Călin Nebunul rupe o crenguţă verde ş-o 
moaie-n apa ceea ş-o scoate uscată; ş-o începe-a 
pumni, că ea a vrut să-i usuce. 

— Mă rog, nu mă bate, iaca, este la dreapta altă 
baltă. 

Da Călin Nebunul vîri o crenguţă uscată ş-o 
scoate verde, şi se vîrî el acolo şi se scoate cu picioare 
şi celalt cu mîni. Şi ia ş-o omoară pe zmeoaica, că ştia 
că-n orice vreme are să-i facă rău. 

— De-acu, eu mă duc să-mi caut pe nevastă-mea, 
da-ntii hai să mă duc într-un loc care ţi-am spus eu, la 
fata-mpăratului Roşu. 

Şi se iau şi se pornesc. Mergînd ei printr-o 
pădure aproape de curtea-mpăratului, o cules Călin 
Nebunul o basma de alune. Ajungînd la poartă, a auzit 
un vuiet mare. Da ei erau îmbrăcaţi cu iţari şi cu 
cojoace şi-ncinşi cu chimiri. Da baba cea de la poartă 
era de-a noastră. 

— Bună sară, mătuşă! 

— Mulţămesc d-tale, voinice! 

— Da ce-i aici, ce s-aude? 

— Se mărită fata-mpăratului. 

— Da cine-o ia? 

— Bucătarul, c-o ucis doisprezece zmei. 

Da Călin Nebunul îi zice-aşa babei: 

— Mătuşă, iacă-ţi dau un căuş de galbeni, să-mi 
faci ce ţi-oi zice. 

Baba s-o uimit cînd o auzit de-un căuş de 
galbeni: 

— 'Ţi-oi face, voinice. 

El a luat basmaua cea de alune. Era basma de-a 
noastră, neagră, cu floricele pîmprejur, ş-o pus inelu-n 
mijloc ş-o zis aşa: 

— Du, mătuşă, şi pune dinaintea împăratului, 
măcar că te-or ghionti şi te-or da, vîri-te aşa cu de-a 
sila. 

Baba s-o dus ş-o intrat cu ghionturi ea acolo, ş-o 
pus pe masă ş-o ieşit. Cînd i-o dat Călin Nebunul 
căuşul de galbeni, ea straşnic s-o bucurat, că ea nu cît 
să-l fi avut în viaţa ei, dar nici nu l-a văzut. 

Împăratul, cînd o pus mîna pe basma, alunele 
o-nceput a durăi pe masă ş-o rămas inelu-n mijloc. 
Fata o zis: 

— Iaca, tată, inelul meu, pe care nu se ştie cum 
l-am prăpădit. 

Împăratul a-nceput a striga: 

— Cine-a adus basmaua cu alunele? 

Logofeţii a spus că baba cea de la poartă. 
Degrabă a strigat s-aducă cine-a adus. Se ia Călin 
Nebunul şi intră. Da mirele, tiganul, şedea pe trei 
perini de puf. Cînd a fost Călin Nebunul în pragul uşii, 
o perină a căzut de sub ţigan. Cînd a fost în mijlocul 
casei, a picat ş-a doua şi ţiganu-a zis: „Incet, să nu mă 
tăvăleşti". Cînd a fost lîngă-mpăratul, a căzut ş-a treia 
perină, că dă! ţiganului nu i se cădea să şadă. 
Zice-mpăratul: 

— Cum, voinice, inelul fetei mele a ajuns la d-ta? 

— Impărate prea-nălţate! Iaca cum şi iaca cum. 

Da tiganul: 

— Ce spui minciuni? că eu am ucis zmeii. 

Da Călin zice: 

— Împărate, s-aducă toţi zmeii să vezi, este vîrful 
limbilor? 

A adus, şi cu adevărat nu era. Atunci, el le-a scos 
şi le-au arătat. Atunci împăratu-a strigat s-aducă calul 
cel mai bun din grajd, ş-o legat pe ţigan de coada 
calului, ş-o pus ş-un sac de nuci ş-o dat bici calului. 
Unde pica nuca, pica şi bucăţica din ţigan. 
Acu-mpăratul a zis: 

— De-acu, voinice, mi-i fi ginere! 

Da Călin a zis: 

— Ba nu,-mpărate, că mie alta mi-a căzut dragă; 
da eu am un frate de cruce aici cu mine, tot fecior 
de-mpărat; s-o ieie acela. 

Şi l-o adus, deşi fata ar fi vrut mai degrabă după 
Călin Nebunul; dar dă, cu estălalt era potrivită. S-o 
făcut o nuntă straşnică, de-o ţinut vo trei săptămîni: 
luminăţii, lăutari, ce nu era? Şi de-acolo, o zis Călin 
Nebunul: 

- De-acu, mă duc să-mi găsesc pe-a mea. 

Cît pling ei şi stăruie, da n-a putut să-l 
potrivească ca să rămînă. S-o pornit. Cînd a ajuns el la 
casa tătîni-său, era un palat straşnic, ş-un cîrd de 
porci, şi-i păştea un băieţel ca de vreo şapte ani. Că de 
cînd îi tăiase picioarele, era ca vro opt ani de zile. 

— Bună vreme, băieţele! 

— Mulţămim d-tale, bade! 

— Cine şade-n curţile este? 

— Ia, nişte voinici care au luat nişte fete 
de-mpărat, care le luase zmeii. 

— Da cum trăiesc ei, pe care fete o luat? 

— Cel mare o luat pe fata cea mare, cel mijlociu 
o luat pe cea mică. 

— Da cea mijlocie? 

— Aia a pus-o de păzeşte găinăria. 

— Da tu a cui eşti? 


— Mama-mi spune că-s al lui Călin Nebunul, cine 
a mai fi acela? 

Da el, cînd a auzit aşa, numai el ştia inima lui, că 
dă, să ierţi mata, cinstita faţa matale: era al lui. 

— Da mă rog, bade, ajută-mi a da porcii-n ocol. 

Merg porcii, merg, cînd o scroafă nu vrea să 
intre. Călin Nebunu a trîntit cu drucul-n scroafă. Ea 
a-nceput a ţipa straşnic, porcii toţi după dînsa. Decît 
au auzit ei ş-o ieşit afară, ş-o început a striga care-i 
acolo de bate porcii? Da Călin Nebunul intră-n 
ogradă. Ei, cum l-o văzut, l-o cunoscut. Şi s-o sculat 
îndată şi s-o pus în genunchi înaintea lui: 

— Iartă-ne, frate, că ne cunoaştem greşeala. 

Da Călin a zis aşa: 

— Ba nu, fraţilor. Hai să facem o boambă de fier 
şi noi să ne punem tustrei alături, ia aşa, cum faci 
cruce; s-o aruncaţi unul din voi în sus, că-i scurtă, că, 
pe care-o cădea, acela-i vinovat. 

Ş-o aruncat în sus ş-o căzut pe cei doi şi i-o făcut 
mii de fărîme. Şi el a făcut o nuntă straşnică. Da el nu 
era aşa tare la inimă ca să ţie pe-acelea rău, ca aceia 
pe asta a lui; el tot ţinea ca la cumnatele lui, ş-o făcut 
un bal straşnic şi eram şi eu acolo... şi eu am făcut o 
ulcicuţă de papară şi m-o dat pe uşă afară, de mie 
mi-a fost ciudă şi m-am dus în grajd şi mi-am ales un 
cal cu şaua de aur, cu trupu de criţă, cu picioarele de 
ceară, cu coada de fuior, cu capul de curechi, cu ochii 
de neghină, ş-am pornit p-un deal de cremene; 
picioarele se topeau, coada-i pîriia, ochii pocneau; 
ş-am încălicat pe-o prăjină şi ţi-am spus o minciună, 
ş-am încălicat pe-o poartă şi ţi-am spus-o toată. 


1 Druc - par. 

IOAN POP-RETEGANUL 
Măr şi Păr 


A FOST ODATĂ ca niciodată. 

A fost un împărat şi o împărăteasă, care cu toate 
că erau trecuţi cu anii, nu aveau nici un copil de care 
să se bucure, care să facă să le treacă de necazuri, să 
mai uite de suferinţele vieţii acesteia, căci, ca şi acum, 
atunci încă erau suferinţe. N-aveau nici un copil pe 
care din dragoste părintească să-l dezmierde, 
împodobindu-l ca pe un copil de împărat şi sărutîndu-l 
ca pe un singur copil la o casă părintească. 

Toate acestea ar fi fost şi ar fi trecut, dară 
durerea cea mai mare era că nu avea cine să 
moştenească scaunul împărătesc, avuţiile cele multe, 
căci avea împăratul multă blagă, multe scumpeturi, 
din care să fi mîncat cu lingura şi tot nu s-ar fi gătat în 
veci. Dară ce plăteau toate, dacă nu avea cine să le 
folosească? Şi astă durere, cît de greu, totuşi mai 
trecea: de una însă erau mai îngînduraţi ca de toate, 
şi aceea era că li se stinge sîngele, seminţia lor. 

Oh! Doamne! Şi mare era lucrul acesta. 

Cînd îşi aduceau bieţii aminte de aceasta, 
plîingeau ca nişte copii mici. Cum să nu? Cum să nu 
aibă necaz şi suferinţe, cum să nu-l ajungă jalea pe 
oricine, cînd ştie că n-are cine să-l cînte, cine să-l 
plîingă cu adevărată durere la moartea lui şi cine să-l 
pomenească cu sfinţenie după aceea? 

Nu însă numai ei erau supăraţi, tot poporul din 
împărăţia lor era pătruns de durere văzînd că se 
stinge seminţia împăratului; şi vai, ce oameni buni 
erau, şi împăratul şi împărăteasa, ca şi o bucată de 
piine! Nu era om în întreaga împărăție căruia să nu-i 
fi făcut un bine, nu era sărac pe care să nu-l fi ajutat; 


nu era bolnav, la care împărăteasa să nu-i trimită ceva 
bun îndată ce auzea de boala lui. 

Toate acestea erau prea mult de la un împărat şi 
chiar pentru asta era în jale toată împărăţia, văzînd că 
neamul bun de oameni se împuţinează. 

Se temea ca nu cumva să deie peste vreun neam 
rău de oameni, care tocmai aşa să le amărască zilele, 
precum le-a îndulcit împăratul de acum. 

De-a mai avea copil a trecut nădejdea, căci erau 
bătrîni. 


Într-o zi, trecînd peste un pod, văzu împărăteasa 
în apă un peşte foarte frumos, deci îi zise împăratului: 

— Uită-te, împărate, în apă, ce peşte frumos! 
Acela ar fi foarte bun de prînz, îmi e şi dor de peşti 
proaspeţi, căci de mult nu am mîncat; la cel din apă 
mi se dă. 

Se uită şi împăratul şi văzu peştele. După ce 
ajunse acasă, dete poruncă pescarilor ca să prindă 
vreo cîţiva peşti de care văzuse. Cîţi pescari au fost în 
oraş şi în apropiere, toţi s-au dus să împlinească 
porunca împăratului cît de grabă. Căutară mult timp, 
dară degeaba s-au trudit, căci numai unul a aflat de 
felul acela cum spusese împărăteasa, dară totuşi era 
destul ca să-i treacă împărătesei de dorul peştilor. 

Bucătăreasa, o ţigancă, se şi puse îndată să 
pregătească din acel peşte o mîncare cît se poate de 
bună, îşi adună toată iscusinţa, ca să poată face o 
bucătură care să-i placă împărătesei. Cînd era mai 
fript, gustă de sare, dar cu toate că a pus destulă, era 
ca şi cînd n-ar fi pus, mai puse deci şi gustă iar, dară 
nici acum nu era sărat deplin şi a treia oară puse şi 
mai gustînd o dată o află bună. 

Acum putea să o ducă împărătesei care tot 
aştepta să se frigă odată. Mîncă împărăteasa, iar 

oasele le dete la o căţea. După cîtva timp băgară de 
seamă, atît împărăteasa cît şi bucătăreasa, că au 
pornit grele: căţeaua se vedea a fi prins căţei. La nouă 
luni de la mîncarea peştelui, împărăteasa a născut un 
copilaş frumos, pe care l-a numit „Măr”. Işi poate 
închipui orişicine bucuria împăratului, a împărătesei 
şi a întregului popor. 

Bătrînii aveau la cine să se îmbucure, pe cine să 
sărute, era cine să le urmeze în împărăție şi cine să le 
moştenească averile, iară poporul acum nu se temea 
că se va stinge neamul cel bun. 


Tot în ziua aceea mai cătră seară născu şi 
bucătăreasa un copil, pe care îl numi „Păr”. 

Căţeaua puiase încă de mult şase căţei, tot unul 
ca altul de frumoşi; acum erau mari. 

Tot din braţe-n braţe creştea Măr, copilul 
împăratului; cînd era la mamă-sa, cînd era la tată-său; 
dară nici Păr, copilul bucătăresei, încă nu se lăsa de 
crescut şi cu toate că Măr era ţinut mai bine şi mai 
odihnit ca Păr, care trebuia, după ce mai crescuse, să 
ajute mamei sale, totuşi era unul ca şi altul, parcă ar fi 
fost chiar gemeni şi la un cost. 

Împărătesei nu-i plăcea aceasta şi s-a gîndit 
mult, cum să facă, ca să se cunoască bine copilul ei 
din al bucătăresei, dară ce a gîndit să facă, a lăsat pe 
alte timpuri. După ce au trecut de opt ani, au început 
a merge la vînat; şi-au împărţit câinii cei şase de la 
căţea; Măr i-a numit pe ai lui: Florian, Cioban şi Frun- 
ză-De-Măgheran, iar Păr i-a numit: Bujor, Rozor şi 
Cetina-Brazilor; cînd de ici, cînd de colea, săgetau cu 
arcurile tot cîte ceva şi duceau la părinţi. Odată fiind 
iară amindoi în pădure la vînat, s-au făcut fraţi de 
cruce, jurîndu-şi dragoste veşnică. 


După ce s-au făcut fraţi de cruce, Măr nu a mai 
vrut să poarte veşminte de cele scumpe, ci numai de 
acelea de care avea şi Păr, apoi părinţii ce nu ar fi dat 
pentru iubitul lor, care acum nu era copil, ci voinic, 
i-au făcut şi lui Păr tot aşa veşminte frumoase ca şi lui 
Măr. 

Acum chiar nu se puteau cunoaşte unul de 
celălalt. Nu era nici un semn prin care să se 
deosebească unul de altul. Pînă acum, cînd baremi de 
pe veşminte se cunoşteau, mai putea suferi 
împărăteasa, dară acum nu. De multe ori vrea împă- 
răteasa să-şi dezmierde feciorul cu cîte un sărutat şi 
săruta pe al bucătăresei; de mai multe ori vrînd să-şi 
ţină feciorul cu cîte ceva mîncări mai bune, chema pe 
al bucătăresei. Îşi puse dar de gînd, că neapărat îi va 
face vreun semn lui Măr, de pe care să-l cunoască. 
Odată venind iară amîndoi de la vînat, împărăteasa îşi 
cunoscu odrasla, căci o strigă: „mamă”. Ea îl chemă la 
sine şi cu un fier ce l-a ars în foc, îl înfieră la mîna 
dreaptă. Ca şi un leu răcni Măr, cînd simţi că e 
înfierat, şi zise: 

— Mamă, mi-ai mîncat norocul! Fără noroc voi fi 
deci în lume şi pînă atunci nu mă odihnesc, pînă ce 
nu-mi capăt iar norocul, căci fără noroc nu pot sta. Vă 
las cu Dumnezeu! 

Împăratul şi împărăteasa cînd auziră aceste 
cuvinte ale fiului lor leşinară de durere, îl rugară să 
nu se ducă, dar toate rugăciunile lor, a lui Păr şi a 
întregului popor, fură zadarnice. El răspundea: 

— Mă duc ca să-mi împlinesc cît mai iute viaţa 
cea fără noroc... să îmi cîştig iarăşi cea cu noroc. 

Cînd plecă, fratele său de cruce Păr îl petrecu 
cale de două zile şi îl rugă ca baremi lui să-i spună 
adevărat pentru care pricină se duce, căci se temea să 
nu-i fi părut rău, pentru că el, fecior de împărat, s-a 
făcut frate de cruce cu un fiu de bucătăreasă. 

— Frate, să mă crezi, răspundea, mama mi-a 
mîncat norocul, eu nu le-am spus lor, dară trebuie să 
mor, tu însă cînd vei vedea pe marama aceasta, pe 
care ţi-o dau acum, trei picături de sînge, să ştii că am 
murit, vino şi mă caută, căci de mă vei afla, iară voi fi 
cu noroc, dară pînă atunci nu. 

Şi-i dete o maramă. 

— Atunci, frate Măr, nu te las; acum voi veni şi 
eu cu tine, că dacă vei da de vreo nenorocire, atunci 
îndată să te pot scoate. 

— Lasă-mă, frate, rogu-te, să mă duc şi vină de 
mă caută, cînd va fi de lipsă. 

Se sărutară şi se despărţiră. 

Măr, însoţit de cei trei cîni ai lui, a mers prin o 
pădure pînă unde se văzuse o licurire de foc. Acolo 
erau nişte păcurari la oi. 

— Bună seara! zise Măr. 

— Să ai noroc, străinule! răspunseră păcurarii, 
dară şezi cu noi aici pe butucul acesta, căci ştim că 
eşti ostenit. 

— De ostenit nu sunt ostenit, căci numai de astă 
dimineaţă călătoresc. Dară faceţi bine şi îmi daţi 
puţină apă să beau, căci nu mai pot de sete. 

— Apă nu avem, răspunseră păcurarii, dară îţi 
dăm să bei zăr, de care bem şi noi. 

Beu dară zăr de care n-a mai beut niciodată şi-i 
plăcu, totuşi însă nu putu să nu întrebe, pentru ce nu 
au apă. 

— Ei, frate, răspunseră  păcurarii, aici în 
apropiere se ţine un zmeu, care bea toată apa din 
izvorul nostru, vitele ni se împuţinează, că le mănîncă 
şi el, dar şi mor de sete. Am vrut să mergem de aici, 
dar nu ne lasă, ci precum am zis, nu se odihneşte pînă 
ce nu ne va mînca pe toţi. Precum vedem, ne sînt 
numărate zilele, şi ale noastre şi ale tale, căci nu te va 
mai lăsa să te duci de aici, cum nu ne lasă nici pe noi. 


— Voi cerca să mă lupt cu el, dacă nu vor putea 
face cînii mei nimic cu el. 

— Şi te-ai încumeta să-ţi cerci puterile cu el? 

— De cînd eram de 8 ani, toată ziua cu cînii mei 
am fost la vînat, am omorît ca copil urşi cu ajutorul 
fratelui meu, dară acuma că-s voinic să nu încerc cu 
un zmeu? Am nădejde în cînii mei, ca şi în mine. 

Nici nu gătă bine vorba, cînd auziră o zbierătură 
în pădure, de care vitele şi cînii păcurarilor aşa s-au 
înfricoşat, încît toate s-au strîns grămadă la un loc. 

— E aici zmeul, ziseră păcurarii, iară ne duce 
cîteva vite. 

Atunci voinicul îşi strigă cînii lîngă sine şi 
merseră către zmeu; cînd era aproape de zmeu, care 
arunca foc din gură, îi zise: 

— Nu fi aşa turbat, focul din gură-ţi nu-mi strică, 
numai mă încălzeşte, căci nu mi-e frică de tine. 

— Cine eşti tu de-mi stai în cale? întrebă zmeul, 
doară nu eşti tu Măr sau Păr cu cînii lor. 

— Eu sunt, răspunse voinicul, dară ce ai tu cu 
oamenii aceştia de omenie, de nu le dai pace să 
trăiască de pe o zi pe alta? 

— Vreau să trăiesc şi eu bine, mai ales azi, cînd 
te voi mînca şi pe tine cu cînii-ţi cu tot, zise zmeul. 

— Aşa? răspunse Măr; îşi strigă apoi cînii: Na, 
Florian! Na, Cioban! Na, Frunză-De Măgheran! 
Prindeţi-l şi ţineţi-l! 

Numai aceasta o aşteptară şi cînii: îndată săriră 
la el şi-l prinseră de grumaz. Măr se duse şi îi tăie 
capul. Trupul l-a dat la cîni, iară capul l-a ars şi oasele 
le-a pisat tot praf şi praful l-a suflat în vînt. Bucuria 
păcurarilor era nespusă de mare, căci acum nu aveau 
de cine se teme. Îşi puteau prăsi vitele în tihnă. Îi 
mulţumiră foarte şi-l rugară să primească dăruinţă 
jumătate din vitele de la ei. Măr nu s-a învoit nicicum, 
dară numai aşa scăpă de ei, făgăduindu-le că le 

primeşte cînd se va întoarce. După aceea îşi luă rămas 
bun de la ei şi plecă. 

A mers iar o bucată bună de vreme, pînă ce 
într-un tîrziu a ajuns într-un sat; a tras la o muiere 
bătrînă şi a rugat-o de conac peste noapte. Bucuros l-a 
primit bătrina, căci era primitoare de străini, ca 
românul. Cînd înseră, Măr, scoase din traistă ce biet a 
fost vînat şi s-a rugat de bătrînă să facă bine să-l lase 
să-şi gătească cumva carnea de vînat. 

Bătrîna a luat-o şi a pregătit-o ea. Cînd gîndi Măr 
că acum va fi friptă carnea, zise către bătrînă: 

— Mamă! Dară de unde aş putea cumpăra puţină 
pîne de-aici, eu nu ştiu rîndul; nu ai face bine să te 
îngrijeşti dumnia-ta? Iată aici cîţiva bani. 

— Oh, dragul meu! Foarte bucuros ţi-aş da eu şi 
nu te-aş lăsa să-ţi cheltuieşti banii, căci un călător are 
lipsă de bani, dar, zău, n-am şi nici nu vei putea 
căpăta la noi. Căci crede-mă, dragul meu, nici noi de 
mult nu mîncăm pîine. Aici în pădure este un taur 
sălbatic, care ne strică toate bucatele şi care rămîn 
încă le lăsăm noi pe cîmp să se strice, fiindu-ne frică 
de acel taur. Din pricina aceea nici nu punem pe cîmp 
nimic de vreo cîţiva ani, ci trăim şi noi ca vai de noi; 
de dus, iar nu ne-ar place să ne ducem din satul 
acesta, căci aici ne-am născut. Multe nenorociri s-au 
întîmplat şi cu oamenii, căci pe care l-a văzut numai, 
n-a mai scăpat de coarnele şi de picioarele acelui taur 
sălbatic. Vei mînca carnea şi fără pîne, cum mîncăm şi 
noi ce, biet, avem. 

— Cum puteţi duce fără pîne? întrebă Măr. 

— Vai de traiul nostru, răspunse baba. 

— Apoi fii bună, mamă, şi-mi spune despre taurul 
acela ce ştii. Unde se ţine? Cînd vine? Cum ştiţi că 
vine? Mare e? Şi altele, din care aş putea cunoaşte 
mai bine acel taur. 

— Lasă-l năpustului, zise bătrîna, să te ferească 
Dumnezeu să nu-l cunoşti, ci să fii totdeauna ocolit de 


el. Dar dacă vrei să ştii, iată-ţi spun. E un taur mare, 
cu părul sur, cu două coarne de cîte o jumătate de 
stînjin de lungi şi de largi şi c-un ochi în frunte şi cu 
dinţii ca la porcii cei sălbatici, aşa spun care l-au 
văzut mai de-aproape. Se ţine aici în pădurea de lingă 
sat, şi pe cîmp, mai ales acum cînd e iarbă verde pe 
cîmp, mai mult e acolo decît în pădure. Apoi cînd e 
aci-l cunoaştem după zbierătura lui cea urîtă, prin 
care ne dă de ştire să nu mergem nici unul afară din 
sat, că apoi e capăt de acela care se duce. 

— Unde l-aş putea întîlni? întrebă Măr. 

— Ba să te ferească Dumnezeu; şi de ce te-ar 
duce păcatele să-l întilneşti? 

— Aş vrea să-l omor. 

— Poate ţi-ai urit zilele. 

— Ba aş vrea eu să-i iau zilele. 

— Lasă-te, dragul meu, de aşa gînduri, căci cu 
acela nu se poate lupta nimeni, au cercat oamenii de 
la noi, s-au dus mulţi, satul mai tot cu furcoaie, cu 
topoare şi cu coase, dar abia jumătate s-au întors vii, 
pe ceilalţi i-a omorît. 

— Eu totuşi mă încred în cînii mei. 

A cinat, apoi i-a făcut bătrîna pat şi s-a culcat de 
s-a mai odihnit, căci s-a fost ostenit. Dimineaţa s-a 
sculat, s-a îmbrăcat, şi-a săturat bine cînii şi s-a gătat 
de plecat. Mergind pe cîmp, Măr nu văzu nimic, se 
întoarse deci către pădure şi-atunci auzi o zbierătură 
puternică. El îşi strigă cînii: 

— Na, Florian! Na, Cioban! Na, 
Frunză-De-Măgheran! Să staţi tot lîngă mine. 

Nu trecu mult şi iată vine taurul cel cu ochi în 
frunte. inea drept către el. Atunci el luă arcul, îşi 
îndreptă săgeata şi-l nimeri tocmai în ochi, de-i scoase 
ochiul. O zbierătură puternică dete taurul din pricina 
durerii ce avea din pierderea ochiului: coarnele şi le 
împlîntă în pămînt şi scotea pămînt ca şi cu lopata. 
Atunci iar strigă Măr: 

— Na, Florian! Na, Cioban! Na, 
Frunză-De-Măgheran! Pe el, căci eu vin! 

Şi-l prinseră cînii şi-l spintecară, iar cînd ajunse 
Măr acolo nu mai trebuia nimica decît să-l lase în grija 
cînilor, căci şi-a fost scos limba. Lăsă cînii să se sature 
şi se întoarse în sat. O mulţime de oameni îl aşteptau 
în capătul satului, care, înştiinţaţi de bătrină şi de 
zbieretul puternic al taurului, ieşiră să vadă ce s-a 
întîmplat. 

— Fugit-a taurul? întrebară oamenii. 

— N-a fugit, răspunse el, şi n-a mai fugi, căci 
l-am omorît. Uitaţi la gurile cînilor cum s-au sîngerat 
în el. 

Plecară deci cu toţii să vadă mort e taurul, care 
atîta pagubă le-a fost făcut. Oamenii nu mai încetară 
de-a veni, căci s-a întins ca fulgerul vestea că un 
străin a omorît taurul. Cînd văzură taurul mort, 
mulţimea toată s-a strîns împrejurul lui Măr, se 
puseră în genunchi şi voiră să-i mulţumească. Dar el 
zise: 

— Luaţi-i capul şi-l ardeţi, iar trupul trebuie 
îngropat în pămînt, ca nici poveste să nu mai fie de el. 

Atunci merse la taur, îi tăie capul şi-l dete la 
oameni, iar ei merseră toţi în sat şi făcură ceea ce le 
spuse Măr. Făcură apoi şi-o petrecere şi-şi petrecură 
toţi. După petrecere l-au întrebat oamenii pe Măr, cu 
ce sunt datori pentru că a omorît taurul? 

— Cu nimic, răspunse Măr. 

— Numai aşa nu te lăsăm, trebuie să primeşti 
ceva de la noi, strigă mulţimea, îţi vom da bani cîţi vei 
putea duce. 

— Fraţilor, le zise el, eu acum nu merg acasă, ca 
să-mi fie de ceva folos banii voştri, ci cînd mă voi 
întoarce, va fi alta; acum nu pot să primesc nimic, dar 
chiar nimic. 

Ascultară oamenii şi nu-l mai îmbiară. Şi iar a 
mers multă lume împărăție, pînă a ajuns într-un oraş. 


Chiar pe la amiazi ajunse şi fiindu-i foarte cald, se 
băgă într-o casă, ca să ceară puţină apă ca să-şi 
astîmpere setea. În casă era numai o muiere bătrînă, 
care la rugarea lui ca să-i dea apă, răspunse: 

— Oh, dragul meu, bucuros ţi-aş da, numai să fie 
în casa mea, dar nu e nici o picătură! Aici, în oraşul 
nostru e numai o fîntînă, în care este un balaur cu 
şapte capete. Acesta tot la o jumătate de an cere cîte 
o fată, pe care o vrea el, iar oraşul trebuie să-i dea, 
căci de nu, nu ne dă apă. Acum chiar fata împăratului 
a cerut-o; împăratul, fiindcă o are numai pe ea, nu ar 
vrea s-o dea, a şi cercat s-o schimbe, dar balaurul a 
cunoscut că nu-i aceea şi acum nu vrea să ne mai dea 
apă, pînă nu-i va da fata împăratului. De cinci zile nu 
am băut şi aşa nu o mai putem duce. Poate azi, aşa 
era vorba, o va da împăratul, că n-are încotro. Nici noi 
n-avem ce face, dacă suntem aşa de nefericiţi. 

— Dar frumoasă e fata împăratului? întrebă Măr. 

— Dar încă cît de frumoasă! Parcă ar fi ruptă din 
soare! Nu e mai  bătrină decit de vreo 
şase-şaptesprezece ani, cu părul galben ca de aur. Dar 
apoi ce buneţe, ce inimă are, nime nu ştie şi nici nu-şi 
poate închipui, numai acela care a putut să vorbească 
vreodată cu ea. Destul de rău ne pare şi nouă, de mai 
că ni se rupe inima, căci numai pe ea o are împăratul 
şi ar fi pagubă mare dacă s-ar stinge neamul 
împăratului, că e neam milostiv, dar n-avem ce face, 
aşa ne-a rînduit Dumnezeu, bag seamă. 

— Ei! Dar nu e nimeni să poată omori pe acel 
balaur? 

— Oh, Doamne, răspunse bătrîna, dar cine s-ar 
putea împotrivi cu acea bidiganie spurcată? Nu se 
poate apropia nimeni, căci îndată-l trage în fîntînă. 
Apoi cine ar putea lupta cu şapte capete înveninate? 
Se zice că dacă i-ar tăia cineva un cap, îndată alte trei 
i-ar răsări în locul celui tăiat. 

— lată, aici am puţină carne, ce am vînat în 
pădure, fii bună şi lasă-mă să o frig, să mănînc şi să 
mă odihnesc puţin, apoi mă duc să văd şi eu ce balaur 
se ţine în fîntînă şi ce fîntînă e aceea. 

— Ţi-o frig eu, dragul meu; vom merge mai mulţi 
acolo, căci, precum ştiu, chiar azi îşi va aduce 
împăratul fata. 

— Voi cerca să-l omor, zise Măr. 

— Ba, lasă-te de acea socoteală, căci nu vei putea 
şi atunci mai tare se va miînia balaurul pe noi şi nici 
după ce îi va da împăratul fata nu va vrea să ne mai 
dea apă; lasă să petrecem după cum ni-e ursita. 

— Să mănînc şi să mă odihnesc oleacă numai, 
apoi fie ce-a fi, tot cerc; cînii mei mult îmi vor ajuta, 
dar şi eu lor. 

Atunci bătrîna fripse carnea şi o puse înaintea lui 
Măr, care mîncă cu poftă, fiind tare flămînd. Tot ce a 
rămas, carne friptă şi nefriptă, dete cînilor. După ce 
mîncă se puse să odihnească, însă nu putu să doarmă, 
căci gîndurile îi umblau tot pe la fata împăratului. 
Văzînd că tot nu poate să se odihnească, se sculă, îşi 
luă cînii, încinse sabia şi plecă la fîntînă. 

Acolo cînd ajunse, văzu o mulţime de oameni, 
care aşteptau să vină fata împăratului. Se băgă şi el în 
mulţime. Nu mult însă stătu, căci iată veni dintr-o 
parte o trăsură, toată îmbrăcată în negru, din care, 
cînd se opri, se scobori o fată frumoasă, de gîndeai că 
e înger, scoborit din cer. Păru-i galben, lăsat pe spate, 
faţa-i gingaşă, ochii cei vineţi, buzele subţiri şi roşii o 
ridicau peste celelalte zidiri ale lui Dumnezeu, de pe 
pămînt. Cum se cobori din trăsură, o înecă plinsul şi 
cu ea plingeau toţi oamenii. Ţi se rupea inima văzînd-o 
pe sărmana fată cum îşi aştepta moartea. Nu mai putu 
sta pe picioare, leşină şi căzu pe pămînt. Cînd văzu 
aceasta, Măr nu mai putu răbda, ieşi din popor, 
chemă cînii cu el, se duse la fată şi-i zise: 


— Scoală, copilă! Nu te teme! Că eu nu te voi 
lăsa să te omoare bălaurul. 

Atunci ea-şi ridică capul şi, văzîndu-l aici, zise: 

— Cine eşti tu de mă batjocoreşti, sau îţi pui 
viaţa pentru mine? 

— Eu sunt, dragă, un străin, care din nenorocire 
am ajuns aici şi văzînd ce este, voi cerca să te scap... 

— O să-ţi pui viaţa, zise fata, lasă-mă, du-te 
de-aici, scapă-ţi baremi viaţa ta şi nu gîndi la mine, la 
o nenorocită, ale cărei minute din viaţă sunt 
numărate. 

— Fără tine nu mă duc; mai bine mor! fu 
răspunsul scurt al lui Măr. 

— Apoi, de ce ţi-ai pune viaţa pentru mine? 
întrebă fata. _ 

Atunci Măr nu mai ştiu ce să zică. Într-un tîrziu 
zise: 

— Nu mai întreba; nu este iertat şi nu o să murim 
nici unul, căci trebuie să trăim şi să fim fericiţi. 

Poporul adunat văzînd acestea zicea: „Ce om 
străin poate fi acesta, de vorbeşte cu atîta cutezare, 
ca şi cînd nu i-ar fi frică de balaur, sau e un voinic 
viteaz şi atunci poate că scapă fata împăratului şi ne 
mîntuieşte şi pe noi de nefericirea aceasta, ori că este 
un smintit!” Cînii neîntrerupt se preumblau în jurul 
stoborului! fîntînii, ricîind cu picioarele în pămînt şi 
schilăind, parcă ar fi ştiut că acolo este ceva. Măr îi 
întreba pe oameni: 

— Ce semne se văd, cînd iese balaurul afară? 

— Ies stropi din fîntînă, ziseră oamenii. 

— Atunci, draga mea, pune-ţi capul la mine în 
poală şi odihneşte-te puţin, căci rămîn eu să 
priveghez. 

Ea-şi puse capul la el în poală şi fiind ostenită şi 
suferind mult, îndată adormi. De la un timp cînii 
începură a ţilăi şi hămăi. El trezi atunci fata de 


1 Stobor - împrejmuire de uluci, gard (n.red.). 

împărat, căci gîndea că o să fie ceva şi îi zise să 
meargă mai încolo. Nici nu greşi cu gîndul lui, căci 
abia se duse cu cîţiva paşi mai încolo şi ieşiră cîţiva 
stropi din fîntînă. El îşi chemă cînii lîngă el şi-şi 
pregăti sabia. Poporul cît a fost adunat, tot a fugit. 
Odată ieşi un cap de balaur din fîntînă. Măr se repezi 
şi-l reteză, din acela însă se făcură trei capete, dar 
cînii apucară fiecare cîte un cap; el tăie virfurile 
limbilor şi le băgă în buzunar, dar deodată din acele 
capete ieşiră trei şerpi, cu care însă avură ce face 
cînii, îi sfişiară în bucăţi. Al doilea cap, cînd ieşi, iarăşi 
nu avu răgaz şi îl reteză, tot aşa făcu cu al treilea, al 
patrulea, al cincilea şi al şaselea, pe toate le reteză. 
Făcîndu-se apoi din ele cîte trei, cînii le apucau pe cîte 
unul. Măr tăia vîirfurile limbilor, care ieşeau la cîte un 
şarpe, iar cînii îi sfişiau pe rînd. Cînd ieşi al şaptelea 
cap, încă-l reteză, dar din acela nu se făcură numai 
trei capete, ci nouă, din care se făcură nouă şerpi 
mari. Trei din ei îi apucară cînii şi-i sfişiară, mai 
rămăsese încă şase, care săriră toţi la capul lui Măr să 
îl apuce în toată clipita. El călcă cu picioarele doi, cu 
mîna apucă alţi doi, dar mai rămaseră doi, care săreau 
şi mai turbat asupra lui Măr. Ce să facă el atunci? Nu 
se gîndi mult, îi apucă şi pe aceştia şi cu o vitejie 
uimitoare se luptă cu ei, pînă ce cînii gătară cu cei 
mai dinainte; atunci Măr slobozi pe rînd şi pe ceilalţi 
şerpi, pe care încă îi sfişiară cînii, încît n-a mai rămas 
nici urmă de înfricoşatul balaur. După ce gătă, mai 
aşteptă Măr o bucată bună de vreme să vază, că poate 
tot o să mai iasă ceva, dar spre bucuria lui nu mai ieşi 
nimic. Atunci scoase apă din fîntînă cu o vadră şi bău 
el, îi dete fetei şi chemă şi pe oameni, care cu mîinile 
încrucişate se uitau la cele ce s-au întîmplat. 

Veniră şi ei şi băură pînă ce se săturară. 

Fata împăratului atunci luă pe după cap pe Măr 
şi îi zise: 


— Mi-ai scăpat viaţa; de nu erai tu, eu nu aş mai 
fi pe pămînt. Eşti voinic de care nu s-a mai pomenit. 

El zise: 

— De nu te scăpăm, nici eu nu mai trăiam, 
neputîndu-te să te uit în veci... 

Veni apoi poporul la el şi îi mulţumi, pentru că l-a 
scăpat de necaz, nemaiavînd grijă de-aici înainte de 
balaur să-i cîştige tot la o jumătate de an o fată. Mai 
înşiră apoi vîrfurile limbilor, care erau 27 la număr, pe 
o aţă, puse steag alb pe trăsură, sui fata împăratului 
în ea, se sui şi el, apoi chemă şi cînii la picioarele lor 
şi plecară către curtea împăratului. 

Ajungînd acolo, găsiră pe împăratul şi 
împărăteasa leşinaţi de durere pentru pierderea fiicei 
lor. Dau să le vorbească, dar în deşert, căci nu aveau 
cu cine: împăratul şi împărăteasa nebuniseră. Curtenii 
înainte erau supăraţi pentru una, acum erau supăraţi 
pentru alta. Nu se puteau deci bucura din destul 
pentru scăparea fiicei, erau însă supăraţi că împăratul 
şi împărăteasa sunt în aşa stare, încît le era în 
primejdie viaţa. 

Iute chemă Măr toate babele din oraş să le 
întrebe ce ar fi de făcut, ca să se scoale împăratul şi 
împărăteasa. Şi au venit babele şi au cercat cu cîte de 
toate: descîntat-au, vrăjit-au, bosconit-au, tămîiatu-au, 
dar toate nu au folosit nimic. Veni în urmă o babă, 
foarte bătrină, se uită la împăratul şi la împărăteasa 
pe-o parte şi pe alta, apoi le-a descîntat cu inimă de 
şoarece mestecată cu usturoi, dar nici aceasta n-a 
folosit nimic. În urmă zise: 

— Împăratul şi împărăteasa nu se pot scula pînă 
nu se vor spăla cu apă adusă de la „zîna de piatră”. 

— Unde-i zîna de piatră? întrebă Măr. 

— E foarte departe, dragul mamei, peste nouă 
ţări trebuie să meargă cineva, dacă vrea să ajungă 
acolo. 

— Apoi bună va fi apa aceea? întrebă din nou 
Măr. 

— Va fi foarte bună, chiar şi morţii se pot scula 
cu ea. Aşa mi-a spus mama şi aşa trebuie să fie, dar 
pînă acum nimeni n-a putut străbate pînă acolo, cu 
toate că s-au dus foarte mulţi şi nu s-au mai reîntors. 

— Într-adevăr este zînă de piatră? Cum curge 
apa? Şi pentru ce se poate merge aşa de greu acolo? 
întrebă iar Măr. 

— Acea fîntînă ştiu bine că este, apa curge la 
picioarele unei zîne de piatră, iar pentru ce se poate 
ajunge aşa de cu greu, eu nu pot să-ţi spun; atîta ştiu, 
că împărăţia aceea e a unei zmeoaice bătrîne, care a 
avut trei feciori. 

— Eu plec să aduc de-acolo puţinică apă, să scol 
pe împăratul şi împărăteasa, zise Măr. 

— Ba să nu te duci, dragă, îl întrerupse fata, căci 
te vei pierde p-acolo şi eu rămîn singură; nici părinţii 
nu mi se vor scula, nici tu nu vei veni şi apoi va fi vai 
de mine. 

— Nu te teme, iar vin, răspunse Măr. 

— Lasă-l să meargă după apă, zise fratele cel mic 
al împăratului, care gîndea că dacă va merge Măr 
acolo, nu se va mai întoarce, iar frate-său împăratul şi 
cumnată-sa împărăteasa vor muri şi el va rămîne 
singur împărat. 

Se şi gătă Măr de cale, luă un cal din stavă!, cînii 
lui, paloşul împăratului şi sabia de-acasă şi plecă. Cu 
lacrimi în ochi îl petrecu fata împăratului pînă la 
marginea oraşului. Acolo el o sărută şi o mînă acasă 
zicînd: 

— Du-te, dragă, acasă şi mă aşteaptă. 

— Te voi aştepta, scumpul meu, orişicît, zise ea. 

Merse Măr multă lume şi împărăție, cu gîndul la 
norocul ce l-a fost pierdut cînd l-a înfierat mumă-sa, 
dar care pînă acum nu l-a lăsat; se temea că acum va 


1 Stavă - herghelie. 


da de rău... Se gîndea şi la fata împăratului şi-atunci 
uita toate necazurile, ba nici de moarte nu-şi mai 
aducea aminte, numai să ajungă iar la ea cu veste 
bună. lată că ajunse cu seara odată la un loc unde se 
vedea „zîna de piatră”. Cugeta că mai bine să se 
odihnească puţinel pînă dimineaţa, cînd apoi va lua 
apă şi va pleca cu ea spre casă. Se puse deci sub un 
copac şi făcu foc şi vru să frigă nişte carne ce a fost 
vînat-o în pădure. Înserase bine cînd le gătă aceste şi 
abia îşi putu întoarce în frigare carnea de vreo cîteva 
ori, cînd auzi un glas din copac: 

— Vai, că frigu-mi-e, mor de frig. 

Se uită în sus şi văzu o babă bătrînă în copac. Ca 
om milos ce era, zise: 

— Scobori, babă, de te-ncălzeşte. 

Ea iar zise: 

— Vai, că frigu-mi-e, mor de frig. 

— Scobori, babă, de te-ncălzeşte, zise iar Măr. 

— Vai, că frigu-mi-e, mor de frig, zise a treia oară 
baba. 

— Dar scoboară şi te-ncălzeşte, să nu te aud 
văietîndu-te, zise Măr răstit. 

— M-aş scobori, dar mi-e frică de cînii tăi, zise 
baba. 

— Nu te teme, pînă voi fi eu aici, nu-ţi vor face 
nimic. 

— Ba mă tem, numai fii bun, na trei peri din 
capul meu şi ţipă peste cîni. 

— Bine. 

Ea luă trei peri din cap, îi aruncă jos şi zise încet, 
încît el să n-o audă: 

— Lant peste cînii tăi! 

Atunci se scobori şi se puse lîngă foc şi iar zise: 

— Vai, că mor de foame. 

— Fă-ţi de mîncare, zise Măr. 

Baba - şi luă o broască, o împlintă în frigare, o 
puse lîngă foc să se frigă, pe care atingind-o de 
carnea lui Măr, zicea: 

— Cine frige broasca, va mînca carnea şi cine 
frige carnea va mînca broască. 

— Taci, babă spurcată, zicea Măr, şi nu-ți tot 
atinge broasca de carnea mea, că te dau cînilor mei să 
te mănînce. 

— Te mănînc eu pe tine! răspunse baba, precum 
ai mîncat tu pe cei trei feciori ai mei. 

Atunci ca muşcat de şarpe sări sus Măr şi strigă 
către cîni: 

— Na, Florian! Na, Cioban! Na, 
Frunză-De-Măgheran! Prindeţi-o şi-o faceţi tot fărimi, 
nimic să nu mai rămiie din ea. 

Cînii nici nu se mişcau, căci erau lănţuiţi peste 
tot trupul cu perii din capul babei. Prinse sabia, dar 
nu avea putere să o scoată şi nemaiavînd nici alte 
puteri în trup, baba îl mîncă, iar inima i-a aşezat-o 
într-un buştean. 

Păr, rămînînd acasă, în toată ziua privea năframa 
de la frate-său Măr. Odată privind-o, văzu trei picături 
de sînge pe ea şi zise: 

— Oh! Săracu frate-meu Măr, e mort, mă duc să-l 
caut. 

Şi-şi luă rămas bun de la mumă-sa, de la 
împăratul şi împărăteasa, care de cînd se pustii Măr îl 
ţinea ca pe fiul lor. 

Îşi chemă cînii şi plecă. Merse multă lume 
împărăție, pînă ce ajunse la locul unde erau păcurarii. 

— Bine că ai venit, ziceau păcurarii pînă nici nu 
se apropie bine de ei, de mult te-am aşteptat, hai de-ţi 
ia ce ţi-am făgăduit, pentru că ne-ai scăpat de necaz. 

— De ce necaz? întrebă Păr. 

— De zmeul care l-ai omorît. 


— Oh, fraţilor, răspunse Păr, nu eu l-am omorît, 
ci fratele meu, care a trecut pe-aici şi acum a murit; 
mă duc să-l caut, doar voi putea da de el. 

— Ce mare pagubă că a murit, căci a fost om 
bun, ziceau păcurarii. 

— Dumnezeu să te îndrepte în calea în care ai 
plecat, iar cînd vei veni înapoi, să vii şi pe la noi. 

Se duse mai încolo, multă lume, pînă ajunse în 
satul unde omorise frate-său Măr pe taurul cel 
sălbatic. Acolo fiind ostenit şi sosind pe înserate, se 
băgă la bătrîna şi ceru cortel pentru noapte. 

— Cum să nu-ți dau, zise bătrina, că doar 
dumnia-ta ne-ai făcut binele cel mare cînd cu dihania 
cea de taur! 

— N-am fost eu, zise Păr, a fost frate-meu care a 
murit şi mă duc să-l caut, doar voi da de el undeva. 

— Unde a murit? 

— Nici eu nu ştiu, tocmai pentru aceea mă duc 
să-l caut. 

— Pagubă de el, căci era un suflet de om bun; 
Dumnezeu să-ţi ajute să-l poţi afla. 

Stete noaptea aceea la bătrînă, iar dimineaţa îşi 
luă rămas bun şi plecă mai departe. 

Merse iar multă lume împărăție, pînă ajunse în 
oraşul cu fîntîna. Acolo se băgă la bătrîna la care 
fusese şi frate-său Măr şi se rugă să-i dea cortel 
pentru noapte. 

— Eu îţi dau bucuros, dar fost-ai la împăratul? 

— La ce împărat? 

— La împăratul nostru, căruia i-ai mîntuit fata de 
moarte şi-ai slobozit fîntîna, omorînd balaurul. 

— Ce balaur? 

— Poate că ţi-ai uitat de balaurul care l-ai omorît 
şi de fata împăratului, pe care o ai mîntuit de moarte 
şi care acum te aşteaptă cu dor, să vii odată de la 
„Zina cea de piatră”; sau nu dumnia-ta eşti acela şi 
atunci greşesc eu? 

— N-am fost eu acela, ci frate-meu, care a murit; 
acum mă duc să-l caut; Dumnezeu ştie, da-voi de el 
undeva ori ba? 

— Unde a murit? 

— Nici eu nu ştiu, tocmai pentru aceea-l caut. 

— Oh! Cum semeni cu el, fie iertat şi miie pe 
unde-a înserat, căci bun suflet de om mai era; pe fata 
împăratului era s-o ia de soţie; nu mergi pînă acolo? 

— Nu merg, numai fii bună, spune-mi cum s-a 
întîmplat de a omorît balaurul şi cum s-a cunoscut cu 
fata împăratului? 

Îi spuse bătrîna toate cum s-au întîmplat şi i-a 
spus şi de „zîna de piatră” la care s-a dus. 

— Ce fel de zînă de piatră e aceea? întrebă Păr. 

— Eu nu ştiu, dacă vei vedea vei şti, numai 
grijeşte să nu paţi ca fratele dumniei-tale. 

Noaptea adormi acolo, iar dimineaţa plecă. 

Merse prin oraş, dar cu faţa astupată, ca să nu-l 
mai cunoască nimeni. La marginea oraşului văzu o 
casă, care era să se huruie de veche. El se gîndi: 
„Precum văd, aici şade cineva şi i se huruie casa, iar 
de reparat nu şi-o poate. Tot atîta cu cîteva minute, 
mă duc s-o proptesc cu un lemn”. Se duse la casă şi 
puse un lemn, ridicînd cornul picat. Cînd era să plece, 
ieşi din casă o muiere bătrină, era Sfinta-Duminică, 
care îl strigă înapoi zicînd: 

— Vino încoace, omule, vino! 

Se duse, îl băgă în casă, îl puse pe scaun şi îl 
întrebă: 

— Unde mergi? 

— Am avut un frate, răspunse feciorul, cu numele 
de Măr, pe mine mă cheamă Păr, frate-meu s-a dus în 
lume şi, precum am auzit, s-a dus la „zîna de piatră” 
după apă, ca să spele pe împăratul şi împărăteasa 
spre a se însănătoşi. Acolo, de bună seamă, a pierit, 
căci pe năframa ce mi-a lăsat-o, s-au ivit trei picături 
de sînge. Mă duc să-l caut. 


— Oh, dragul meu, acolo şi tu piereai, dacă nu 
te-ai fi abătut pe la mine. Eşti bun la inimă, pentru că 
mi-ai proptit casa din nou, şi fratele tău a fost bun om, 
dar adîncit în gînduri, nu s-a uitat în lături şi aşa ca 
toţi care au trecut p-aici şi nu au dat de mine, nu s-au 
mai întors. Ţi-am spus că eşti bun şi toţi oamenii buni 
trebuie să aibă ceva răsplată, un viitor frumos te 
aşteaptă. Ascultă dar ce-ţi spun eu: a fost odată un 
împărat, care avea numai o fată. Împărăţia lor era 
mare şi puternică, se putea măsura cu toate 
împărăţiile. Lor nu le-a fost destul că le-a dat 
Dumnezeu o fată, ci ar fi dorit să aibă un fecior, care 
să moştenească împărăţia şi avuţia lor; pentru aceea 
totdeauna cîrteau... Cînd a crescut fata mărişoară, ba 
încă şi cînd se juca în colb, a avut destui peţitori, dar 
împăratul nu a vrut s-o dea, zicînd că lui îi trebuie 
împărat în loc. Pe-aici se ţinea o zmeoaică bătrînă, 
care avea trei feciori, pe care i-a omorit fratele tău 
Măr, pe unul în chip de zmeu, pe altul în chip de taur 
şi pe al treilea în chip de balaur; acea zmeoaică ceru 
fata pe seama feciorului ei cel mai puternic, acela 
care a fost în chip de balaur în fîntîna din oraşul 
nostru, dar, fireşte, împăratul nu s-a învoit... n-a cerut 
de la nimeni vreun sfat, ci numai de capul lui a lucrat. 
A pornit cu oaste contra zmeoaicei pentru îndrăzneala 
care a avut-o cînd a cerut fata. Zmeoaica cum a făcut, 
cum n-a făcut, ce a vrăjit, ce n-a vrăjit, destul că a 
omorît pe împăratul, pe împărăteasa şi pe toţi oştenii 
lui, iar fata a făcut-o piatră, chiar cînd era la izvor. A 
fost foarte frumoasă fata aceea şi pentru aceea se 
cheamă „zîna de piatră”. Poate ursita a voit ca pînă va 
fi rămăşiţă de zmeoaică aceea, zîna de piatră să nu se 
mai mişte de-acolo, ci tot de piatră să fie. Acum cei 
trei feciori ai ei sunt omoriţi, mai este bătrîna în viaţă, 
care a omorit pe fratele tău. De vei avea grijă, o vei 
omori şi-atunci folosind ce-ţi va spune bătrîna 
zmeoaică, vei învia pe fratele tău, vei învia şi pe fata 

cea de împărat, o vei lua de soţie şi vei fi împărat 
peste împărăţia aceea. Norocul fetei că zmeul în chip 
de balaur a pierit de sabia fratelui tău, că luînd pe 
fata împăratului de-acolo niciodată nu i s-ar fi gătat 
neamul şi rămăşiţa. Eu am fost la împăratul, de le-am 
spus că e bună apa de la „zîna de piatră”, cu toate că 
acea apă e ca şi celelalte, gîndind că fratele tău, ca un 
om bun, şi credincios ce l-am cunoscut, se va abate pe 
la mine şi după sfaturile mele va dezlega de vrâjituri 
pe acea nenorocită de fată omorînd zmeoaica, dar am 
văzut că el aceea n-a făcut-o, dar a şi păţit-o cu 
negîndirea lui. Zmeoaica i-a ţipat păr din capul ei, ca 
el să-l ţipe peste cîni, el aşa a şi făcut, iar ea cu 
vrăjiturile ei, cu părul ei a legat cînii ca şi cu nişte 
lanţuri; lui i-a luat puterea şi aşa l-a prăpădit. Te vei 
duce şi te vei feri de aceasta. ...lată, eu îţi dau nişte 
picături, acestea bîndu-le nu se va lega de tine nici o 
vrăjitură. Acum te du, căci azi fiind ziua mea, eu 
trebuie să merg la biserică. 

Plecă Păr mulţumit pentru îndreptare şi gîndind 
la ceea ce zisese Măr către mamă-sa, cînd l-a înfierat; 
acesta era norocul care i l-a mîncat mamă-sa, căci şi-a 
uitat să facă o faptă bună şi din aceea au provenit 
toate nenorocirile lui şi mai în urmă moartea. 
Ajungînd şi el în aşa loc de unde se vedea „zîna de 
piatră”, un dor fierbinte-l cuprinse. I se părea departe 
locul pînă acolo să vadă pe aceea care îi este ursita 
lui. Totuşi gîndi că fiind înserat, să rămînă sub un 
copac şi să se odihnească pînă dimineaţa, ca aşa în 
ziua următoare mai bine să se poată lupta cu 
zmeoaica, dacă va fi lipsă de aceea. 

Se duse tocmai sub copacul unde fusese 
frate-său, făcu un foc bun şi vru să-şi frigă carnea ce a 
fost vînat-o prin pădure. Cînd întorcea carnea în 
frigare mai bine auzi în copac glasul: 

— Vai, că frigu-mi-e, mor de frig. 


Se uită în sus şi văzu o babă în copac. Îndată ştiu 
cine e, deci zise: 

— Scobori, babă, de te încălzeşte. 

Baba iară zise: 

— Vai, că frigu-mi-e, mor de frig. 

— Da scobori-te şi te încălzeşte, să nu te aud 
văitîndu-te, zise Păr, făcîndu-se răstit. 

— M-aş scobori, dară mi-e frică de cînii tăi, zise 
baba. 

— Nu te teme, zise Păr, pînă voi fi eu aici, nu-ți 
vor face nimic. 

— Ba mă tem, răspunse baba, numai fii bun, na 
trei peri din capul meu şi aruncă peste cîni. 

— Bine. 

Ea luă trei peri din cap, îi aruncă în jos şi zise 
încet, ca el să n-o audă: 

— Lant peste cînii tăi. j 

El luă perii şi-i băgă în foc. Insă ea simţi 
putoarea şi zise: 

— Ai aruncat perii în foc, mă înşeli, poate ţi-e 
frică, un june voinic de o biată babă rătăcită şi 
ascunsă aici de fiarele sălbatice. 

— Ba nu mi-e frică. Na, Bujor, ce ţi-ai băgat 
coada în foc de-ai piîrlit-o! Coada cînelui s-a pîrlit, nu 
perii tăi. 

Ea crezu: se scobori jos, se puse lîngă foc şi zise: 

— Vai, că mor de foame. 

— Fă-ţi de mîncare, zise Păr. 

Baba luă o broască, o împlîntă în frigare, o puse 
pe foc să se frigă, şi pe care atingînd-o de carnea lui 
Păr zicea: 

— Eu mănînc carnea şi tu broasca. 

— Taci, babă spurcată, şi aibi grijă, nu atinge 
broasca ta de carnea mea, căci ţi-o arunc în cap. 

lar baba atingea broasca de carnea lui Păr şi 
zicea: 

— Eu mănînc carnea şi tu broasca. 

— Taci, babă spurcată, zicea Păr, şi aibi grijă de 
nu tot atinge broasca ta de carnea mea, căci te dau la 
cînii mei să te mănînce. 

— Te mănînc eu pe tine, cum am mîncat şi pe 
frate-tău. 

Atunci ca muşcat de şarpe sări Păr în sus şi 
strigă către cîni: 

— Na, Bujor, na, Rozor, na, Cetina-Brazilor! 
Prindeţi-o şi mi-o ţineţi! 

Îndată săriră cînii, unul o prinse de grumaz, altul 
de picioare şi altul de mîni. Atunci zise Păr: 

— Afurisită-ţi fie mumă-ta, te învăţ eu pe tine! 
Unde-i frate-meu? 

— Lasă-mă, că ţi-l dau, răspunse baba, e aici la 
copacul din dreapta, vezi-i cînii acolo. 

— Haide iute şi mi-l arată. 

— Du-te la buşteanul acela, scoate inima din el, 
te du cu ea spre dreapta şi vei găsi lacul zînelor, 
pune-i inima jos şi fă formă de trup de om din pămînt 
pe lîngă inimă, spală-l cu apă din lac şi va învia. 

Aşa şi făcu, se duse, făcu ceea ce zise baba, şi 
învie frate-său Măr. 

— Vai, că mult am dormit, zise Măr. 

— Ai fi dormit tu pentru totdeauna, de nu 
veneam eu, şi îi spuse în ce umblase şi cîte păţise şi ce 
ştiuse. 

Atunci zise Măr: 

— Cît de bine că are cineva un frate credincios 
ca tine, îţi mulţumesc că m-ai scos din nenorocul în 
care m-a băgat mama. 

Vorbind, ajunseră la zmeoaica, care era tot în 
ghiarele cînilor. Măr îi zise: 

— Unde sunt cînii mei?! 

— lată acolo, arătă zmeoaica, sunt dezlegaţi. 

— Na, prindeţi-o şi cînii mei! Florian, Cioban şi 
Frunză-De-Măgheran. 

Păr zise: 


— Babo, cum să înviez „zîna de piatră”? 

— Este acolo dedesubtul ei un cui de fier, acela 
să-l scoţi şi apoi învie, zise zmeoaica. 

— Ai grijă, frate Măr, zise mai încolo Păr, să nu 
faci nimic, că poate n-a fi spus drept şi cînd mă întorc 
să o aflu încă aici! 

— Bine, frate. 

Plecă Păr, ajunse la „zîna de piatră”, bău apă din 
izvor şi scoase cuiul dedesubt. Piatra din ce în ce 
schimba în carne şi în oase, pînă în urmă se făcu o 
fată frumoasă, ca şi care n-a mai fost sub soare. 

— Vai, că mult am dormit, zise. 

— Ai fi dormit în veci, de nu te sculam eu. 

Văzînd ea un june înaintea ei, se înspăimîntă şi 
zise: 

— Cine eşti tu? 

— Eu sunt acela care din blestemul zmeoaicei 
te-am scos. 

— Unde-i zmeoaica? 

— Zmeoaica e aci, mai încolo, îndată o să-i curm 
zilele! 

Ea căzu leşinată în braţale lui. 

— Nu te teme, dragă, zise el, nime nu te va 
scoate din braţele mele, a mea vei fi, şi o sărută cu 
dragoste. 

Ea se trezi din leşinul în care căzuse şi zise: 

— Dacă m-ai scos, a ta voi fi. 

Merseră înapoi şi ajungînd la zmeoaică, zise Păr 
către cîni: 

— Na, Florian, na, Cioban, na, 
Frunză-De-Măgheran! 

— Na, Bujor, na, Rozor, na, Cetina-Brazilor! 
Toată fărîmi să o faceţi! 

Cînii o şi prinseră şi o făcură toată praf, nu mai 
rămase schiamătă din ea. Capul i-l arseră. Incă tot 
atunci noaptea au mers la curtea fetei celei schimbate 
din stîncă, acolo toţi au cunoscut-o de pe chipul ei, 

care era pe păretele casei unde dormea ea. Tot oraşul, 
care o aştepta de mult, îi veni înainte să o vadă şi a 
întrebat-o: 

— Unde ai fost atîta timp? 

— Am fost moartă, răspunse ea, dar junele acesta 
m-a înviat, omorînd zmeoaica, vrăjmaşa noastră. 

— El să ne fie dară împărat! 

S-au logodit fiind de faţă şi Măr, şi au plecat cu 
toţii la oraşul unde era fata împăratului, pe care o 
scosese Măr de la balaur. La marginea oraşului se 
uită Păr să vadă căsuţa stricată, dar nu văzu. Deci zise 
către Măr: 

— N-ai văzut aici o căsuţă? 

— Ba mi s-a părut că am văzut, dară nu m-am 
uitat la ea. 

Atunci spuse Păr toată istoria cu casa aceea... 

Ajungînd la împăratul, el şi împărăteasa s-au fost 
sculat şi îl aşteptau pe Măr. Au spus toate cîte au 
păţit, au făcut apoi logodnă şi au mers cu toţii la tata 
şi mama lui Măr şi la mama lui Păr. 

O! Ce bucurie mare a fost pe toată împărăţia! 

Au făcut apoi un ospăț ca acela! Măr a luat de 
soţie pe fata de împărat ce o scăpase din gura 
balaurului, rămînînd la tatăl său; iară Păr a luat cu 
sine pe mamă-sa, pe bucătăreasa, şi cu logodnica lui 
se duse acasă în împărăţia acesteia; a făcut apoi şi el 
ospăț, şi a rămas împărat. Măr împăratul şi Păr împă- 
ratul au trăit apoi şi mai departe ca doi fraţi şi dacă 
n-au murit, şi astăzi trăiesc. 

Cine crede, să se ducă să vază. 


IOAN POP-RETEGANUL 


Zina apelor 


PE VREMILE pe cînd era iobăgia cea grea, trăia 
un om sărac într-o colibă din pădurea domnească, căci 
era păzitor la pădurea aceea. Odată a mers domnul la 
pădure şi, părîndu-i-se că pădurarul ar fi dat cuiva 
lemne fără slobozenie domnească, atîta l-a bătut, pînă 
ce l-a lăsat mort. Muierea pădurarului, cu un copil ca 
de trei-patru ani, plingea şi se ruga la domnul să nu 
mai bată pe bietul om, că nici vreascuri n-a dat cuiva 
fără poruncă domnească, necum lemne. 

Dar domnul nu vru să creadă, ci după ce omori 
pe pădurar, se puse şi bătu şi pe muierea lui, pînă ce 
rămase şi ea moartă jos. Pe copil îl scoase apoi din 
pădure şi îi zise: 

— Cară-te de-aici, mergi în lume şi te ţine cum 
poţi, iar după ce vei creşte mare, să vii la mine să 
slujeşti în locul tătine-tău. 

Şi s-a dus bietul Alesandru, că aşa-i era numele, 
s-a dus cerşind din casă-n casă, din sat în sat, pînă a 
nimerit lîngă Dunăre, la un pescar. Pescarul acela nu 
era D-zeu ştie ce om bogat, trăia numai din pescuit, 
dar deoarece n-avea copii, luă pe Alesandru copil de 
suflet. La coliba pescarului a trăit copilul pînă ce-a 
crescut mare şi-a învăţat şi el meşteşugul pescăritului. 
Pescarul era acum bătrîn şi nu mai putea pescui, dar 
Alesandru, ca om harnic şi băiat de omenie, cîştiga 
atita ca să poată trăi el, bătrînul şi baba moşneagului, 
liniştiţi. Dă D-zeu însă că moare pescarul şi moare şi 
baba lui, şi rămîne Alesandru numai singur. Acum 
pescuia el numai pe seama lui. Dar gîndeai că e 
făcătură: de cînd murise pescarul cel bătrin, mai că 
nu mai erau peşti în Dunăre; umbla bietul copil ziua 
deplină altă dată şi nu-i prindea mreaja nici un peşte. 

Odată, năcăjit cum era, şi dară şi flămînd, aruncă 
mreaja în Dunăre şi nu mai merge la ea pînă a doua zi 
la amiazi. Atunci se duce şi trage mreaja. Nu era în ea 
nimic alta, decît o mreană... e drept că foarte 
frumoasă. Noa, o ia el în mînă şi o duce la colibă să o 
belească şi să o frigă pe cărbuni, că era mai leşinat de 
foame, săracul. Dar cînd dă să o spintece, mreana îi 
scapă din mînă şi cum cade jos, cum se face o drăguță 
de fată ca ruptă din soare şi îmbrăcată colea ca o zînă: 
cu iie albă ca laptele, împănată cu flori galbene, roşii 
şi vinete de mătase, cu cătrinţă ca fetele noastre, cu 
peptăruţ mîndru, tot pene, şi cu părul slobozit pe 
spate. 

— Nu mă spinteca, Alesandre, zise ea, că eu sunt 
rînduită de D-zeu să-ţi fiu soţie! 

— După ce văd că eşti om ca şi mine, cum să te 
spintec? zise Alesandru, dar eu gindeam că tu eşti 
mreană. 

— Eu sunt zîna apelor, zise fata, şi la porunca lui 
D-zeu am intrat în mreaja ta şi, pentru binele tău şi al 
altor oameni, trebuie să-ţi fiu muiere! 

— Mulţam, doamne, zise iară Alesandru, de cînd 
văd că eşti fată, îmi trecu foamea şi năcazul! 

— No, hai, Alesandre, acuma acasă la tine, acolo 
unde te-ai născut tu! 

— Hei, draga mea! Acolo nu-i de-a merge, poate 
că nici n-aş nimeri, că eram mic cînd am venit 
de-acolo; dar chiar să nimeresc, n-aş merge bucuros, 
că domnul la care a slujit tata e atît de pogan, de-a 
omorît şi pe tata şi pe mama, numai că ce i se păru că 
ar fi înstrăinat lemne din pădurea lui! 

— Nu face nimic, Alesandre, hai să mergem, că 
va fi cum va rîndui D-zeu. 

Şi s-au dus amîndoi în pădurea aceea şi-au dat 
de-o colibă părăsită: era coliba în care se născuse 
Alesandru. Muierea făcu iute ceva de cină, adică 
fripse nişte bureţi ce aflase prin pădure, cinară şi, 


după ce ziseră rugăciunile, s-au culcat, şi-au dormit. 
S-au culcat, se-nţelege, pe vatra goală, căci n-aveau 
alte haine decît hăinuţele de pe ei. Dar ce să vezi, 
dimineaţa cînd se pomeniră din somn, se trezesc în 
nişte curţi mai pompoase decît curţile domneşti şi 
pline de toate cele trebuincioase pentru trai, şi de 
post şi de frupt, şi curţile erau tot acolo în pădure, în 
locul colibei. Mulţumiră lui D-zeu şi se puseră să 
caute una-alta prin curţi şi, după ce dădură de-ale 
traiului, se puseră la prînz. 

Birişii! domnului în toată ziua veneau cîte cu 
zece care în pădurea aceea după lemne şi, fiind 
aproape de sat, ajungeau încă de cu vreme acasă. 

În ziua aceea, iară veniră ei şi trecînd prin 
poiană, unde ştiau ei coliba, rămîn înmărmuriţi de 
frumuseţea curților, care s-au făcut numai de ieri pînă 
azi. Şi se tot înholbară birişii de pe toate laturile, pe 
lîngă cele curţi, pînă era tîrziu după-amiazi, atunci îşi 
aduc abia aminte ce domn au şi-şi încărcară iute 
carele, şi dau bici la boi să ajungă curînd acasă. Dar 
totuşi, ajung tirziu acasă, colo pe la cina cea bună. 
Domnul îi aştepta cu o bîtă de corn în poartă, şi pe 
care cum trecea, mi-l măsura peste spate, de gîndeai 
că dă în sac. Cînd ajunse birişul cel din urmă la 
poartă, zise: 

— Domnule, nu ne bate în zadar, că noi suntem 
de vină că am întîrziat, aşa tare, că uite, în pădure, 
colo unde era numai ieri, nu mai demult, coliba cea 
părăsită a pădurarului, azi aflarăm nişte curţi mai 
minunate ca a măriei-tale, şi noi ne tot înholbarăm şi 
ne minunarăm de ele pînă ce uitarăm nu numai 
porunca măriei-tale, dar şi mîncarea! Blăstămaţi să 
fim de am mîncat azi ceva! 

— Aşa? zise domnul, mai potolindu-şi mînia, noa, 
bine-i; mîine dimineaţă să mergi să chemi pe mişelul 


1 Biriş - argat, slugă domnească. 

acela, care a cutezat a-şi face în pădurea mea casă, 
fără ştirea mea, să-l chemi la mine; ai priceput? 

— Priceput, domnule! 

Şi se duse birişul a doua zi la curţile din pădure 
şi spuse omului din ele că e poftit în sat, la curtea 
boierească. 

— Ce să fac acum, muiere? zise Alesandru către 
muierea sa. 

— Ce să faci? lacă-i merge, că ştiu că nu te-a 
mînca măria-sa domnul! 

Şi s-a dus Alesandru la domnie în sat. 

— Bună dimineaţa, domnule! 

— Să fii sănătos: ce cauţi aici? La ce-ai venit? 

— Am venit, domnule, că un biriş d-a 
măriei-voastre a zis că mi-aţi poruncit să viu! 

— Bine-i! Adică tu eşti mişelul care şi-a făcut 
casă în pădurea mea? Cum ai cutezat să faci un lucru 
ca acela? 

— D-apoi că domnia-ta mi-ai poruncit, ştii, cînd ai 
omorît pe tata şi pe mama, cînd ai zis să merg unde 
m-or duce ochii, iar după ce voi creşte să vin în slujba 
d-tale, în locul tatei; şi eu, iată, m-am ţinut de cuvînt; 
în coliba unde m-am născut, acolo m-am aşezat 
alaltăieri cu muierea mea; dar dacă D-zeu a voit că 
peste noapte să se facă din ea o casă bună 
domnească, eu nu sunt de vină! 

— Să mergi şi pînă dimineaţa toată pădurea din 
jos de casa ta să fie tăiată, tulpinele scoase, locul arat, 
semănat cu mălai mărunt, care pe dimineaţă să fie 
copt, şi mie să-mi aduci de acolo făină de mălai 
mărunt, ca să-mi iasă din ea mămăligă de prînz! 
Înţeles-ai? 

— Dar cum se poate una ca asta, domnule? 

— Taci şi mergi, iar dacă dimineaţă nu vii, după 
cum ţi-am poruncit, nu-ţi mai stă capul unde-ţi stă 
acuma, că ţi-a sta unde-ţi stau picioarele. 


Se porneşte Alesandru supărat acasă; muierea îl 
aştepta în portiţă: 

— Noa, dar de ce te-a chemat? 

— Oh, doamne! Acesta vrea să ne omoare şi pe 
noi, cum a omorît pe tata şi pe mama! 

— Cum aşa? 

— lată, draga mea, mi-a poruncit că pînă 
dimineaţă, toată pădurea cîtă-i din jos de casa noastră 
să o tai, să scot tulpinele, s-o ar şi seamăn cu mălai 
mărunt, iar acela pînă dimineaţa să fie crescut şi copt, 
şi eu să-i duc din el făină de mămăligă, să prînzească 
mîne din ea! 

— Nu-i nimica, scumpul meu soţ, lasă că va fi 
cum va rîndui D-zeu! Nu fi tu îngîndurat pentru aceea! 

Dacă veni seara, cinară ei, se rugară lui D-zeu şi 
se culcară. lar dimineaţa, sculă muierea pe Alesandru 
şi-i zise: 

— Vezi de du făina la domnu, de mămăligă 
pentru prînz. 

Şi se sculă Alesandru; adecă cît vedeai cu ochii 
pe coastă la vale din jos de casele lui, unde fusese ieri 
pădurea cea uriaşă, acum era numai o holdă de mălai 
mărunt, frumoasă şi coaptă; iar într-o desagă-i pusese 
muierea grăunţe şi în alta făina de mălai mărunt. Se 
minună Alesandru, mulţămi lui D-zeu şi merse la 
domnie în sat. 

— Bună dimineaţa, domnule! 

— Să trăieşti, Alesandre; noa, da adus-ai făina de 
mălai mărunt? 

— Adus, domnule, am adus o desagă de făină şi 
una de grăunţe! 

— Şi cum e holda unde a fost pădure? 

— Frumoasă, domnule, a dat D-zeu de s-a făcut 
chiar după porunca d-tale! 

— Bine, Alesandre, e bine; acum, pînă dimineaţă 
să lăzuieşti! toată pădurea aci, din sus de casa ta, să 


1 A lăzui - a curăţi un loc de lemne, tufe etc. 

lucri pămîntul şi să prăseşti vie, iar pe dimineaţă 
să-mi aduci struguri copţi din ea! 

— Dară, domnule, una ca asta nu se poate face 
într-o noapte; numai de lăzuit n-aş găta-o într-un an, 
de n-aş avea barem o sută de lucrători lîngă mine; 
apoi via, ştii d-ta, de-abia în trei-patru ani o poţi aduce 
să rodească! 

— Cară-te, mişelule, îi zise domnul, şi de nu faci 
pînă dimineaţă toate după cum ţi-am poruncit, te sting 
de pe faţa pămîntului! 

Iară merge Alesandru supărat acasă şi spune 
muierii porunca cea nouă, ce-o a căpătat de la domnul 
pămîntesc. 

— Nu te supăra nimic, Alesandre, că va fi ce va 
rîndui D-zeu! îi zise muierea. 

Adecă, cînd se scoală a doua zi, în locul pădurei 
cei din sus de casă era o drăguță de vie, de să mai ai 
doi ochi să te uiţi la ea; toată în rînd, toată cu struguri 
copti, numai de cules şi mari ca purceii. Alesandru iar 
mulţămi lui D-zeu şi culese o corfiţă, de o duse 
boierului. 

— Noa, vezi că ai putut face? Numai eşti cîne la 
maţe, vrei să te tragi de la o muncă! zise boierul cînd 
îl văzu intrînd cu strugurii. 

— A făcut D-zeu sfîntul cu puterea lui cea mare, 
dar ştiu că nu eu, un om păcătos! răspunse Alesandru. 

Dar domnul îi grăi: 

— Ce-mi pasă mie cu cine ai lucrat şi cu cine nu, 
destul atîta, că mi-ai împlinit porunca. Acum să mergi 
în grajd să duci cele două bivoliţe la taur, iar de 
mîne-dimineaţă să fie fătate, cu viței sub ele; să le 
mulgi şi să-mi aduci apoi lapte pentru cafea de la ele; 
pricepi? 

— Pricep, domnule, dar una ca asta nu se poate, 
că doar ştii d-ta că bivoliţele poartă un an de zile! 


— Taci din gură, nemernicule - zise domnul - şi 
te cară, că n-am vreme de pierdut cu tine; de nu vii pe 
dimineaţă cu ele fătate, ştii ce te aşteaptă!... 

Şi se duse Alesandru supărat acasă, mînînd 
bivoliţele dindărăt. Muierea îi ieşi înainte: 

— Da ce-i, Alesandre, doară pe noi ne-a cinstit 
domnul boier cu bivoliţele acestea? 

— Oh, doamne, tu muiere! Boierul acesta tot ne 
pune capul! 

— Da cum aşa? Ce, eşti iarăşi supărat? 

— Da cum să nu fiu? Ascultă tu: să duc eu 
bivoliţele aceste sterpe la taur, dar pînă dimineaţa ele 
să şi fete şi să-i duc de la ele lapte pentru cafea! Una 
ca asta nu se poate! 

— Nu zice aşa, dragul meu, că va fi cum va rîndui 
D-zeu. Hai de priînzeşte şi te odihneşte, pleacă, apoi 
li-i duce la taur, şi mai departe, lăsăm toate în voia lui 
D-zeu sfîntul! 

A prinzit bietul Alesandru, apoi şi-a pus merinde 
în traistă şi a minat bivoliţele chiar la al treilea sat la 
taur, că mai aproape nu era, şi de-abia a ajuns 
îndărăt, colo pe la cina cea bună. Apoi a cinat ceva şi, 
obosit cum era, a dormit ca mort pînă în zori de zi. 
Atunci, l-a trezit muierea: 

— Scoală, Alesandre, mergi de du bivoliţele la 
curte, că s-a scula domnul şi-i trebuie lapte de cafea! 

Se sculă Alesandru şi merse în grajd - adecă 
bivoliţele fătaseră şi aveau doi pui mîndri sub ele, 
negri ca doi pui de drac, şi ugerile lor pline de lapte. 
Mulţămi el lui D-zeu şi le mînă în sat, la curtea 
boierească. Domnul era în tîrnaţi, cu pipa cea lungă. 

— Vii, Alesandre? 

— Sunt aici, domnule! 

— Noa, vezi că nu prea grea poruncă ţi-am fost 
dat, ştiam eu că de frică împlineşti bucuros poruncile 
mele; acum, numai o poruncă-ţi mai dau; dacă-i 

împlini-o şi asta, apoi te las în pace, iar de nu, -ti 
sucesc grumazul ca la un pui de găină! 

— Ce să mai fac iară, domnule? 

— Să-mi aduci pe D-zeu la prînz, auzi? La prînz 
să mi-l aduci! Acum nu mai sta pe gînduri, ci te cară, 
şi să nu-ţi mai aud de nume pînă nu mi-l aduci! 

— Da cum să pot eu, un biet păcătos, să şi 
gîndesc una ca aceea? 

— Taci şi te du! 

Se luă Alesandru mai supărat ca totdeauna şi 
merse către casă. Muierea chiar îi făcuse un drăguţ 
de copil, de nici de împărat nu poate fi mai altfel. Cum 
îl văzu îngîndurat, îl întrebă: 

— Iar eşti supărat, Alesandre? 

— Dar cum să nu fiu? Ascultă tu aici: pe cînd 
gîndeam că şi-o fi stîmpărat gîndurile cele peste fire 
de poftalnice, pe cînd mulţămeam lui D-zeu că mi-a 
ajutat de-am împlinit toate poruncile boierului, el iese 
cu altă poruncă, şi mai păgînă! 

— Cu ce poruncă? 

— Oh, doamne, muiere, draga mea! Mă tem să şi 
gîndesc la porunca cea nebună a păgînului acestui de 
domn; zice că să-i aduc lui pe D-zeu la prînz la el, un 
păgîn ca el! 

— E drept că-i lucru mare, Alesandre, dar nu te 
întrista din samă afară; D-zeu va drege lucrurile ca un 
stăpîn bun. Tu vezi de mănîncă ceva, ia-ţi merinde şi 
te pune la cale, te tot du pînă-i da undeva de D-zeu şi-i 
spune porunca ce o ai de la boier; domnul cerului este 
mult mai milostiv decît domnii aceşti pămînteşti! 

Aşa şi făcu Alesandru; mîncă ceva ce mîncă, îşi 
luă merinde şi bîta în mînă şi hai la cale. Şi s-o tot 
dus, s-o tot dus, pînă a dat de-o apă mare. Ar fi trecut 
bucuros dincolo, dar nu era nici pod, nici luntre, iar 
de-a înotul nu se încumeta să o treacă, fiind apa foarte 
lată. Deci, sta pe gînduri: ce să facă? 

Atunci, apa-l întrebă: 


— Ce stai aici, omule? 

— Stau - răspunse el - că aş trece dincolo şi nu-i 
aci nici pod, nici luntre, şi de-a-notul mi-e frică să 
intru! 

— Şi unde mergi tu, omule? 

— Eu aş merge pînă-aş da de D-zeu sfîntul, că am 
un lucru mare să-i spun. 

— Aşa? Atunci te trec eu, dar să întrebi pe D-zeu 
de ce în mine nu este nici peşte, nici broască, nici o 
jivină? 

— Că-l voi întreba! 

Atunci apa se desface în două şi merge 
Alesandru ca pe-o cărare de prin cucuruz prin mijlocul 
apei. Ajungînd de cealaltă parte, tot merge el pînă dă 
de un cîmp mare, cu iarbă pînă la briu: acolo era o 
ciurdă de boi mari, dar slabi, numai cu pielea pe oase; 
se legănau de slabi! Se minună mult Alesandru de 
astă vedenie; cum de boii acei mari, în aşa bună şi 
multă păşune, şi numai nu cad de pe picioare de 
slabi? 

Dar merse el mai departe, pînă nimeri într-un 
cîmp nisipos, numai ici-colea cîte o buruiană, şi acolo 
văzu o ciurdă de boi mici, dar frumoşi şi graşi, de 
gîndeai că amu-amu plesnesc de graşi. 

De astă vedenie se minună Alesandru şi mai tare, 
dar merse mai departe, pînă ajunse într-o pădure 
mare; acolo poame multe şi grîneţe, şi prin copaci 
nişte păsări mari ţipau cît le lua gura: „Vai de noi şi 
de noi, că rău vedem, rău am văzut şi mai rău vom 
vedea!” Ele, adecă, ţipoteau de foame! 

Mergînd Alesandru mai departe, ajunse într-un 
tufiş, numai ici-colea cîte o alună; acolo, mii de 
păsărele ciripeau şi cîntau: „Bine ne-a fost, bine ni-e şi 
mai bine vom ajunge, că suntem tot sătule!" 

Minunîndu-se Alesandru şi de aceste vedenii, 
merge mai departe, pînă ajunge la curţile lui D-zeu 

sfîntul. Cu multă sfială, intră înlăuntru şi dete bineţe 
ca un om de omenie. 

D-zeu sfîntul îl primeşte cu bunăvoință şi cu 
vorbe blînde, ca un părinte adevărat, apoi îl întrebă că 
după ce umblă el atîta lume? 

— O, doamne, mi-i şi groază să-ţi spun! 

— Spune, fătul meu, că de mine tot nu poate 
nime ascunde nici un cuget. 

— Apoi să-ţi spun, doamne: m-o trimes domnul 
pe a cărui loc mi-e casa, să vin să te poftesc la el la 
prînz! 

— Bine, fătul meu; după ce-i ajunge acasă, să-i 
spui că atunci oi merge, cînd va face şi el cîte ai făcut 
tu! 

— D-apoi, oare, nu m-a omori, Doamne? 

— Nu te teme; dar să-mi spui ce-ai văzut în calea 
ta, de-acasă şi pînă aici? 

— Am văzut multe, doamne; mai întîi, am ajuns la 
o apă mare, fără luntre, fără pod, şi nu ştiam cum să 
trec, dar apa, după ce i-am spus unde mi-e calea, mi-a 
făcut loc, de am trecut ca pe uscat; m-a rugat însă să 
te întreb, de ce în ea nu sunt peşti, nici broaşte şi nici 
o jivină. 

— 'Ţi-oi spune, fătul meu, dar tu să nu-i spui pînă 
te-a trece dincolo; acolo de aceea nu sunt peşti, nici 
broaşte, şi nici jivine, că încă nici un om nu s-a înecat 
în ea; dar apoi, ce-ai mai văzut? 

— Am văzut, doamne, un cîmp mare cu iarbă ca 
mătasa şi de mare pînă la briu; în ea păştea o ciurdă 
de boi mari, dar se legănau pe picioare de slabi şi 
mult m-am mirat cum e aceea de-s aşa slabi în 
păşunea aceea bună. 

— Aceia, fătul meu, sunt boierii cei bogaţi, care 
fac cîteodată pomene şi ospeţe, dar numai ei pe ei se 
omenesc şi se ospătează, iar după ce li se împrăştie 
oaspeţii, le pare rău de cheltuiala ce-au făcut; dar 
după aceea, ce-ai mai văzut? 


— Am văzut, doamne, un cîmp nisipos, tot nisip şi 
pietriş, numai ici-colea cîte o buruiană, şi acolea era o 
ciurdă de boi mici dar graşi şi frumoşi, de nu mă mai 
puteam depărta de ei! 

— No, vezi, fătul meu, aceia sunt oamenii cei 
săraci, bieţii iobagi, care n-au alta decît numai ce 
vreau să le lase domnii lor cei procleţi; dar ei, cînd fac 
vreo pomană ori vreun ospăț, adună la masa lor pe 
toţi lipsiţii şi săracii, şi aceea la mine este bine 
primită; de aceea, după ce vin pe această lume, se 
desfătează; dar după aceea, adu-ţi aminte, ce-ai mai 
văzut? 

— Venind mai încoace, doamne, am văzut o 
mulţime de pomi mari cu poame frumoase; şi printre 
ei tot soiul de semănături, dar în pomi erau niscai 
păsări urîte şi zburlite, şi ţipau cît le lua gura: „Rău 
am văzut, rău vedem şi încă mai rău vom vedea, că 
murim de foame!” 

— No, fătul meu, aceia sunt zgîrciţii care au tot 
ce le trebuie, dar nu numai că nu dau lipsiţilor ceva de 
pomană, dar nici ei nu mănîncă să se sature şi trag şi 
plata lucrătorilor; pe astă lume, de foame o să se 
vaiete! Mai văzut-ai ceva în călătoria ta? 

— Mai, doamne; am văzut un tufiş, şi în el numai 
unde cîte-o alună, dar acolo erau mii de păsărele, 
ciripind şi cîntînd: „Bine am văzut, bine vedem şi bine 
vom vedea, că nimic nu ne lipseşte!” 

— Vezi, fătul meu, acele păsări sunteţi voi 
muncitorii, care munciţi de dimineaţă pînă seara, de 
multe ori chiar flămînzi şi însetaţi, numai ca să puteţi 
tinea din munca voastră pe cîte venituri toate, şi 
totuşi mulţămiţi lui D-zeu şi pentru atîta; plăcută este 
înaintea mea purtarea voastră! Acum mergi, fătul 
meu, acasă, că te aşteaptă muierea şi copilul! 

Şi plecă Alesandru către casă, mulţămind lui 
D-zeu. Cînd ajunse la apa cea mare, îl întrebă apa: 

— No, da spusu-ţ-a D-zeu pricina pentru care 
n-am eu nici peşti, nici broaşte? 

— Spus! 

— Ei, cum a zis, care-i pricina? 

— Treci-mă, că apoi îţi spun! 

Şi l-a trecut apa iarăşi de acea parte, adecă s-a 
făcut în lături pînă a trecut de aceastălaltă parte, cu 
toate că din colo încoace pe nime nu mai trecuse, că 
nime nu ceruse să-l treacă. După ce-a fost de 
aceastălaltă parte, apoi îi spuse Alesandru: 

— Ín tine, aşa mi-a spus D-zeu, că de aceea nu 
sunt nici peşti, nici broaşte şi nici un fel de jivină, că 
încă n-ai înecat nici un om. 

Atunci se înfoaie apa de trecu peste ţărmuri, şi 
era cît pe-aci să înece pe Alesandru. Dar el fugi şi-i 
zise: 

— Dar nu ţi-e ruşine, chiar pe mine vrei să mă 
îneci unde ţi-am spus ce-a zis D-zeu sfîntul? 

Apa atunci s-a ruşinat şi s-a tras în matca ei, 
zicînd: 

— Cum n-am ştiut mai degrabă, că nu scăpai tu 
din undele mele? 

Acum Alesandru merse aţă la boier acasă şi 
ajunse chiar pe însărate: 

— No, da chematu-l-ai? zise boierul. 

— Chemat! răspunse Alesandru. 

— Şi vine? 

— Vine, de bună seamă, vine, dacă-i face şi d-ta 
lucrurile care le-am făcut eu, dar pînă atunci - ba! 

Auzind domnul cuvintele acestea cutezătoare ale 
lui Alesandru, se mînie atît de tare, de porunci 
slugilor să-l bage în fiară şi în pente!, din tălpile 
picioarelor pînă-n grumazi, şi să-l bage într-o pivniţă, 
şi acolo să-l închidă să nu poată scăpa, că dimineaţă îl 
spînzură, pentru cutezarea vorbelor celor nesocotite. 


1 Pente - obezi, fiare 


Toată noaptea o petrecu Alesandru acolo, rugîndu-se 
la D-zeu. 

Cînd fu de către ziuă, veni D-zeu la uşa pivniţii şi 
strigă: 

— Aci eşti, Alesandre? 

— Aici, doamne! 

— Dar ieşi afară! 

— Că nu pot, că sunt băgat în fiară şi-n pente 
pînă la grumazi. 

— Ia mişcă-te oleacă! 

Şi cum se mişcă Alesandru, odată-i căzură fiarăle 
de pe el ca şi cum ar fi fost putrede, şi uşa se deschise 
singură şi ieşi afară şi mulţămi lui D-zeu că l-a scăpat. 

— No, Alesandre - zise D-zeu - dar mergem la 
boierul la prînz, ori să mergem la tine? 

— Ba să mergem la mine mai întîi, că fi-va timp 
de mers la el şi după aceea. 

Şi merseră la Alesandru acasă. Bucuria muierii şi 
a copilaşului că se mai văd, dar bucuria şi-a lui 
Alesandru, că a ajuns în pace la ai săi. Acum 
Alesandru porunci nevestei să facă prînz, că iată chiar 
şi D-zeu prinzeşte azi la ei. 

Şi se puse muierea să facă ce ştia ea mai bun de 
mîncare, dar D-zeu zise: 

— Să-mi frigi să mănînc ce-aveţi voi mai drag la 
casă! 

Atunci Alesandru numaidecît porunci să arză 
muierea cuptorul, şi cînd era ars gata, trase jarul şi 
duse copilul pe lopată şi zvîrr! cu el în cuptor, apoi 
puse jarul în gura cuptorului şi intră înlăuntru de mai 
povesti cu D-zeu. 

Peste vreun ceas de vreme, merse el să aducă 
copilul fript, să-l pună înaintea lui D-zeu. Adecă 
minunea minunilor. Copilul se juca cu două mere de 
aur şi cînta în treaba lui, cum cîntă copiii. 

Văzînd Alesandru şi muierea lui minunea asta, 
căzură cu feţele la pămînt şi mulţămiră lui D-zeu. Iar 
D-zeu îi ridică de jos şi le zise: 

— Să ştiţi că boierul în clipita asta a plesnit de 
necaz, căci nu te află în pivniţă să te spînzure; de azi 
încolo, nu mai eşti iobag, ci domn în casa ta, şi în 
scurtă vreme nici un iobag nu va mai fi în lume. 

Aşa s-a şi întîmplat; iobăgia a căzut; dar cel dintii 
care a scăpat de iobăgie a fost Alesandru cu muierea 
lui, cu Zîna apelor, care, de n-au murit, şi astăzi 
trăiesc. 


MIRON POMPILIU 


Ileana-Cosînzeana, din cosiţă 
floarea-i cîntă, nouă-mpărăţii ascultă 


ERA ODATĂ, în vremile de demult, un împărat. 
Barba lui albă ca omătul, faţa zbîrcită şi capul său 
plecat înainte arătau că este un om de o vîrstă foarte 
înaintată. Trei fete ce avusese le măritase după alţi 
trei împărați tineri şi vestiți în lume; acum, nu-i mai 
rămăsese altă grijă pe cap, decît să încredinţeze fiului 
său stăpînirea ţării. 

Bătrînul împărat, simțind că din ce în ce slăbeşte 
mai mult şi că nu este departe ceasul de pe urmă, 
chemă lîngă patul său pe fecior şi-i zise: 

— Fătul meu, mie mi-a sosit ceasul despărțirii de 
viaţa aceasta, deci, înainte de-a închide ochii pentru 
totdeauna, am socotit de bine să te chem să-ţi dau 
cîteva sfaturi părinteşti şi binecuvîntarea cea de pe 
urmă. Scaunul meu împărătesc rămîne pe seama ta; fii 
dar înţelept şi cugetă bine cum ai să cîrmuieşti ţara 
aceasta. Poartă-te cu oamenii ca un stăpîn bun la ini- 
mă şi îndurat, ca un tată cu milă către fiii săi. Pe lîngă 
aceste, încă un lucru, dragul tatei: cînd oi vrea să faci 
băi vara în apă de rîuri, scaldă-te unde ţi-a plăcea, dar 
în lacul zînelor piciorul tău să nu intre. De te va 
împinge păcatul şi vei lucra împotriva acestui sfat, vei 
plăti cu lacrimi, cu trudă cumplită şi poate, în sfîrşit, 
cu moarte năprasnică neascultarea ta, după cum spun 
izvoarele că au păţit cîţiva din strămoşii noştri, care 
au fost slabi de inimă şi n-au putut să-şi calce pe 
dorinţe şi pe slăbiciunile sufleteşti. 

Sfirşind bătrînul împărat aceste cuvinte, închise 
ochii şi-şi dete sufletul. 

Tînărul fecior de împărat, după ce se sui pe 
scaunul împărătesc cu mare veselie, ce tinu trei zile şi 
trei nopţi, începu să se puie pe gînduri şi să-şi aducă 
aminte de cele ce-i spusese tată-său despre lacul 
zînelor. „De ce să mă fi oprit? şoptea el cu sine însuşi. 
Lacul acesta este pe pămîntul împărăției mele, cine-mi 
poate face mie rău cît ţine largul acestei ţări? Cîmpul 
unde se află acest lac, spun oamenii că este ca raiul 
de frumos, apoi mai spun cei ce au trecut pe-acolo că 
apa este curată şi limpede ca roua dimineţii pe flori, şi 
rece şi răcoritoare în mijlocul arşiţelor de vară.” 

Tot cu asemenea gînduri îşi bătea capul zi şi 
noapte. Cu cît mai des îşi aducea aminte de tată-său şi 
de poveştile sale, cu atît mai tare creştea în sufletul 
său dorinţa de a vedea lacul şi împrejurimile lui şi a se 
scălda în limpezile valuri. Aşa astăzi, aşa mîine, pînă 
ce, într-una din zile, neputînd să mai rabde flacăra 
dorului ce-l zădărea necontenit, dete poruncă 
vizitiului să scoată din grajd doi cai şi să-i înşele. 
Împăratul încălecă şi plecă înspre lacul zînelor, 
dimpreună cu vizitiul. Razele soarelui străluceau 
fierbinte, încît era zăduf mare de grozavă căldură. Dar 
cînd se apropia împăratul de lac, o răcoreală dulce 
aburea în faţa lui. Ajungînd acolo, ochii lui se încîntă 
de ceea ce văd: o apă limpede cuprinsă între nişte 
tārmuri, pe care străluceau, la umbra mestecată cu 
făşii de lumină, fel de fel de flori mirositoare, pe 
margini pădure de sălcii pletoase a cărora crengi se 
plecau şi sărutau faţa apei. Impăratul în grabă se 
pogoară de pe cal şi s-aşază pe malul înverzit, la 
umbră, şi se uită lung pe lacul a cărui apă de-abia 
tresărea sub legănarea unui vînt uşurel. Astfel stătu 
împăratul cîteva minute, apoi se dezbrăcă; cînd vru să 
intre în apă, părea că se sfieşte, punea piciorul şi 
iarăşi îl trăgea înapoi; aşa sta el în cumpănă cînd se 
repezi şi se văzu înotînd prin lac. 


După ce ieşi şi se îmbrăcă pe pajiştea cea verde 
cu flori, se ivi împrejurul său suflarea unui vînt 
încetişor, care îi aduse un somn adînc. După aceasta, 
numai ce răsare din sînul valurilor o femeie cu părul 
lung de aur, cu faţa rumenă ca trandafirul şi cu 
braţele albe ca lăcrămioarele: o zînă înaltă la statură 
şi frumoasă, încît la soare te puteai uita, iar la dînsa 
ba. Ridicîndu-se pe mal, se aşeză lîngă tînărul împărat 
şi prinde a-l săruta pe faţă şi pe ochi cu dragostea cea 
mai înfocată. II sărută o dată, de două ori, de zece ori, 
de-o sută de ori şi împăratul nu simte nimic, somnul 
greu îl ţine înmărmurit; îl cuprinde în braţe şi îl 
dezmiardă, oftînd din tot sufletul ei, şi împăratul nu se 
poate trezi. Atunce, zîna cu ochi lăcrămaţi îl 
părăseşte, se lasă de pe mal în apă şi se face 
nevăzută, rămînînd în urma ei, pe faţa lacului, numai 
nişte cercuri tremurătoare de apă, ce din ce în ce se 
măreau, pînă ce se risipeau în depărtare. Într-un 
tîrziu, împăratul îşi deschise ochii de-abia, se uită cam 
speriat împrejurul său şi răsuflarea i se pare atît de 
grea şi de obosită. „Ce visuri grele m-au fost cuprins”, 
gîndi el în sine. Îndată veni vizitiul cu caii păscuţi în 
trifoi verde, încălecară şi purceseră către casă. 

A doua zi, împăratul iarăşi veni să facă baie în 
lacul limpede al zînelor. După baie, îl cuprinse somnul 
greu, ca în ziua cealaltă. Zina cea cu părul frumos de 
aur iarăşi se arătă. Se apropie de dînsul, îl sărută, îl 
alintă, cu iubire nesfirşită, caută prin tot felul de 
farmece ce ştia ca să-l trezească şi împăratul tot nu se 
trezi. 

Atunci vizitiul, care, păscînd caii în apropiere, 
văzuse cele petrecute, nu se mai putu răbda şi spuse 
împăratului cum îl cercetează, pe cînd doarme, o fată 
frumoasă ca soarele, ce iese din fundul apei, cum îl 
sărută şi cum dînsul doarme dus, fără să ştie nimic 
despre toate aceste. Împăratul, mişcat pînă în adîncul 
inimii sale de o asemenea veste nemaiauzită, de-abia 

aştepta să treacă noaptea, să răsară zorile şi să 
sosească ceasul dulce care să aducă zîna lîngă sine. 
Aşa că mîne, pe la vremea obişnuită, împăratul plecă 
a treia oară să facă baie în lacul zînelor. El se hotărise 
a nu dormi defel astă dată. Zadarnică fu însă opintirea 
sa împotriva somnului. 

Răsărind zîna din spumele apei şi apropiindu-se 
de el, prinse a-l săruta şi a-l îmbrăţişa şi mai cu 
pornire ca în celelalte rînduri. 

Văzînd că n-ajung nici sărutările ei cu foc, începu 
să plingă şi să se tînguiască, de răsuna lacul de la o 
margine la cealaltă şi crengile se băteau una de alta şi 
făcea un vuiet ca de vijelie. Pînă şi pietrele s-ar fi 
muiet de lacrimile şi suspinele ei, singur împăratul sta 
mut şi ţapăn ca lemnul. 

Dacă văzu şi văzu zîna că nu-l poate deştepta, 
mai moartă de întristare se plecă pe braţele ca 
împietrite ale împăratului şi grăi, suspinînd: „Dacă vei 
dori să afli de mine şi să mă vezi, caută-mă tu de acum 
înainte; cu venirea mea s-a sfîrşit!” Grăind aceste 
vorbe, scoase inelul de pe degetul împăratului, şi-n 
locu-i puse pe al ei. Apoi se cufundă în apă şi se duse. 
Trezindu-se împăratul, cu inima apucată de bătăi iuți 
şi puternice, şi aflînd de la vizitiu de arătarea din nou 
a zînei, precum şi cuvintele duioase ce grăise ea la 
despărţire, tăcu molcom şi plecă iute la palat. Pe cale 
către oraş, uitîndu-se el la mînă, numai ce vede cu 
mirare un inel străin în locul inelului său. Pe inelul 
acesta, care era cu totul şi cu totul de diamant, erau 
scrise vorbele: „Ileana Cosînzeana, din cosiţă floarea-i 
cîntă, nouă-mpărăţii ascultă" Împăratul sărută inelul 
şi se jură că nu se va odihni pînă nu va da de stăpîna 
frumosului inel. 

A doua zi, împăratul schimbă în aur şi argint 
toate bogăţiile sale, apoi împărţi banii pe la săraci, pe 
la văduve şi pe la oameni neputincioşi, dărui sume 
mari pe seama bisericilor, iar pentru sine făcu o 


pereche de opinci de fier şi baston de oţel şi se luă la 
drum prin lumea lui Dumnezeu, încotro vedea cu ochii 
şi-ncotro îl ducea întîmplarea. 

Se ducea, se ducea Ionică Făt-Frumos, se ducea 
cale lungă să-i ajungă, zi de vară pînă în sară, la inimă 
foc şi pară. În drumurile sale străine şi îndelungate, el 
întreba şi-ntreba pe cine întîlnea, nu cumva a auzit de 
ţara palaturilor zînelor şi mai ales de mîndra lumii, 
Ileana Cosînzeana? Pe cine-ntreba, clătina din cap şi 
da din umeri. Unii spuneau că au călcat multe ţări în 
viaţa lor şi-au călătorit pe multe mări, dar de numele 
acela n-au pomenit nicăieri pe faţa pămîntului. 

Se întristă Ionică Făt-Frumos de răspunsurile 
oamenilor şi apucă înainte, prin pustiuri necălcate de 
picior de om, prin codri nepătrunşi de razele soarelui, 
prin cîmpii întinse cu iarbă necosită cine ştie de cînd. 
Cînd da de munţi, urca stînci ţepişe primejdioase şi de 
pe înălțimile grozave se cobora iar în văi adînci, încît 
sta să-i iasă sufletul de oboseală şi trudă. Astfel 
rătăcea el zi şi noapte fără alinare, umplind 
pustietăţile cu răsunetele vaietelor şi plingerilor sale 
nedomolite. Cîteodată ajungea pe virfuri de munţi, 
unde se bat norii în capete. Fulgerile şi tunetele 
înspăimîntătoare nu-i făceau nimic. Vijeliile turbate, 
care fac de se cutremură şi se zguduie pămîntul din 
temelii şi care prăvălesc la pămînt stejarii cei tari şi 
fagii cei groşi, lăsau neatins pe Făt-Frumos. Alte dăţi, 
el intra în puterea nopţii prin văgăunele şi crăpăturile 
munţilor, pe unde se află cuiburile şi puii pajurilor 
uriaşe ş-a şoimilor lacomi, şi nu păţea nimic. Moartea 
fugea de dînsul şi de cumplitele lui suferinţi, cu toate 
că el o dorea şi o chema. 

În sfîrşit, după ce colindase aproape jumătate de 
lume, cînd de la soare-răsare către soare-apune, cînd 
de la miazăzi către miazănoapte, ajunse în ţara 
cumnatului său, după care era măritată sora sa cea 
mai mare. În cîteva zile, se văzu la palaturile 

împărăteşti. De multul umblat fără folos şi priinţă, se 
roseseră opincile cele de fier, încît de-abia mai 
rămăsese o talpă subţirică ca frunza, iar bastonul de 
oţel era pe jumătate scăzut. 

Soră-sa se-ncruci cînd cunoscu în feciorul cu faţa 
perită şi arsă de soare, cu hainele rupte şi coperite de 
colb, pe mult doritul său frate. 

După ce se sărutară şi se strînseră în braţe, fu 
dus în odaia soră-sa, ce strălucea de odoare şi de 
covoare frumoase. Aci, îl rugară să le spuie ce 
nenorocire a ajuns pe capul lui de se află în aşa stare 
de plins. De ce a părăsit stăpînirea ţării şi a luat 
lumea de-a lungul, ca un om fără ţară şi fără căpătii. 

După ce le descoperi el taina sufletului său, zise 
el: 

— Dacă vreţi să-mi faceţi un bine, spuneţi-mi, de 
aveţi ştiinţă, unde să aflu eu ţara zînelor, să mă duc şi 
să găsesc floarea dragostei mele. 

— De ştiut nu putem şti, decît putem să te 
îndreptăm la cumnatul tău, care ţine pe soră-ta cea 
mijlocie. 

Ionică îşi luă rămas bun şi se duse la al doilea 
cumnat. Nici acesta nu ştia să-i spună despre Ileana 
Cosînzeana. 

Numai cu atita se folosi Ionică şi-aci, că-i arată 
calea către împărăţia cumnatului său ce luase de 
nevastă pe soră-sa cea mai mică. La acesta era toată 
nădejdea şi credinţa în bine. 

Mai nainte de a ajunge Ionică la al treilea 
cumnat, acesta avea cunoştinţă despre înstrăinarea 
lui prin lumea largă. Ceilalţi doi cumnaţi ai lui Ionică 
îi trimiseră răvaşuri în care îl sfătuiau ca să steie de 
capul nenorocitului Ionică şi să-l facă a nu se duce 
mai departe. 

Împărăţia acestui cumnat al lui Ionică 
Făt-Frumos se găsea la marginea pămîntului. Aşa, el 
treierase acum lumea de la un capăt pîn-aproape de 


celălalt, şi nici o gură de om nu scoase încă o singură 
vorbă îndulcitoare pentru amărăciunea sa, şi nici un 
semn şi nici o urmă nu se ivise ochilor săi despre 
luceafărul pierdut al vieţii sale. După ce nici acest 
cumnat nu-l putu face să se puie cu ei la masă şi să 
ospăteze, grăi astfel către dînsul: 

— Cu cea mai mare plăcere ţi-aş ajuta, cumnate, 
dacă mi-ar sta prin putinţă; numai Dumnezeu sfîntul 
ştie cît mi-i milă şi jale de-ale tale suferinţe, ce nu se 
mai vindecă. M-aş lipsi chiar de împărăție, numai să 
te văd scăpat de chinurile amare ce-ţi taie sufletul şi 
de farmecul afurisit ce este aruncat asupra ta. Tu spui 
că umbli după o zînă, de care n-ai auzit pomenindu-se 
de cînd calci atîta lume. Şi acum, mai lumea întreagă 
este bătută de picioarele tale; bine, n-ai văzut tu un 
chip de femeie, un bujor de fată, care să-ţi fie pe 
plăcere şi care să te facă a uita o nălucire ce-a zburat, 
un vis ce s-a topit, o umbră ce s-a şters? Stai cu noi în 
aceste palaturi fără seamăn şi te bucură şi te 
veseleşte, gustînd toate plăcerile ce doreşti, ori te 
întoarnă cu alai la leagănul copilăriei tale. Drept să-ţi 
spun, cumnate dragă, asta nu s-a mai pomenit pe 
lumea lui Dumnezeu, ca tu, pentru o arătare 
înşelătoare, să părăseşti rang strălucit de împărat, 
atita cinste ş-atitea bogății. Pentr-o vedenie ce s-arată 
cu măgulire în visurile omeneşti, tu să lepezi haine de 
aur împărăteşti şi să pui pe trupul tău haine proaste, 
zdrenţuroase, să te depărtezi nesilit de nimene de 
locaşul de odihnă şi pace şi să iei lumea în cap, ca un 
ieşit din minţile sale, s-ajungi a te odihni pe bolovanii 
pustietăţilor nemărginite, ş-a dormi pe pămîntul gol, 
unde te-apucă noaptea? Cumnate, cumnate, te rog 
fierbinte, şi te roagă soră-ta cu riuri de lacrimi, 
schimbă-ţi gîndul ce te stăpîneşte şi te întoarnă la 
palaturile părintelui tău. Zic să te laşi de-a mai pleca 
înainte, căci moartea straşnică pîndeşte în calea ta şi 

piericiunea aşteaptă să te înghită, încît să nu s-aleagă 
nici praf şi pulbere de tine. 

Cît timp vorbi cumnatu-său, Ionică sta neclintit, 
cu ochii ţintiţi spre pămînt. 

— Iubite cumnate şi dragă soră, cuvintele 
voastre, în loc să mă lecuiască, îmi pricinuiesc durere 
mai mare. Ci dacă mă iubiţi şi îmi doriţi cele bune, nu 
mă ţineţi mult, ci îmi spuneţi, dacă veţi fi auzit, unde 
se află ţara zînelor cu mîndra lumei Ileana 
Cosînzeana,  mîngiierea sufletului meu. Nimic, 
cumnate şi soră, nu mă mişcă şi nu-mi prieşte decît 
numele ei cel dulce şi inelul ce-a pus pe degetul meu. 
Înduraţi-vă şi mă îndreptaţi unde doresc, ca să se 
lumineze ochii mei şi să se potolească grozava sete a 
dragostei mele, ce mă arde încît nu pot să vă spun. 

Cumnatul său, văzînd că este zadarnică orice 
sfătuire împotriva voinţei sale nedumerite, zise: 

— Dacă nu vrei s-asculţi de mine, Ionică, apoi 
Dumnezeu cu tine! Eu n-am auzit de vestea acelei 
Ilene Cosînzene. Dar mergi într-un noroc şi poate vei 
afla despre ea. 

Ionică Făt-Frumos se despărţi şi de-al treilea 
cumnat şi porni. Se duse şi se duse cîtă lume şi 
împărăție, ca Dumnezeu să ne ţie, că din înainte 
poveste mult şi frumos mai este. Aşa merse el cîte 
zile-s într-un an deplin, acuşi trecînd munţii, ce se 
ridicau pînă-n înaltul cerului, acuşi apucînd peste 
deşerturi nisipoase, pe unde nu era poamă de copac şi 
de iarbă verde şi pe unde de-abia la trei-patru zile 
găsea puţintică apă ca să-şi stîmpere arşiţa cumplită 
de sete. 

Unde vedea Ionică vrun sat, de-a rîndul întreba 
la toată casa de mult căutata ţară a zînelor. Unde 
zărea noaptea focuri aprinse, prin  sînurile 
întunecoase ale codrilor, se apropia fără spaimă de 
ele şi pe cine afla acolo, întreba mereu de ţara zînelor 
şi de mîndra lumei Ileana Cosînzeana. Şi se întrista 


Ionică iară şi-şi blestema ceasul în care s-a născut, 
căci după atîta vreme de rătăcire şi de chinuri, tot nu-i 
era dat să afle o ştire îmbucurătoare. 

După mult amar de cale şi de umblat zadarnic, 
iată că într-o zi se trezeşte pe piscul unui munte, pe 
care se părea că se sprijineşte marginea cerului. Aici, 
de-abia în timpul de amiazi mai soseau cîteva raze 
pierdute şi slabe din soarele cerului. Era capătul 
lumei acesteia, nu se vedea alta decît întuneric adînc 
şi gura unui vîrtej de vale neguros, de al cărui fund 
numai Dumnezeu sfîntul ştia. 

Acum, opincile lui lonică se rupseră de tot, 
de-abia mai rămăsese din ele o bucăţică de călcii, 
bastonul se rosese şi se bătuse atît de mult, încît 
de-abia mai era de ce să prindă cu mîna. 

„Am să intru în această afundătură cu noapte 
nesfîrşită, fie ce-a fi, gîndi el, căci de ce să mă tem eu? 
Moartea de atîtea ori a fugit văzîndu-mă în calea ei, şi 
eu ce caut altă decît moartea?” 

Întărindu-se el tot mai tare în gîndul acesta, se 
sculă de pe piatra unde se odihnea şi apucă în jos, 
prin noaptea adîncă, în mijlocul zilei. Ziua albă 
deasupra lui i se părea ca un vis frumos, ce-l vezi 
depărtîndu-se şi resfirîndu-se la deşteptare din somn. 
Din ce s-apropia mai către fund, lumina de sus scădea 
şi se stingea mai mult, pînă ce se făcu întunecime, 
cum ai stînge ochii. Acum începu pentru lonică 
Făt-Frumos ispita cea mai crîncenă ce poate da de 
capul unui om pămîntean. Numai cu picioarele nu era 
cu putinţă să mergi prin aceste locuri, trebuia să se 
ție ţeapăn cu mîinile de colţurile stîncilor şi a 
buturugilor, ca să nu lunece în adîncime. Apoi îţi 
închipuieşti că auzi mii de sîsîituri împrejur, ca de 
şerpi şi de alte bidihănii năzărite, şi vuiete 
înspăimîntătoare ca de trîntituri între fiarele pustiei. 
Ca trei zile şi trei nopţi rătăci el prin această 
prăpastie oarbă, minele lui erau zgiîriate, coatele şi 

genunchii jupuiţi de piele; acum era aproape să cadă 
de pe picioare, cînd, adînc sub dînsul, ochii lui zăresc 
o mică ţintă de lumină. Mîngiiat de această arătare, el 
prinde inimă şi-şi pune toate puterile cîte mai avea 
pentru ca să ajungă acolo. Ca vreo jumătate de zi se 
mai duse el cum se mai duse şi ajunse la locul de unde 
răsărea lumina. În fundul vîrtejului, acolo ce să vezi? 
O moară c-o singură roată, ce se învirtea grozav, 
mînată de un rîu repede, cu apă neagră cum e 
cărbunele. 

Intrînd Ionică în moară, nu găseşte decît un 
moşneag bătrîn, cu barba căruntă atîrnată de piept în 
jos, pînă la genunchi, şi cu genele crescute mult peste 
ochi, încît trebuia să le ridice cu cîrja pentru ca să 
vadă. 

— Bine te-am găsit, moşule! zise Ionică. 

— Bine-ai venit, cine eşti! răspunse moşneagul, 
ridicîndu-şi genele cu cîrja şi uitîndu-se lung la Ionică. 
Dar ce văd ochii mei? Om pămîntean aici, pe unde nici 
pasăre măiastră de pe lumea albă nu străbate! Mult 
mă prinde mirarea, fătul meu, ce păcate te-au împins 
să intri în această groapă, de unde cei veniţi nu se mai 
întorc niciodată. 

— Hei, tată, tată, multe sunt păcatele şi ispitele 
omeneşti! De-ai şti de cît amar de vreme nu mai stau 
locului nici zi, nici noapte! Dar acum, pesemne mi-a 
sosit şi mie ceasul să mă opresc, căci nu mai este cale 
de pătruns nici într-o parte, nici în alta. Dar spune-mi, 
moşule, ce moară-i asta, pentru cine se macină făină 
în ea, căci aici numai tu singur te afli, şi ce întîmplare 
tristă te-a adus în groapa asta, fără chip de ieşire la 
faţa soarelui? 

— Ei, dragul moşului, amară-i ursita mea şi 
vrednică de jale! Eu de mic copil am fost adus aici, şi 
afurisit şi pedepsit să-mi îngrop zilele de viu în acest 
mormînt. De cînd am intrat aice, faţă de om 
pămîntean n-am văzut, raza soarelui nu mi-a luminat 


şi nu m-a încălzit! Şi-acum, că te văd pre tine, sufletul 
meu, cercat de-atita urit şi chinuri, pare a se mai 
înveseli oleacă. Fii dar de-acum înainte copilul meu şi 
tovarăş nedespărţit în această lume strimtă şi fără 
lumină, şi dacă eu voi pica de adîncile bătrîneţe, vei 
rămîne tu în locul meu, cum ţi-a ajuta Dumnezeu 
sfîntul. 

— Cu adevărat, tată, eşti vrednic de plins, dar nu 
mai puţin şi eu. Nu uita, însă, a-mi spune pe a cui 
samă se macină făina în această moară? 

— Moara asta, fătul meu, este a Ilenei Cosînzene, 
din cosiţă floarea-i cîntă, nouă-mpărăţii ascultă; acea 
zînă fermecătoare, care a biruit puterea zmeului ce o 
ţinea de nevastă şi care trăieşte acum singură şi nu 
vrea să se mărite defel. 

Cînd auzi lonică vestea frumoasă ce dorise 
s-audă de cînd plecase de-acasă, faţa lui mîhnită 
părea că se umple de o lumină cerească. Precum, 
însă, cînd calci cu piciorul pe un şerpe, astfel tresări 
Ionică deodată din visul său dulce, cînd îşi aduse 
aminte de vorbele moşneagului, că cine intră o dată în 
acel vîrtej, acolo se stinge. În jos nu mai puteai 
străbate, în sus iarăşi nu, ce să ştie face Ionică 
sărmanul? Cum s-o mai caute? 

Văziînd bătrinul morar adînca lui întristare şi 
lacrimile ce-i izvorau din ochi, prinse a-l întreba de ce 
plînge şi se mîhneşte. El îi spuse că de dorul părinţilor 
ş-a ţărei sale, iar de Ileana Cosînzeana nu pomeni 
nimic. Aşa trecu azi, trecu mine, şi Ionică se usca pe 
picioare văzînd cu ochii. El da ajutor moşneagului la 
măcinat şi la alte treburi ce mai erau de făcut pe 
fundul acelui vîrtej de munte. 

În timp de o lună, Ionică se deprinse foarte bine 
cu lucrul la moară, încît moşneagul putea să se lese în 
credinţa şi hărnicia lui. 

Pe cînd făina albă ca zăpada se turna prin saci, 
veneau de la curţile Ilenei, tot la două săptămîni, opt 

pajuri uriaşe şi se lăsau din zbor la moara din 
prăpăstii. Aci li se punea la fiecare, pe spate, cîte 
patru saci plini cu făină. Apoi se înălţau în sus şi 
duceau făina la palaturile Ilenei. 

Ionică Făt-Frumos se deprinse şi cu această 
treabă şi, de cîte ori auzea vijiitul pajurilor ce se 
apropiau, se grăbea să umple sacii, apoi îi ridica pe 
aripele lor. Moşneagul ajunse acum a nu se mai îngriji 
de nimic. Cum îl apuca somnul, se odihnea în dragă 
voie; cînd îi venea să se mai plimbe primprejurul 
morii, se plimba după plac. 

Într-una din zile, însă, ziua sosirii pajurilor după 
saci, moşneagul, obosit, se culcase în odaie, pe pat; 
într-un tîrziu, numai ce se trezeşte speriat, smuncit 
din somn de un vuiet grozav ce se aude la uşă. leşind 
afară, vede pajurile bătînd amarnic din aripi şi scoţînd 
din pliscuri nişte strigăte de pocnea şi tuna prăpastia 
de larma lor. Se întîmplase, adecă, că pajurile sosiseră 
de două ceasuri, dacă nu mai mult, şi nu era cine să le 
ridice sacii pe spate; şi dacă ele nu se întorceau la 
Ileana la vreme hotărită, erau bătute cu bici de foc, de 
aceea dar făceau un vuiet atît de mare acum. 

Moşneagul, încrucindu-se foarte tare ce s-a făcut 
Ionică, s-apucă iute de lucru şi ridică sacii pe pajuri. 
Apoi cătă prin podul morii în toate ungherele, ieşi 
afară şi prinse a cerca ş-a striga cît îl ţinea gura. Dar 
Ionică, nicăieri. Mai caută o dată, mai strigă pe-afară, 
Ionică nu se mai iveşte. Atunci, moşneagul se gîndea 
în sufletul său că doară Ionică, nemaiputind suferi 
viaţa în această singurătate, ş-a fi cercat norocul să se 
urce pe stîncile înspăimîntătoare, ce se ridicau 
deasupra morii, şi să iasă afară la lume. Dar, îşi zicea 
bătrînul: „Dacă va urca cîteva stînci, la Piatra dracului 
va fi silit să se oprească; a trece în sus peste ea nu se 
poate unui om pămîntean, deci, nu peste multă 
trecere de vreme, se va întoarce el iar”. După ce se 


uri moşneagul de aşteptat, îşi zise: „O fi pierit bietul, 
zdrobindu-se de vreo stîncă!” 

Ionică, însă, nici nu se încercase să iasă din 
prăpastie prin crăpăturile munţilor de piatră, nici nu 
pierise, după cum bănuia moşneagul, ci iată ce se 
făcu. Aproape de sosirea pajurilor la moară, el umplu 
toţi sacii cu făină, afară de unul. într-acesta intră 
dînsul şi cusu bine gura sacului pe dinlăuntru. Cu 
chipul acesta, el ajunse a fi ridicat pe aripile unei 
pajuri. Pajurile, după patru zile de zburat aproape 
fără repaos, se lăsară cu povara la o pitărie din curţile 
Ilenei. Aci, Ionică îndată fu descoperit şi dus înaintea 
pitarului. Ionică, întrebat fiind cu ce chip a venit el în 
sac, adus de către pajură, îi povesti toată întîmplarea 
de la moara Ilenei. Atunci pitarul care era frate dulce 
cu morarul din vîrtejul munţilor, se arătă către el cu 
vorbe blînde, căci îi plăcea să întrebe despre frate-său 
cel mai nenorocit. De aci înainte, lonică rămase la 
pitărie, ca ucenic. În cîteva zile, el dovedi o 
deprindere ş-o hărmnicie atît de mare, încît pitarul îl 
avea tare drag şi punea cea mai mare încredere 
într-însul. Pînea menită pentru Ileana trebuia 
frămîntată şi pregătită numai de însuşi pitarul. Pîne 
făcută de mîna altuia Ileana nu mînca defel. Într-o zi, 
se întîmplă ca pitarul să se uite cu totul de treburile 
sale de acasă. Băieţii de la pitărie aşteptau ş-aşteptau 
să vie stăpînul ca să frămînte aluatul şi să facă pîinea. 
Fiind aproape miezul nopţii, lonică zise către ceilalţi: 

— Ştiţi voi ce? Am să m-apuc şi să fac eu pînea. 

— Ba ferească Dumnezeu! strigară ceilalţi cu 
frică. Ileana are să cunoască, apoi vai de tine şi de 
stăpînul nostru! 

Ionică, nebăgind în seamă vorbele acestora, 
s-apucă de frămîntat; după aceea, lăsînd aluatul să 
dospească, turnă nişte pîni cum nu se mai văzuse, le 
împodobi cu felurite impistriri minunate, încît îţi era 
mai mare dragul să tot priveşti la ele. 

Cînd scoaseră pînile din cuptor, pe cînd cîntau 
cocoşii de către ziuă, cu toţii se minunară de 
frumuseţea lor. De crescute şi de sclipitoare ce erau 
n-aveau a face cu cele ieşite din mînile pitarului. 

Dimineaţa, pitarul, vrînd-nevrînd, le duse la 
Ileana. Văzîndu-le zîna cît de mult se deosebesc de 
cele de pîn-acum, zise cu asprime: 

— Cine-a făcut pînea aceasta? 

— Cine s-o facă, măria-ta? Cine-a făcut-o şi 
pîn-acum. 

— Să-mi iasă pîinea tot aşa de bună, mă înţelegi? 

— Am înţeles, măria-ta, zise pitarul cu umilinţă şi 
ieşi. 

De-abia mai trecură două săptămîni şi pitarul 
iarăşi uită şi Ionică, văzînd că noaptea trece, iarăşi se 
apucă de frămîntat şi pregăti pînea. De astă dată, el 
puse inelul său în mijlocul pînei ce era menită pentru 
Ileana. 

Cînd duse pitarul pînile, Ileana, mînioasă, îi zise: 

— Degrabă spune, cine face pînea astfel? 

— Nu te îndura de capul meu, măria-ta. Se 
întîmplă uneori că griul este mai frumos, făina mai 
aleasă, dar de acum înainte, mă jur... 

— Soldaţi, în temniţă cu el! 

Mai liniştindu-se Ileana un pic, luă pînea de pe 
masă şi înfipse cuțitul în ea. Cînd vru s-o taie în 
jumătate, cuțitul se opri pe ceva tare şi, desfăcînd-o, 
zări cu uimire un inel de diamant în mijlocul miezului. 

Cînd se uită la el, deodată se schimbă la faţă. 
Fruntea i se încreţeşte putintel, ochii-i stau neclintiţi 
şi privirea pironită, apoi şopteşte încetişor din buze: 

— Doamne sfinte, sunt trează ori visez, oare? 
Parcă nu pot să cred minunea ce mi s-arată. Să fi sosit 
el, frumosul fecior cu faţa de bujor, lumina sufletului 
meu? Să fie el aici, în curţile mele? O, cîtă bucurie, 
cînd gîndesc că el a fi aici undeva, şi cîtă întristare 
cînd mă socotesc că credinţa mea poate mă-nşală! 


După această tainică şoptire, porunci s-aducă 
înaintea ei pe pitarul şi să cheme un gealat cu paloşul 
scos. 

— Spune-mi, cine a făcut pînea de astăzi, dacă 
nu, apoi capul nu-ţi va sta unde-ţi stă. 

Pitarul, înmărmurit de groază, ce era să facă alta 
decît să spuie. Ileana porunci ca tînărul ce făcuse 
pînea să fie adus înaintea ei. Intrînd Ionică în palatul 
de topaz, ce strălucea de-ţi lua vederile, şi ajungînd în 
odaia unde se afla Ileana, cum o văzu fiori de dragoste 
cuprinseră sufletul său, încît s-ar fi aruncat la 
picioarele ei, dacă n-ar fi fost de faţă cîteva din zîne şi 
doi  sfetnici de-ai Ilenei. Ileana aşijderea, de 
turburarea cea mare ce-i năpădi la vederea lui, nu ştia 
ce să facă. 

După ce se depărtară zînele şi sfetnicii, Ileana 
porunci la două roabe să-l ducă şi să-l scalde şi după 
baie să-i deie un rînd de haine, care va fi mai frumos 
în tot palatul. 

Peste jumătate de ceas, Ionică, răcorit şi scăpat 
de îmbrăcămintea sa cea ruptă şi colboasă şi îmbrăcat 
cu straie muiate numai cu fir şi aur curat, se văzu 
intrind la Ileana Cosînzeana, care-l aştepta singură, 
într-un foişor numai în covoare de aur şi de mătasă. 
Cum îl văzu, lăcrămînd de bucurie nespusă, se 
apropie Ileana de el şi-l cuprinse după git cu braţele 
sale albe. Ionică Făt-Frumos iarăşi o strînse la sînul 
său, sfişiat de arşiţa dorului îndelungat. Apoi se 
sărutară ca doi porumbaşi; se mai îmbrăţişară şi se 
sărutară din nou, cu atîta duioşie şi dragoste, cu atîta 
plins şi foc, încît se părea că-i pîndeşte minutul 
despărțirii veşnice, după ce de-abia se întilniseră. 

Desfăcîndu-se unul din braţele altuia, Ionică 
începu a-i spune cu drag toate suferinţele şi trudele 
ce-a întîmpinat pîn-a ajuns acolo, şi cum povestea el, 
se uita la ochii încîntători ai iubitei zîne împărătese şi 
sufletul său tremura de fericirea mare ce-i zîmbea 

dintr-înşii. Ileana asculta cu luare-aminte cuvintele lui 
Ionică, ştergînd din cînd în cînd cîte o lacrimă ce i-o 
trimitea în lumina ochiului o simţire tainică, fără 
nume, trezită în pieptul ei de povestirile duioase. 
Toată ziua aceea şi sara încă o petrecură în povestiri; 
nu se mai puteau sătura de a se întreba unul pe altul 
cu atîta dulceaţă de zilele negre din trecut. 

A doua zi, Ileana Cosînzeana lepădă mohoritele 
sale haine de văduvie şi singurătate şi luă altele, 
cusute numai în flori şi firuri de mătasa cea mai 
scumpă din lume; atîrnă la gitul său alb ca faţa 
crinului o salbă cu bănuţi turnaţi numai din rubin şi 
smarald, iar pe fruntea sa înseninată anină o cunună 
de florile cele mai tinere şi mai mîndre, ce culeseseră 
roabele des-dimineaţă în grădina cea mai de frunte a 
curților împărăteşti, numită „Cuibul zorilor”. Apoi 
dete poruncă să ieie jos steagurile negre ce filfiiau de 
trei ani deplin, ca nişte lungi aripi de corb, pe 
creştetul palatului de topaz, şi în locul lor să puie 
altele albe, de pace şi de viaţă îndulcită. In sfîrşit, 
pristavii vestiră în toate oraşele şi satele să nu mai 
tragă a veşnică amărăciune clopotele dogite, al căror 
glas jelea de multă vreme, în toată ziua de trei ori, 
prin slava cerului, dorul nepotolit al Ilenei, arsă de 
dragostea covîrşitoare către Făt-Frumos. 

Palaturile zînelor, şi toate tîrgurile, şi toată 
suflarea de om din împărăție părea că tresare din 
visuri grele înfricoşate la trezie, cu dulce părere de 
bine. 

A treia zi, se dădu o masă împărătească la umbra 
mirositoare de alămii şi portocali, în „Cuibul zorilor”, 
la care veniră zînele mai de frunte şi sfetnicii şi toţi 
boierii mari din ţară. Pe cînd mesenii se adunaseră 
pînă la unul, iată că se apropie şi Ionică Făt-Frumos 
cu Ileana lui cea mîndră şi se pun în fruntea mesei, 
între chiotele de bucurie şi de urare ale oaspeţilor. 
După ce se ospătară cît se ospătară, Ileana se sculă în 


picioare şi scoase, dintr-o cutie bătută în pietre, o 
floare frumoasă şi luminătoare ca luceafărul ceresc 
din dimineţile de vară. Puse floarea, ce avea vraja 
cîntecului neîntrecut, în cosiţa ei bălaie, şi cum 
s-atinse de viţele de păr, începu a scoate nişte glasuri, 
de se părea că îngerii prăznuiesc în rai lauda şi 
mărirea Domnului. Sfîntul soare se opri în calea sa 
aprinsă ca să se mai răcorească la ascultarea 
cîntecului amortit de atîta vreme, păsările şedeau 
încremenite şi mute în sînul verde al frunzişului, iar 
valurile pîrăului de argint, ce se strecura pe aproape, 
stau locului şi se suiau unele peste altele, de se făceau 
movile de apă, numai ca să vadă minunea şi să nu 
scape glasul ei fermecător. 

Pînă la nouă împărăţii se auzea glasul ce răsărea 
din floare. Împărații ce se aflau în războaie, cum îl 
simţiră, făcură semn să ridice în văzduh steagurile de 
pace şi frăţie şi să curme vrajba şi duşmănia. Cei ce se 
găseau prin codri pustii, la vînătoare, scăpară arcurile 
din mini şi se lăsară pe muşchi verde, cu gîndul 
lănţuit de dulcea revărsare a cîntecului de departe. 

În ziua următoare, purceseră soli la craii şi 
împărații dimprejurul împărăției Ilenei şi-i chemară la 
nuntă. Şi se făcu o nuntă strălucită ca aceea, de nu se 
mai pomenise aşa ceva de cînd a zidit Dumnezeu 
lumea. Numai în grădinile şi curtea cea largă a 
palatului erau întinse două mii de mese de marmură 
albă. Trei zile şi trei nopţi, muzicile nu mai conteniră. 
Mîncări peste mîncări, băuturi de cele mai preţioase, 
chiote şi cîntece, de părea că se ridică curţile în slava 
cerului. D-apoi danţuri? Să fi văzut zînele cum se 
mlădiau şi cum jucau, de n-atingeau pămîntul cu 
picioarele. Prin ţară, pînă-n cel de pe urmă bordei era 
veselie şi petrecanie ca-n ziua de Paşti. Oricine se 
întîmpla să s-abată pe la curtea Ilenei, cunoscut, 
necunoscut, om bogat sau cerşetor, era poftit la 

mesele încărcate cu tot felul de bucate, ce-i cerea 
inima. 

Sfîrşindu-se această nuntă fără pereche, se 
împrăştiară cu toţii pe la casele lor, iar mirele cu 
mireasa intrară în odăile cu pereţii auriţi şi pe jos cu 
catifea roşie, ca să se sfătuiască de una, de alta şi să 
înceapă traiul zilelor luminoase, după ani de adîncă 
durere. Aşa, în fericire nemărginită pentru ei, trecu o 
lună de zile. Atunci, împărăteasa Ileana Cosînzeana 
trebuia să se ducă la Divan. Cînd era să plece, grăi 
către Ionică: 

— Iată, dragă, îţi încredinţez cheile de la toate 
odăile şi salele ce se află în palaturile aceste. În dragă 
voie poţi să intri unde ţi-a plăcea, dar să te ferească 
Dumnezeu să te încerci a descuia uşa pe care se 
potriveşte această cheie. Mai multe nu-ţi spun. 

Zise şi ieşi. 

Ionică Făt-Frumos de-ndată se cobori din iatacul 
unde era şi prinse a descuia pe rînd uşile odăilor şi 
bolților de piatră ce găsea. Nu se putea mira îndestul 
de lucrurile frumoase şi ciudate ce se înfăţişau vederii 
lui. Într-o odaie erau mulţime de mere de aur ce 
se-nvîirteau în cercuri prin aer, fără să se lovească 
unul de altul, şi nu se zărea nimic ce să le poarte 
astfel. Într-alta, fel de fel de păsări măiestre, care 
cîntînd ca o fată cu glasul dulce, care ca o muzică 
plăcută, care ca un copil de şapte ani. Intr-altele, 
iarăşi, fîntîni ce zvirleau în sus picături de argint şi 
diamant. Şi cîte de toate nu se găseau prin acele 
cameri minunate. În sfîrşit, după ce le colindă Ionică 
pe toate, zise în sine: 

— lan să mă duc şi să descui odaia din fund, cu 
uşa de oţel, că ştiu că doară nu m-a mînca nime. 

Se duse s-o descuie. Cînd intră înlăuntru, îi lovi 
auzul un pocnet înfricoşat şi un gemet adînc şi 
înăduşit. Ce era acolo? Un butoi cît un stog de fin, 
împresurat pe la capete cu două cercuri de fier ca 


trupina stejarului de groase; iar pe la mijloc, treceau 
cruciş prin ea două şanţuri, împletite din zale groase 
ca piciorul omului de la genunchi în sus, şi aceste 
lanţuri erau prinse şi înţepenite la capete de nişte 
stîlpi de piatră ca nişte colţuri de stîncă. Inlăuntrul 
butoiului, se afla legat cu sfori de mătasă împletite tot 
în şase, un zmeu, zmeul ce furase pe Ileana ş-o ţinuse 
cîteva luni de nevastă. De toate părţile unde sta el, în 
pîntecele butoiului se-naintau către dînsul nişte colţi 
ascuţiţi de oţel, care-l amenințau cu străpungere în tot 
minutul, cum se clătea într-o parte sau în alta. 

Dar cum se deschise uşa şi se făcu vînt, zmeul 
supse aer proaspăt, se umflă o dată şi pocni un cerc 
de fier de pe butoi. Atunci, zmeul strigă: 

— Alei, Ionică Făt-Frumos, fie-ţi pomană, că mult 
bine-mi făcuşi. Cum ţi-aş mulţumi dacă-ai deschide 
uşa tare în lături, cînd vei ieşi de aice. Ar fi vreme să 
scap şi eu odată de la înăduşala şi schingiuirile ce 
mi-au ros plămînele timp de trei ani şi jumătate. 

Ionică Făt-Frumos, plin de spaimă, ieşi iute afară 
din odaia cea îngrozitoare. Şi cum se făcu iarăşi vînt 
pe uşă, zmeul se încrînceni şi se mai umflă o dată din 
toate puterile lui răcorite, şi pocni şi celălalt cerc de 
fier de pe butoi. Atunci butoiul se despică în doage 
ţăndurite şi lanţurile se sfărmară bucățele, iar cînd se 
răsuflă bine şi gemu o dată zmeul, scrişnind din dinţi, 
se cutremură din temelii curţile Ilenii ca de o 
înfricoşată zguduitură de pămînt. 

Acei din sfatul împărătesc încremeniră de groază 
şi se uitau sperieţi unul la altul, neputînd pricepe ce 
miînia lui Dumnezeu să fie asta. Ileana Cosînzeana şi 
ea tresări năpădită de fiori reci şi pierdu de pe 
obrazul ei în clipeală trandafirii cei gingaşi. Ea ştia 
bine ce s-a întîmplat. Sus în cer, ochiul soarelui se 
înfăşură de nişte dungi uriaşe de nori negri, ca 
miazănoaptea cea furtunoasă. Roiuri de corbi flămînzi 
croncăneau a pierzare pe deasupra palatului, iar 

„Cuibul zorilor” se cotropi în giîtlejul pămîntului, ce se 
căscase, încît nu se mai vedea altă rămăşiţă din 
această grădină minunată, decît numai nişte frunze 
arse ce foiau foarte pe sus, prin volbura vîntoaselor 
turbate. 

Văzîndu-se zmeul scăpat din borta cea din zid, 
ieşi la faţa lumei şi se duse la o pivniţă de piatră din 
dosul palatului. Aci, trîntind de două ori cu piciorul 
într-o uşă, o scoase din ţiţini şi cum şuieră o dată, ieşi 
cu repejune din fundul pivniţei un cal năzdrăvan, ce 
arunca pară pe nări. Zmeul îl duse şi-i dete o baniţă 
de jăratic, apoi încălecă pe el. Calul, simţindu-şi stăpi- 
nul pe spatele sale, necheză o dată de tremură palatul 
şi vuiră şapte hotare de nechezul lui cel puternic ca 
sunetul cerului. 

După ce se învîrti zmeul călare de cîteva ori prin 
curtea palatului, intră la Ileana şi la Ionică. 

— Ionică Făt-Frumos, grăi el, acum eşti în mînele 
mele. Pot să te omor cu ce moarte vreau. Mi-am luat 
însă de seamă să nu-ți iau zilele, că mi-ai făcut şi tu 
mare bine. Dar să te mături de-aici, ca să nu ţi s-audă 
nici de nume, dacă-ţi place să rămii cu viaţa. 

Iată, într-un sat de munte, cale de două zile de la 
oraşul împărătesei, era o vrăjitoare renumită în toată 
ţara de vrăji şi de făcătură, o babă hîrcă, bătrînă, cu 
faţa zbîrcită, de spate încovoiată, cu capul chilug de 
ger, încît de-abia se mai ţinea ici şi colea cîte un fir 
aspru şi sur. Ea ştia meşteşugul de a închega apele 
curgătoare, de a schimba oamenii în tricolici, de a 
opri ploile şi alte multe fermecătorii. 

Ileana Cosînzeana prinsese de mult de vestea 
babei şi, într-o sară, trimese lui Ionică o pungă cu aur 
şi-i spuse să meargă la baba aceea, ca să-i vrăjească. 

Ionică plecă a doua zi şi, ajungînd la vrăjitoare, îi 
dete punga cea cu aur, şi îndată începu hîrca a-i căuta 
de noroc. 


— Mai nainte de toate, îi zise baba, trebuie să se 
ştie în ce stă puterea zmeului. Du-te dar îndărăt şi fă 
ce-i face ca să afli taina aceasta; după aceea, vino iară 
la mine. 

Întorcîndu-se Ionică şi întîlnindu-se cu Ileana îi 
spuse ceea ce i-a descoperit vrăjitoarea. 

În cealaltă zi, Ileana se făcu bolnavă. Zmeul 
întrebînd-o ce o doare, ea nu răspunse nimic, ci sta 
culcată cu faţa către perete, oftînd mereu. Zmeul se 
apropie de patul ei şi grăi cu milă: 

— lleană, draga mea, deschide-ţi gura şi 
spune-mi ce-ţi este? 

— Nu-i nimic, răspunse iarăşi Ileana. 

— Cum nimic, cînd tu zaci dusă şi nu te poţi scula 
din pat? 

— Oh, bărbate dragă! Ţi-aş spune şi mi-e teamă 
că te-i supăra. 

— Eu să mă supăr? Cînd nu ţi-am împlinit eu 
toate dorinţele tale? Mînă-mă în matca focului şi m-oi 
duce pentru tine, cere ce vei voi şi ţi-oi împlini pofta, 
să ştiu că m-oi lăsa în fundul mării. 

— Nici nu te mîn nicăieri, nici nu-ți cer să intri 
pentru mine în fundul mării. Dar mă ustură la suflet 
cînd văd că te fereşti de mine şi nu vrei să cunosc eu 
nimic din tainele tale. Eu ţi-am deschis inima 
totdeauna, am împărtăşit cu tine toate simţirile şi 
toate cugetele mele. Tu, însă, nu vrei ca că mă bucur 
şi eu de ceea ce trece prin gîndul tău. 

— Ce am ascuns eu de tine? Ce taină am şi ce 
ştiu, să nu-ţi spun şi ţie? 

— Ce-ai ascuns?... Oh, lasă-mă, nu mă îmbolnăvi 
şi mai rău. 

— Ba spune, sufletul meu, spune. 

— Dacă este să-ţi spun, apoi ascultă. Tu ştii că 
toată lumea se miră de faptele tale vitejeşti. Pe cîţi 
puternici n-ai biruit tu? Şi s-a aflat vrun împărat care 
să te poată bate vrodată? Tu te duci singur în faţa 

duşmanilor, mulţi ca frunza şi iarba, şi vii acasă 
biruitor. Bine, cum se poate întîmpla asemenea lucru? 
Eu, împărăteasa şi nevasta ta, nu ştiu unde-ţi stă ţie 
acea putere grozavă! Nefericita de mine! Alţi împărați 
n-ascund nimic de nevestele lor, numai tu te-ai aflat 
care să te poţi stăpîni a-ţi înstrăina sufletul de către 
mine. Acum îţi mai vine să mă întrebi de ce am căzut 
la pat şi de ce nu peste mult are să mi se sfarme 
sufletul de amărăciune? 

— Ileană, Ileană, nu ştiu ce să zic cînd te-aud 
vorbind astfel. Imi vine să-ţi spun şi să nu-ţi spun. 

— Nu spune, dacă vrei să-mi sapi groapa 
mîine-poimiine, zise Ileana suspinînd şi întorcîndu-şi 
capul iar către părete. 

Zmeul stete oleacă şi se gîndi. Apoi zise: 

— Am să-ţi spun, lleană, cu toate că mi se pare 
că nu fac bine. Toată puterea şi vitejia mea îmi vine de 
la cal. Calul meu este mînzul unei iepe, care se află la 
Mama-Ciumei din marginea lumei, de lîngă mările 
albastre. El are şapte inimi de cal într-însul şi nu-l 
poate dovedi nici un şoiman din lume, fără numai 
doară vreun frate de-al său. Pe lîngă aceasta 
Mama-Ciumei l-a vrăjit de mic şi l-a uns în toată ziua, 
pînă ce-a ajuns de trei ani, cu untură de urs pe şale, 
încît cu el nu mi-e frică de oşti întregi. 

Auzind Ileana aceste, se arătă mai veselă şi grăi: 

— Parcă mi-ai luat o piatră de pe suflet, atît mă 
simt uşurată prin cuvintele tale. 

După trei zile, Ileana spuse lui Ionică cele ce a 
aflat de la zmeu. Ionică plecă numaidecit la vrăjitoare 
şi-i descoperi în ce stă puterea zmeului. 

— Acum, fătul meu, zise baba, pregăteşte-te de 
drum şi te du pînă la sfinta Miercuri. Dacă n-a şti ca 
să te îndrepte la Mama-Ciumei din marginea lumei, de 
lîngă mările albastre, are să-ţi arate calea ce duce la 
sfinta Vineri; iar dacă nici aci nu te-i putea folosi, 


atunci la sfinta Duminică nesmintit ai să afli încotro 
bate ţara zmeoaicei. 

Cum zise baba, aşa făcu Ionică Făt-Frumos. Puse 
la brîu un paloş de argint şi luă pe spate un arc şi o 
tolbă cu săgeți, şi plecă în voia lui Dumnezeu în cale 
lungă. Se duse şi se tot duse, pînă ajunse la curtea 
sfintei Miercuri. Văzîndu-l sfinta Miercuri, îi zise: 

— Ce soartă te-aduce pe la noi? 

— Sfîntă Miercuri, sfîntă Miercuri, binecuvîntată 
să fii de Dumnezeu şi ziua ta să fie petrecută în 
posturi de către oameni. M-am abătut din drumul meu 
pe-aice ca să te-ntreb, în ce parte de lume să aflu eu 
pe Mama-Ciumei din marginea lumei? 

— Da mare lucru mă întrebi! De spus nu pot să-ţi 
spun, dar ţine calul acesta şi-ncalecă pe el. Are să te 
ducă pînă la soră-mea, sfinta Vineri. Cred că ea te-a 
şti îndrepta. 

Se luă Ionică şi se duse la sfinta Vineri. După ce 
nici sfinta Vineri nu ştiu să-i spuie nimic de 
Mama-Ciumei, îi dete şi ea un cal, deoarece calul 
celălalt obosise, încît de-abia mai putea călca pe două 
picioare cum se cuvine. 

În sfîrşit, ajunse Ionică la curţile sfintei Duminici. 
Intrînd el înlăuntru, fu poftit de către o slugă s-aştepte 
pînă ce-a veni sfinta Duminică, sosind de la biserică. 

— Sfîntă Duminică, sfîntă Duminică, luminată să 
fii de domnul Dumnezeu şi prăznuită cu rugăciuni şi 
cu încetare de lucru de către creştini. Am venit 
înaintea feţei tale strălucite ca razele soarelui ca să 
faci bine şi să  îndreptezi drumul meu către 
Mama-Ciumei din marginea lumei. Am fost însurat cu 
Ileana  Cosînzeana, din  cosiţă  floarea-i cîntă, 
nouă-mpărăţii ascultă, şi un vrăjmaş de zmeu mi-a 
luat-o din mînă. Am gîndit să mă bat cu el în paloş 
pentru nevasta răpită, şi mi-am luat pe socoteală că 
m-a birui. Apoi am făcut ce-am făcut pînă am aflat că 
puterea cea straşnică îi stă în calul său, ce are şapte 

inimi băgate într-însul de cătră Mama-Ciumei, la care 
se află mama calului; mai departe, am descoperit că 
nime nu l-ar putea dovedi, afară de voinicul ce ar avea 
un cal, frate cu calul său năzdrăvan. Din clipa aceea, 
m-am luat prin lume, că doar oi da de Mama-Ciumei, 
şi pînă acum am umblat fără pic de folos. 

— Nu te-amări, voinice, dragul meu, căci ai 
plecat în ceas bun într-acoace. De la mine n-ai să ieşi 
fără mîngiiere. Ascultă dar şi ia aminte bine vorbele 
mele. Mama-Ciumei, pe care-o cauţi tu, este zmeoaica 
cea mai afurisită, lăsată de duhurile necurate să 
trăiască spre binele şi nenorocirea neamului spurcat 
al zmeilor şi spre risipa şi pustiirea neamului 
omenesc. Ea se hrăneşte numai şi numai cu carne de 
om. Şi această hrană i-o cîştigă iapa îndrăcită, care-a 
fătat pe calul zmeului ce ţi-a luat nevasta. Adecă, baba 
cea vrăjmaşă tocmeşte cu anul argaţi, care să 
grijească de iapă la păşune. Ea plăteşte o simbrie 
mare şi la anul încheiat dă voie argatului să-şi aleagă, 
din herghelia de cai, pe care-i va plăcea. Iapa paşte 
numai nopţile şi baba face legătură cu cel ce se bagă 
la ea argat, că dacă va veni dimineaţa fără iapă, ea să 
aibă dreptul a-i reteza capul. Cîţi voinici s-au apucat 
pîn-acum să păzească iapa zmeoaicei, nici unul n-a 
scăpat cu viaţă. Tu, însă, du-te, învoieşte-te cu baba şi 
gîndeşte mereu la Dumnezeu. Na beţişorul acesta, şi 
cînd vei fi la nevoia cea mai mare, fă cu el de trei ori 
înspre codrul ce va răsări înaintea ta. În sfîrşit, fătul 
meu, cînd te-a chema baba să-ţi alegi calul drept 
răsplată, tu să pui ochiul pe un cal slab şi deşelat şi să 
nu te laşi de el pîn-o dată cu capul. Baba te va căina 
pentru gustul tău, şi-ţi va toca cîte-n lună şi-n soare ca 
să-ţi iei un armăsar frumos şi înalt, dar tu să nu 
primeşti defel, decît numai pe cel tăpălog! ce vei zări 
zvîrcolindu-se în gunoiul cailor şi chehăind ca de 
moarte. 


1 Tăpălog - cu picioare mari, groase. 


— Aşa am să fac, zise Ionică închinîndu-se sfintei 
Duminici şi mulţămindu-i din suflet. 

Apoi,  sărutîndu-i mînele cele sfinţite de 
Dumnezeu, se luă la drum. 

Şi se duse şi se tot duse, cale de trei zile şi trei 
nopţi, pînă ce se văzu pe creştetul unui munte ce se 
înălța pînă la cer; de aici, ochii lui întîmpinară, în 
zarea  întinsei  depărtări, o cîmpie nemărginită, 
albastră ca faţa cerului răzbunat. Erau mările 
albastre. Fugind departe de coboriîşul muntelui, iată 
că pe o cracă de fag vede o pasăre grozav de mare, 
care sta neclintită cu aripa ruptă ce spînzura în jos, şi 
scotea din piept bocete plingătoare. Ionică încordă 
arcul şi, punînd o săgeată în el, îl îndreptă ţintă cătră 
pasăre, din a căreia carne gîndea să cineze în sara 
acelei zile. Dar nu ajunse să ochească bine, cînd 
pasărea strigă cătră dînsul: 

— Voinice, voinice, stai, nu da, căci bine ştiu eu 
gîndul tău şi unde te duci. Decît să mă omori, mai 
bine îndură-te de suferinţele mele şi vino de-mi leagă 
aripa cea dezghinată, căci ţi-oi fi şi eu de folos cîndva. 

Ionică, mişcat de mila pasărei, aruncă arcul şi, 
apropiindu-se de ea, îi legă aripa şi plecă mai departe. 
Cînd se cobori de pe plaiul muntelui şi ajunse pe 
marginea mării, întîlni pe ţărmure un peşte mare şi 
gras, zvîrcolindu-se în nisip; el voi să-l pregătească de 
mîncare, căci era mai leşinat de foame. Dar nu apucă 
a-l prinde şi din pîntecele peştelui se auzi un glas, 
care-i grăi aşa: 

— Voinice, voinice, opreşte-te şi nu da! Ci mai 
bine du-te şi taie cu paloşul o prăjină din copacul cela 
şi mă rostogoleşte cu ea în valurile mării, că ţi-oi 
prinde şi eu bine cînd va fi mai rău de tine. 

Lui Ionică i se făcu milă şi făcu după cum ceruse 
peştele. Apoi mai merse cale de trei ceasuri şi văzu, 
pe o coastă de munte pleşuv, o casă uriaşă ce părea 
alcătuită din lespezi şi bîrne de stînci risipsite. 

Soarele, care era aproape să se cufunde în albastrul 
potop de apă, aruncă asupra mohoritei zidiri o lumină 
roşietică nălucoasă. Pe coperişul casei, prin pari 
clătinaţi de vînt, ţioleau puzderii de scăfîrlii de om, şi 
corbi setoşi de pradă, cîrduri, croncănind pe deasupra 
lor. Iar din fundul pustietăţii, vîntul aducea urlete 
înspăimîntătoare de lupi hămesiţi de foame. 

Ionică apucă o potică în sus şi, ajungînd la casele 
din coastă, intră înlăuntru. 

— Bună sara la noi! zise Ionică. 

— Bine-ai venit! se auzi un glas ca de-o oală 
hîrbuită, ce ieşea dintr-o gură largă cît o şură. 

Era matahala de Mama-Ciumei, o babă de babă 
ce nu era nici om, nici cal, căci capul ei de om era cît 
un stog de fîn şi picioarele-i erau de cal. 

— Da ce-ţi poartă cioarele picioarele, vîntul 
părul, corbii ochii, de te-ai abătut pe la casa mea? 

— Nici cioarele nu-mi poartă picioarele, nici 
vîntul părul, nici corbii ochii, dar am venit să-mi cerc 
norocul şi să mă bag slugă la tine. 

— La bună vreme ai sosit. Te aşteptam cu multă 
nerăbdare, hurducă matahala din gură, hîrjind nişte 
dinţi ca lopeţile şi scînteindu-i ochii, care ardeau în 
fundul căpăţinei ca două hopătăi roşii în adîncimea 
codrului înnoptat. La mine n-ai altă de lucru decît 
numai să duci o iapă ce ţi-oi da la iarbă, de sara pînă 
dimineaţa. Şi dacă mă-i sluji cumsecade, te-oi mulţămi 
la anul împlinit cu o simbrie bună şi cu un cal care ţi-a 
plăcea din herghelia mea. Iar dacă mi-i pierde iapa şi-i 
veni fără ea acasă, carnea ta să fie a mea şi ciolanele 
tale a lupilor. 

— Mă-nvoiesc, zise Ionică, care nici nu se năzuia 
ce are să se întîmple. 

Aşa că mîne de cu sară, după asfinţitul soarelui, 
Ionică încălecă pe iapă şi se duse cu ea în cîmp. Acolo 
descălecă şi, aşezîndu-se pe iarbă, se uita la iapă cum 
paşte. De la o vreme, numai ce simte că toate vinele îi 


slăbesc, capul îi cade la pămînt, ochii i se păinjenesc 
şi adoarme ca legănat în somn greu, ca şi cum nu ar fi 
închis ochii de trei-patru nopţi. 

Cînd se trezeşte, luceafărul de dimineaţă era de 
o suliță pe cer. Se uită împrejurul său: iapa nicăieri. 
Dă-ncoace, dă-ncolo, aleargă în sus, aleargă în jos, în 
ruptul capului. În deşert toate opintirile sale. Nici nu 
vede, nici nu aude nimic. Un cutremur rece străbătu 
în rărunchii săi. I se părea că ochii lui dau prin 
văzduhul treierat de razele lunei, ca scăfîrliile bortite 
ce zărise pe casele Ciumei, i se părea că aude urlete 
de lupi şi croncănituri de corbi. Multe spaime şi stafii i 
se năluceau lui Ionică şi el, sărmanul, rătăcea 
văitîndu-se şi pălindu-l lacrimile. 

Ajungînd lîngă o pădure, numai ce vede că se 
lasă înaintea lui o pasăre mare. 

— Nu te spărie, om bun, că sunt eu, pasărea pe 
care ai scăpat-o de la moarte. Dar, spune-mi, de ce 
plîngi şi te boceşti pe vremea asta? 

Ionică îi spuse cum a pierdut iapa şi cum are să 
fie omorît de Mama-Ciumei. 

— Linişteşte-te şi stai aice, că ţi-o aduc eu îndată. 

Şi pasărea, care era împărăteasa păsărilor, intră 
în codrul cel des şi, zburînd prin el cruciş şi curmeziş, 
începu a tipa de se strînseră la glasul ei pajuri urieşe, 
vulturi şi şoimi ca norul. Ea le dete o poruncă pe 
limba păsărească, să caute prin tufişuri şi prin ruji şi 
să strivească pasărea străină ce-a intrat noaptea 
aceea acolo. Se răspîndi neamul păsăresc prin codru 
ca lăcustele, încît erau cîte zece pînă şi la huceagul 
cel mai mic, şi cum întîlniră pasărea străină, care era 
iapa zmeoaicei, se puseră pe ea cu pliscurile, şi dă-i şi 
dă-i cu ciupitul, pînă o scoaseră din codru şi o siliră să 
se facă ce-a fost. 

— Ho, iapă afurisită! strigă Ionică văzînd-o, şi-i 
aruncă friul în cap. 

Apoi plecă şi ajunse acasă înainte de răsărirea 
soarelui. 

Mama-Ciumei era trează şi sta lîngă un cazan cu 
apă ce clocotea, şi se legăna încet pe picioarele ei de 
cal şi din buze mărnăia un cîntec ce se părea că iese 
din clănţănitul măselelor. Ea aştepta cu neastimpăr pe 
voinic ca să-i reteze capul şi să-l toarne cu picioarele 
în sus, în cazanul clocotitor. 

Dar cînd văzu pe Ionică intrînd călare pe iapă, de 
ciudă şi de otravă răsturnă cazanul pe foc cu fundu-n 
sus şi-şi încleştă ghearele îndrăcite în părul cel 
burzuluit, şi prinse-a se trage de cap şi-a crişca din 
dinţi, de se părea c-au apucat-o nouăzeci şi nouă de 
năbădăi. 

Ionică băgă iapa în grajdul cel de piatră şi intră 
în casă. 

— Ei, stăpînă, te slujesc bine? întrebă Ionică. 

— Bine! răspunse baba, aruncînd pe sub genele 
cele tufoase, chioriş, o căutătură vrăjmaşă înspre 
Ionică. 

După aceasta, Mama-Ciumei ieşi afară şi intră la 
iapă c-un bici de foc, şi prinse a o bate de mergea fum 
din spatele ei. 

— Osîndească-te Dumnezeu şi te pedepsească 
cum a şti mai cumplit! Aşa te-ascunzi tu? 

Şi da baba mereu, de-o făcea numai vînătăi pe 
şale şi pe bot. 

— La noapte, ia seama şi te ascunde bine să nu 
te mai afle, că de te-a mai afla, te bat şi te pisez pînă 
ţi-oi face carnea bucățele! 

Cînd sosi sara, lonică plecă iar cu iapa la păscut. 
El îşi puse în gînd ca de astă dată să nu se coboare 
defel de pe iapă. Dar de-abia trecu un ceas de vreme 
şi simţi iarăşi strecurîndu-i-se prin vine o slăbire 
ş-apucîndu-l o găimăceală, ce-l dovedea din ce în ce 
mai tare. El se opinti destul ca să nu doarmă, dar, 
după ce mişcă de cîteva ori cu capul încet-încet, 


lunecă de pe iapă ca mort, în iarbă. Atunci iapa pieri 
de lîngă el şi se făcu o mreană pe fundul mărilor 
albastre. Cînd se trezi Ionică, se uită plin de uimire, 
neputînd pricepe unde se află şi ce s-a întîmplat cu el. 
După ce-şi veni în fire, se sculă şi plecă iar în toate 
părţile, bocindu-se amarnic. Acum, luceafărul de dimi- 
neaţă se suise ca de două suliţi pe cer. 

Umblind Ionică prin pustiul pămîntului, ajunse 
pe malul mării. Şi cum se uita el plingind de-a lungul 
păturii  nemărginite de apă, vede cu mirare 
tulburîndu-se faţa liniştită şi luminoasă a mării şi 
răsărind din valuri un cap mare de peşte, ai cărui solzi 
stecleau la strălucirea lunei călătoare prin aburi, ca 
nişte rotiţe de diamant. 

— Ce plingi şi te tiînguieşti, făcătorul meu de 
bine? grăi peştele; spune ca la un frate, ca să te 
mîngii şi să te scap şi eu, după cum ai făcut şi tu cu 
mine. 

Ionică îndată cunoscu ce este şi descoperi 
peştelui pricina tînguirii sale. Atunci peştele, care era 
împărat peste peşti, se umflă din urechi, se încruntă şi 
prinse a cutreiera marea de la o margine pînă la alta 
ş-a o răscoli din adîncul adîncurilor, de se părea că se 
potopeşte şi se prăpădeşte lumea. Şi-n fugele sale prin 
noianul de apă, el da de ştire tuturor peştilor mici şi 
mari să pornească care încotro, să răstoarne şi să 
scormolească nisipul şi pietrele de pe fund, pîn-or afla 
o mreană ce-a intrat noaptea acolo. 

Şi s-apucă seminţia peştilor să împlinească 
porunca împăratului. Şi se făcu marea din faţă pînă-n 
fund numai nămol şi cirt, şi fierbea şi vijeia apa 
închegată, şi izbucnea cîteodată în sus în formă de 
munţi, de gîndeai că acum apucă luna, ce se înfiorase 
şi se făcuse roşie ca sîngele. 


1 Cir - terci de mălai. 

Mreana sînziană era pitulată în nisipul adîncului, 
băgată de doi stînjeni în pămînt. Cum o simţiră chiţii? 
cei înspăimîntători, porniră după ea cu fălcile căscate, 
ş-o alungară ş-o goniră marea întreagă în lung şi în 
lat, muşcînd-o. Atât o fugăriră ş-o înclenţiră cu fălcile, 
încît la urmă fu silită să iasă la faţă, lîngă mal, şi să se 
prefacă în iapă. 

— Stăi, iapa babei cea îndrăcită, strigă Ionică 
Făt-Frumos, văzînd-o. 

I-aruncă frîul în cap şi plecă cu ea la stăpînă. 

Cum îl zări, zmeoaica se turbă de furie, prinse 
iarăşi a se trage de păr ş-a se zvîngioli ca apucată de 
spasmuri. Era aproape să plesnească de înciudarea şi 
veninul ce-i străbătuse tot sîngele. 

— Ei, stăpînă, îţi place cum te slujesc? o întrebă 
Ionică, cînd intră în casă. 

— Place... răspunse baba, mormăind mai departe 
din gură nişte cuvinte pe jumătate înghiţite şi 
clănţănind din măsele. 

Şi ieşind afară, se duse la iapă şi luînd un bici de 
foc mai cumplit decît rîndul trecut, prinse a o măsura 
cu el pe spete şi picioare, de pirtiau ciolanele în ea. 

— Gîndeam să te schingiuiesc pînă nu-i mai 
putea răsufla, trăsnească-te urgia cerească să te 
trăsnească! Dar te mai cerc o dată; îţi spun însă verde 
şi curat că dacă nici la noapte nu vei putea vicleni pe 
păzitorul tău, îţi turtesc capul ca la o şopîrlă şi te fac 
mii de fărîmi. 

Cînd se lăsă negreaţa nopţii, Ionică scoase la 
cîmp pentru cea de pe urmă oară iapa babei. 
Cuprinzîndu-l somnul ca-n celelalte nopţi, el căzu iară 
ca înţepenit pe iarbă. Luceafărul era aproape cînd se 
deşteptă. Umblă el pe țărmurile mării cît umblă, se 
apropie de pădurea unde s-ascunsese iapa în noaptea 
întîi, dar nu se mai arătă nici peşte, nici pasăre. 


2 Chiţ - balenă. 


Aşa, pierzîndu-se el prin adînca tăcere de noapte, 
cu groaza morţii în sîn, cînd era aproape de marginea 
unei păduri stufoase şi dese, numai ce-şi aduce aminte 
de beţişorul dăruit de sfinta Duminică. Îl scoate cum îi 
spusese sfînta Duminică şi, ce să vezi? 

Copacul, din care era tăiat băţul, începu a se 
scutura din rădăcină ş-a împrăştia ca un vifor în toată 
pădurea, de la un capăt la altul. Şi se treziră din somn 
stejarii, şi fagii, şi carpenii, în sfîrşit, toţi copacii, de la 
cel mai mic pînă la cel mai înalt, şi prinseră a se 
zgudui şi a-şi tremura crengile, de părea c-a răzbit o 
furtună  înspăimîntătoare. Atunci iapa, care era 
ascunsă în mijlocul pădurii, lovită şi înţepată de spini 
şi ghimpi, sări de-acolo şi-o prinse la fugă. Pe unde 
trecea, crengile pliosc! pe spate şi peste bot, încît sta 
să-i sară ochii de usturime, pînă ce, mai leşinată de 
atitea lovituri şi plesnituri ce primise, se pomeni că 
iese din pădure. 

— Ho, iapa babei cea vicleană! strigă Ionică cum 
o zări. 

Şi, încălecînd pe ea, se întoarse acasă. 

— Acum, stăpînă, mi s-a împlinit anul; dă-mi 
simbria şi hai degrabă să-mi aleg calul ce mi se 
cuvine, zise Ionică după ce intră la zmeoaică, ce era 
umflată de ciudă şi de mînie de sta să pocnească. 

Ce era să facă baba? Trebuia să se ţie de 
legătură. Deci, se duce cu Ionică la herghelia cea de 
cai. Acolo, patrusprezece armăsari sirepi, unul ca altul 
înalţi şi frumoşi, iar de lături, tăvălit în gunoi şi 
mocirlă, o hîrţoagă de cal chior, slăbănog de-ţi era 
scîrbă să te uiţi la el, atît era de păcătos. Cei patru- 
sprezece armăsari erau însă lipsiţi de inimi. Zmeoaica 
băgase inimile lor toate în hîrţoaga ce se zvîrcolea în 
gunoi, care era un mînz de doi ani de la iapa ce o 
păzise Ionică. 

— Ei, alege-ţi care-ţi place, grăi zmeoaica către 
Ionică. 

— Într-adevăr, unul e mai frumos decît altul, zise 
Ionică; chiar unui împărat i-ar plăcea s-aleagă între ei. 
Dar eu n-am gîndit să m-arunc aşa de sus. Mie, ca 
unui om sărac ce sunt, nu mi s-ar potrivi un asemenea 
şoiman. Toată lumea m-ar lua în ris cînd m-ar vedea 
pe mine, opincă hîrzobată!, încălecat pe un asemenea 
pui de cal frumos; eu m-oi mulţumi cu cel ce zace 
colea în gunoi. Acela-i de mine. 

Mama-Ciumei îşi încruntă sprincenele şi se uită 
chioriş la Ionică, apoi, prefăcîndu-şi glasul a milă şi a 
părere de rău, zise: 

— Da cum, Doamne păzeşte, să te duci de la 
mine c-un cal atît de rău? Mi-ar fi ruşine de moarte să 
plătesc astfel credinţa cu care m-ai slujit. Lasă-l la 
pustia să-l aibă, şi-ţi ia unul dintre işti zdraveni şi 
voinici! 

— Ti-am spus că dintre işti armăsari nu pot să-mi 
iau. Dacă vrei să mi-l dai pe cel slab, dă-mi-l; dacă nu, 
nu vreau nici unul. 

Mai cercă baba să-i schimbe voia, spunîndu-i 
multe de toate; dar, în sfîrşit, trebui să-i dea calul ce 
cerea. 

Atunci, Ionică Făt-Frumos se apropie de calul cel 
chior, îl sculă de pe gunoi şi încălecă. 

— Ţine-te şi te-nţăpeneşte bine, dragul meu 
stăpîn, grăi calul, şi nechezînd o dată puternic, se 
ridică într-un zbor pînă în nori, de se vedea numai o 
pasăre plutind prin înaltul văzduhului. Cînd se lăsă 
jos, pică în mijlocul mării; se scufundă de trei ori pînă 
se spălă şi se curăţi bine, de sclipea ca plaiul cu flori 
de dimineaţă pe rouă, apoi zbură cu Ionică pe mal. Te 
sperieşi, stăpîne? grăi el. 

— Mă speriei şi nu prea! răspunse Ionică. 

— Acuma cum să te duc, ca vîntul ori ca gîndul? 

— Ca gîndul, căci mă arde dorul cumplit. 


1 Hîrzobat - rupt. 


Şi se înălţă calul în slavă şi fugea, încît lui Ionică 
i se părea că stă pe loc neclintit şi pămîntul trece pe 
dinaintea ochilor săi ca glonţul din puşcă. 

Cînd ajunse la frumoasa Ileana, o găsi plîngînd 
cu amar, încît de multe lacrimi se făcuse fîntînă în 
casă. 

— Nu mai plinge... nu mai plinge, strigă Ionică 
repezindu-se în braţele ei. 

Apoi degrabă ieşiră amîndoi, se suiră pe calul 
năzdrăvan şi se făcură nevăzuţi. 

Zmeul se afla dus la un ospăț, şi pe cînd se 
veselea mai bine, calul său necheză cu atîta 
înverşunare, încît îi căzu paharul din mînă de se făcu 
hîrburi. Îndată se sculă zmeul şi se duse la cal, care 
arunca scîntei albastre din ochi. 

— Ce-ai păţit de te-a ajuns dorul să nechezi aşa 
de-nverşunat? Poate nu ti-i bine pe aici? 

— Ba, de mine este cum este, dar de tine-i rău. 
Ionică Făt-Frumos a intrat în palat şi ţi-a furat pe 
Ileana. 

— Putem să mai stăm şi să mai benchetuim? 

— Poţi să te şi culci şi să nu te mai scoli, căci mi 
se pare că nu-i nădejde de a-i mai ajunge. Calul lui 
Ionică este frate-meu şi are într-însul patrusprezece 
inimi, pe cînd eu am numai şapte. 

Fără să se mai întoarcă şi să-şi ieie ziua bună de 
la mesenii cu care ospătase, zmeul repede se aruncă 
pe cal şi s-aşternu drumului, ca şi pana vîntului. 

Luînd drumul de-a lungul, se ducea zmeul plin de 
turbare, de se hurduca pămîntul sub picioarele 
calului, şi dinapoia lui se-nvolbau nori de colb. 

Cînd era aproape să însereze, iată că ochii 
zmeului dau de Ionică şi de Ileana, care zburau cu 
calul pe sub bolta cerului. Îşi împlîntă el pintenii în 
coastele calului, ca să se înalțe pînă la ei, dar în 
deşert, calul său nu putea zbura prin slavă, decît 
numai patru stînjeni pe sus de la pămînt, pe cînd 

Ionică se clătina pe deasupra lui, pe unde umblă 
tabăra norilor, ca o pasăre uşoară. Aşa se-ntreceau ei 
în fugă prin văzduh, pînă ce zmeul, obosindu-se, zise 
calului să spuie fratelui său de sus ca să coboare de 
acolo, că-l va ţine cu jăratic şi cu pară. Auzind calul lui 
Ionică aceste vorbe, le împărtăşi stăpînu-său. Atunci, 
Ionică zise credinciosului său şoimulean: 

— Spune,  voinice, frate-tău să-şi  trîntească 
stăpînul şi să-l facă fărîmi, că eu l-oi ţine cu trifoi 
nescuturat de rouă şi l-oi adăpa cu lapte dulce. 

Cum auzi calul zmeului cuvintele ce-i trimise 
frate-său, se-ncrinceni şi se scutură o dată, de izbi pe 
zmeu în colţul unei stînci, încît se făcu numai 
bucățele. Îndată se lăsă Ionică cu calul său în jos şi, 
suind pe Ileana pe calul zmeului, se întoarseră 
îndărăt. Şi Ileana prefăcu curţile sale într-un măr de 
aur, apoi se luară şi se duseră în împărăţia lui Ionică 
Făt-Frumos. 

Ajungînd Ionică Făt-Frumos acasă cu frumoasa 
Ileană, îndată plecară la lacul zînelor şi, trîntind mărul 
de pămînt, ca nimic răsăriră pe mal curţile strălucite 
ale Ilenei, dimpreună cu toate minunile ce se aflau 
într-însele. Apoi se făcu o nuntă de o sută şi o mie de 
ori mai bogată şi mai veselă ca cea întîi. Fost-au la 
nunta aceasta şi cumnaţii lui Ionică cu surorile sale, 
care cu toţii plînseră de bucurie cînd văzură pe Ionică, 
atît de nenorocit odinioară, ieşindu-le înainte cu 
mîndra lui soţie. 

De aci înainte, Ionică şi Ileana vieţuiră în fericire 
cerească, cu dragoste nesfîrşită unul către altul. Şi-n 
trecerea zilelor de plăcere, adeseori ei se puneau la 
fereastră şi, rătăcindu-şi ochii în lungul lacului, cine 
ştie de ce-şi aduceau aminte, că numai ce luneca cîte 
o lacrimă pe feţele lor. Lacrimi şi aduceri aminte ce-i 
făceau să-ntinerească cînd îmbătrineau, aşa că poate 
trăiesc şi astăzi şi vor trăi cît va fi lumea şi veacul. 


POVESTE POPULARĂ 


Cerbul şi iepurele şchiop 


— BUNĂ ZIUA, cumetre cerbule, da' ce ai? îl 
întrebă un iepure care abia se mai ţinea pe picioare, 
sprijinit într-un băț. 

— Păi, mulţumim dumitale, gonaciule, dar ce vînt 
te-abate pe la mine, răspunse cerbul, ce şi el sta 
rezemat într-un băț şi legat pe sub fălci. 

— Ce vînt să m-abată, cumetre, iacă nu mai ştiu 
ce să fac şi unde să mă ascund să nu mai văd figură 
de om, că tare s-au înrăit. Au început să dea raita 
zdravăn între noi. Puzderie-s pe cîmpii şi păduri, nu 
ne dau pas o clipeală şi cum ne zăresc, ca cine ştie ce 
fiare sălbatice, sar asupra noastră. Şi auzeam mai 
alaltăieri pe cumătru urs, că de om să nu te 
înfricoşezi, teamă de dînsul să nu ai, că el este 
înţelept, de fire milos, ne compătimeşte pe noi şi chiar 
dă sfaturi copiilor să ne protejeze. Dar mă mir cum a 
vorbit şi ce-a voit cumătru' ursu' să spună, că nu-l 
înţeleg, totuşi cred că fiind cam turmentat, că îl 
văzusem ieşind dintr-o crişmă, asta l-a făcut să spună 
aşa. 

— Of! Da cum mă dor măselele, spuse cerbul. 

— Păi d-aia te văzui eu legat pe sub fălci. 

— Am răcit, îmi pare, că-mi spuse dumneaei să 
nu mă culc pe malul giîrlei, că are să mă tragă, şi eu 
n-am ascultat-o. Da' dumneata ce ai păţit, gonaciule, 
că te văd legat la picior? 

— Ce să am, cumetre, ia, o spaimă de moarte: 
m-au alergat nişte ogari şi tot fugind am căzut într-o 
prăpastie şi în cădere mi-am scrîntit piciorul. Da' asta 
nu-i nimic, ia priveşte-mă. 

— Văleu! Sărăcan de tine, spuse cerbul, da' ţi-a 
frînt şi codanul? 

— Ce frînt, cumetre, ros cu totul. 

— Cum, bre, ia loc colea lîngă mine şi-mi spune. 

— Păi ce gîndeşti că-i chip de stat jos cînd am 
atitea belele pe capul meu? Să-ţi spun 
d-a-mpicioarele. Şi reîncepu iepurele: cînd am căzut în 
prăpastie, am ameţit, putea să mă ucidă, că nu mai 
simţeam nimic. Tot aci în prăpastie se afla şi un vulpoi 
care, în loc să-mi dea o mînă de ajutor, începu să-mi 
ronţăie din coadă. De durere şi usturime cum îmi 
sfişia coada, mă deşteptai; vulpoiul, văzîndu-mă 
schilod d-un picior şi cu coada ruptă de el, începu să 
facă haz, rîzînd şi bătîndu-şi joc de mine. „Nu ti-ar mai 
ajuta Dumnezeu că-ţi baţi joc de mine şi mă faci să şi 
sufăr, i-am spus; da-ţi-ar coada mea ţie şi să ţ-o roază 
alţii cum îţi făcuşi tu rîs de mine.” Şi vezi, cumetre, 
Dumnezeu parcă fu aici şi mă auzi, că văzui cu ochii 
cum vulpoiul fugi tîrînd după el o coadă stufoasă. 

— Ei, dragul meu, spuse cerbul, aşa este: ceea ce 
ţie nu-ţi place, altuia nu-i face... 

— Apoi, bună ziua, cumetre, că mă duc, casa-mi 
este cam departe şi, pînă ajung, taman bine-i la amurg 
de seară. 

— Să ne vedem cu bine, gonaciule. 


Din volumul „Lupul pircălab”, ediţia a II-a, 
îngrijită de CORNELIU BĂRBULESCU 


POVESTE POPULARĂ 


Ursul şi omul 


DE DEMULT, DE DEMULT, ursul stăpînea 
lumea. Într-o zi el prinsese un om, dar fiind sătul, nu 
l-a mîncat. Ca să-l aibă gata cînd i-o fi foame, el l-a 
dus într-un loc unde avea săpată o groapă ca să 
prindă vînatul ce-o trece pe-acolo. El a pus pe om în 
groapă şi văzîndu-l că e prea înalt, fiindcă trecea de-o 
palmă-două capul omului deasupra gropii, a pus pe 
om să stea lîngă groapă, afară, şi el s-a băgat în 
groapă ca s-o mai adincească. Cu ghearele săpa 
pămîntul în fundul gropii şi cu labele pe urmă îl 
arunca afară. Pe cînd săpa el, omul se gîndea ce-o fi 
vrînd ursul să-i facă. Pe cînd se gîndea, a văzut alături 
de groapă un pietroi mare. l-a dat în gind ce vrea 
ursul şi pe cînd ursul era aplecat să ia cu labele 
pămîntul săpat să-l arunce afară, omul a ridicat 
pietroiul şi l-a azvârlit cu putere în capul ursului care a 
rămas mort în groapă. 

Apoi omul s-a dus acasă. 

Şi d-atunci ursul a pierdut stăpînirea lumii. 


Din volumul „Lupul pircălab”, ediţia a II-a, 
îngrijită de CORNELIU BĂRBULESCU 

POVESTE POPULARĂ 


Ţapul şi şarpele 


UN ŢAP, VOIND să treacă într-o livadă, fu silit să 
dea printr-o apă ce curgea între el şi acea livadă. Şi 
fiindcă n-avea încotro, se lăsă în gîrlă şi începu să 
înoate. 

Cînd era pe la jumătatea gîrlei, se pomeneşte pe 
lîngă dînsul cu un şarpe că-i zice: 

— Măi ţapule, ia-mă şi pe mine să mă treci la 
uscat. 

Ţapul, temător, îi răspunse: 

— Tu vezi bine că abia pot să-mi duc părul de pe 
mine, şi tu mai ceri să te iau şi pe tine? 

— Aşa o fi, dară iată că umblu să mă înec, şi atîta 
prietenie nu pot găsi la tine? 

Ţapul îl lăsă să se urce pe dînsul, şi-şi puse toate 
puterile ca să înoate spre a ieşi cu bine dincolo. 

Şarpele, dacă se văzu călare pe ţap, începu a se 
încolăci împrejurul gîtului şi a-l stringe ca să-l 
sugrume. 

— Da' ce faci, prietene? Că uite, nu mai pot 
răsufla şi o să ne înecăm amindoi. 

— Vezi că mi-e foame; acum eşti în mîna mea şi 
aş vrea să mi-o potolesc cu tine. 

— Foame, foame; prieten, prieten, dar cu o 
mortăciune socoteşti tu să te îndestulezi? Aşteaptă 
niţel pînă să ieşim la margine şi acolo să-ţi arăţi 
prietenia. Acum mai slăbeşte-mă din dragoste ca să 
pot înota. 

Şarpelui îi plăcu vorbele ce auzi şi, mai slăbind 
pe tap din chingi, acesta îşi puse toate puterile, mai 
înotă ce înotă şi ajunse la uscat cu şarpe cu tot. 

Pe cînd încă înota, se gîndea la prietenia şarpelui 
şi începu a născoci la mijloace de a-şi mîntui viaţa. 


După ce ieşiră la uscat, ţapul prinse a zice: 

— Șarpe, tu mi-ai cerut prietenia, eu ţi-am dat-o. 
M-am luptat cu primejdia şi am ieşit la uscat cu bine. 
Fă-mi şi tu hatîrul acum şi dă-te jos să ne măsurăm, 
cine este mai lung? Apoi mă vei mînca în bună voie. 

— Ei, haide, de, să nu zici că nu ţi-am fost 
prieten! 

Şi dîndu-se jos de pe grumajii ţapului, aştepta să 
se măsoare cu dînsul. 

Ţapul asta şi voia. Cum îl văzu jos, se repezi cu 
coarnele de sfărîmă capul şarpelui şi-l strivi călcîndu-l 
cu copitele lui cele tari. 

După ce îl văzu pus bine, întinzîndu-l cît era de 
lung zise: 

— Vezi, aşa, mie îmi place prietenia, dar să fie 
dreaptă. Ce erau încolăciturile alea împrejurul 
grumazului meu? Piei acum cu prietenia ta cu tot, 
să-ţi auz de nume şi să te văd cînd mi-oi vedea ceafa! 


Din volumul „Lupul pîrcălab”, ediţia a II-a, 
îngrijită de CORNELIU BĂRBULESCU 

ION RUSE 


Iţă-Perpiliţă şi frumoasa pămîntului 
(după un motiv folcloric aromân) 


CE ERA, CE NU ERA, era odată o babă şi un 
unchieş, săraci lipiţi pămîntului, fără fată, fără băiat şi 
fără făină pentru o turtă măcar. Cum trăiau şi cum îşi 
duceau viaţa, numai necazul îi ştia! In sărăcia lor, 
căra fiecare, toată vara, lemne în spinare, ca să aibă 
ce arde iarna, să-şi încălzească sufletele. 

Cum se zice, vieţuiau în mare strîmtoare. 

Într-o zi, ducîndu-se baba şi unchieşul în pădure, 
la lemne, şi trecînd dincolo de o vale care le tăia 
drumul, ce să vază? Ce să afle? Un copil înfăşat în 
nişte iţe vechi-vechi, de lînă, aşezat pe marginea văii. 

Îndată baba se repezi şi luă copilul, îl puse în 
poală şi, desfăşindu-l, văzu că e băiat. Cu mare 
bucurie privi bătrina la prunc şi se hotărî să-l ia de 
suflet, să-l crească. Unchieşul însă mormăi ursuz şi 
necăjit. 

— Noi n-avem făină pentru o turtă şi tu vrei să iei 
un copil de-o săptămînă să-l creşti? Nu te gîndeşti 
niţel? 

Unchieşul îi mai zise babei şi alte feluri de vorbe, 
dar bătrîna, uitîndu-se cu mare dor şi dragoste la 
copilul găsit, nu vrea să-l asculte cu nici un chip. Pînă 
la urmă se oţări mînioasă: 

— Auzi, unchieşule, ori n-auzi? Eu ori iau pe 
copilul ăsta să-l cresc, ori două lucruri bune nu fac, 
adică nu putem s-o mai ducem împreună. Eu o să cer, 
o să cerşesc, o să mă amărăsc şi copilul ăsta, pe care 
mi-l scoase în cale ursita, tot o să-l cresc! 

Unchieşul, văzînd că bătrîna nu se supune şi nu 
vrea să-nţeleagă, îşi închise gura şi tăcu. Baba, 


luîndu-şi copilul în braţe, se duse acasă cu mare 
bucurie. 

Afînd vecinii şi vecinele că bătrina a găsit un 
copil în marginea văii din pădure şi că l-a luat să-l 
crească, se repeziră, care mai de care, să-i facă te 
miri ce daruri copilului. După cîteva zile baba îşi 
boteză băieţelul şi-i puse numele Perpiliţă. 

Cu azi, cu mîine, fiind îngrijit cu mare dragoste, 
Perpiliţă creştea într-o zi cît într-o lună. 

Pe lîngă Perpiliţă, baba şi unchieşul petreceau şi 
ei cu bine, fiindcă toţi vecinii şi vecinele îi ajutau cu 
de toate în fiecare zi. 

Baba, cînd se ducea prin vecini să stea de vorbă, 
o iscodeau muierile cum şi în ce fel găsise copilul în 
pădure, iar ea, fără drăcii şi scorneli, le spunea că-l 
găsise la marginea unei văi, copil înfăşat în două iţe 
vechi de lînă. 

Şi, zi după zi, lună după lună, şi an după an, 
Perpiliţă creştea. 

Ajunse mare, se făcu tînăr de şaisprezece ani. 

De mîndreţea şi frumuseţea lui, de puterea şi de 
virtutea lui toţi băieţii îl pizmuiau; şi, aflînd ei de la 
mume că Perpiliţă a fost găsit pe marginea văii, copil 
înfăşat în nişte iţe vechi de lînă, din pizmă mare îl 
porecliră „Perpiliţă din ițe". 

Auzindu-şi de multe ori porecla asta, lui Perpiliţă 
nu-i prea venea bine! Într-o zi, îl întrebă pe unul din 
băieţi ce va să zică porecla asta pe care i-o scoseseră? 
Şi acesta îi zise: 

— Fiindcă mă-ntrebaşi, o să-ţi povestesc ce-am 
auzit, dar să nu-ţi pară rău, să nu te superi! După cum 
am aflat de la mumele noastre, tu nu eşti fiul adevărat 
al babii şi al unchieşului. Ei te-au găsit la marginea 
unei văi, copil înfăşat în nişte iţe de lină vechi, de-aia 
toţi băieţii te-au poreclit: „Perpiliţă din iţe”! 

Bietul Perpiliţă se ruşină şi, plecîndu-şi ochii în 
pămînt, închise gura şi tăcu. Se sculă necăjit din 
mijlocul băieţilor şi se duse acasă. 

Baba, văzîndu-l atît de amărit, îl întrebă, 
zicîndu-i: 

— Ce ai, fătul meu, de ce eşti atît de necăjit? 

Perpiliţă, uitîndu-se la babă şi suspinînd din 
fundul inimii, îi răspunse: 

— Te jur pe pămînt, pe cer şi pe soare, să-mi spui 
drept dacă tu eşti mama mea adevărată, ori m-ai găsit 
înfăşat în nişte ite pe marginea văii, după cum îmi 
aruncă băieţii prin vecini? 

Biata babă, la întrebarea asta, rămase mută. Nu 
ştia ce să-i răspundă. Să-i spună drept, îi era frică să 
nu-i pară rău şi să-şi ia lumea-n cap, să plece. Să nu-i 
spună, nu putea de jurămîntul ce-i făcuse. Pînă la 
urmă, vrînd-nevrînd, se aşeză şi-i povesti toată istoria, 
de cînd îl găsise şi pînă în minutul acela. 

Perpiliţă, aflîndu-şi toată soarta, se-ntoarse către 
babă şi-i zise: 

— Eu de azi înainte nu pot să mai stau în satul 
ăsta, ca să ridă şi să-şi bată joc de mine toţi băieţii, 
poreclindu-mă „Perpiliţă de iţe”! Mai bine plec, mă 
duc unde mi-or vedea ochii. 

Baba, auzind vorbele lui Perpiliţă, nu-şi mai 
dorea viaţa, nu mai vrea să trăiască. Se zbătu, se 
rugă, îi vorbi, plînse, poate îl înduplecă să-şi ia gîndul 
de la plecare, dar toate fură de-a surda! Văzînd că nu 
poate cu nici un chip să-l oprească, închise gura şi 
tăcu. 

A doua zi, Perpiliţă se sculă dis-de-dimineaţă, se 
spălă şi se pieptănă, îşi puse opincile şi, luîndu-şi 
urările bune de la babă şi de la unchieş, ieşi la drumul 
larg al vieţii. 

Umblă el ce umblă toată ziua neostenit, a doua zi 
tot aşa, şi a treia zi iar aşa, dar pînă la urmă se duse 
la o stînă să ceară pîine, că mult îl răzbise foamea. 


Păstorii, cînd îl văzură atît de arătos şi atît de frumos, 
li se părură că era un fecior de domn sau de împărat; 
îl primiră, îi vorbiră cu omenie şi-l ospătară cu de 
toate cele bune care se aflau la stînă. 

Perpiliţă  şezu la stină cîteva zile, să-şi 
odihnească trupul, iar păstorii, dacă se mai apropiară 
de el, îl întrebară al cui fecior este şi unde se duce aşa 
singur. 

Perpiliţă le povesti că el este un băiat sărac, 
n-are părinţi şi se duce să-şi caute norocul în lume. 
Baciul, auzindu-i vorbele, îl întrebă dacă nu vrea să 
rămiie la ei, să ajungă păstor. Perpiliţă răspunse cu 
mare bucurie că vrea şi încă ce-ar mai vrea! Aşa că, în 
ziua aia Perpiliţă se vîrî la stăpîn, se făcu păstor. A 
doua zi îi deteră o teşilă şi un ciomag, patru cîini şi o 
turmă de oi pe care s-o pască. 

Perpiliţă, luîndu-şi pîine în teşilă şi apă în 
fedeleş, porni cu oile înaintea lui, să le pască la 
păşune. Cînd oile păşteau, Perpiliţă cînta din fluier. 
Dar cîntarea lui din fluier era aşa de minunată, cum 
nici nu s-a mai cîntat pe lumea asta şi nici n-o să se 
mai cînte. Cîntarea plăcută ce se auzea şi dulceaţa ce 
ieşea din găurile fluierului nu poate cineva să le spuie 
cu gura! 

Cînd el şedea sub un copac şi începea să cînte cu 
fluierul, toate păsările din pădure se adunau 
jur-împrejurul lui, ca să-l audă şi să-l asculte, iar 
ramurile şi frunzele pomilor se plecau pînă la pămînt, 
de parcă şi ele simțeau marea bucurie a frumuseţii. 

De multe ori oile rămîneau nepăscute, ascultînd 
la cîntarea minunată a fluierului. 

Cîteşipatru cîinii, pe care-i avea pentru paza 
oilor, nu se despărţeau de dinsul nici ziua, nici 
noaptea; îl păzeau ca pe pîinea dulce. 

Prietenii lui Perpiliţă, de zi de cu noapte, erau 
aceşti patru cîini, iar ca să-i mai treacă necazurile şi 
să-şi verse focul, el îngîna cu fluierul. Prieteni mai 

avea multe feluri de păsări din pădure şi prietene îi 
erau nenumăratele feluri de flori din poieni şi din 
livezi, din crînguri şi din pădurile umbroase. Aşa că 
Perpiliţă ducea o viaţă liniştită, fără nici o grijă şi fără 
să-i pese de lucrurile lumești. 

Într-o zi, se sculă dis-de-dimineaţă, lăsă oile să 
pască în voia lor, într-o livadă frumoasă, iar el cu cîinii 
se aşeză pe-aproape, lîngă o fîntînă, la umbra unui 
nuc uriaş. Işi scoase fluierul de la brîu şi începu să 
cînte, cînd duios, cînd cu foc. Se adunaseră atitea 
mulţimi de păsări deasupra capului lui, pe ramurile 
nucului, de nu mai aveau loc unde să şadă. Atuncea se 
nimeri să treacă pe acolo o nuntă cu zîne. Acestea, 
văzînd mulţimea de păsăret şi auzind dulcea cîntare a 
fluierului, rămaseră înlemnite de mirare. Şi cu cît se 
mirau de cîntarea frumoasă din fluier, cu încă atîta 
mai mult se mirau de mîndreţea şi frumuseţea 
flăcăului. Ele se uitau la el şi se minunau, dar el nici 
că avea ştire că zînele se uită. Pînă la urmă, Perpiliţă 
îşi înălţă ochii o clipă, să-şi cheme oile; şi, ce să vază 
înaintea lui? Trei zîne tinere şi frumoase, frumoase 
cum nu se mai poate spune cu vorba. Cîteşitrele erau 
îmbrăcate în cămăşuţe subţiri de borangic, cîteşitrele 
jucau pe degetele picioarelor şi se mlădiau ca nişte 
flori în adierea vîntului. Lui Perpiliţă, cînd le văzu, i se 
păru că visează şi începu să-şi frece ochii; dar cînd 
auzi că zînele îi vorbesc, atunci recunoscu şi el că nu 
este vis şi că totul este adevărat. 

Zinele îi ziseră: 

— Cîntă-ne, flăcăiaş, să jucăm şi-ţi vom da tot ce 
ni-i cere! 

Perpiliţă rămase însă uimit de frumuseţea lor; îi 
căzu fluierul din mîini. Zînele, dacă văzură că Perpiliţă 
se uită la ele, îl rugară: 

— Tînăr şi frumos flăcăiaş, goneşte-ţi cîinii de 
lîngă tine, că vrem să-ţi vorbim de binele tău! 


Perpiliţă, ca să nu le strice voia, îndată se puse 
de-şi goni cîinii şi rămase el singur în mijlocul zînelor. 
Atuncea ele glăsuiră: 

— Tînăr flăcăiaş, cum de-ai putut tu să cînţi aşa 
de frumos cu fluierul? Că noi suntem zîne, am alergat 
prin munţi şi prin păduri, prin poieni şi prin livezi, pe 
cîmpuri şi văi, n-am lăsat loc neumblat şi, cu toate 
astea, pînă în ziua de astăzi, o atît de frumoasă şi 
dulce cîntare din fluier n-am mai auzit şi nici c-o să 
mai auzim în altă parte. Ferice de maică-ta care te-a 
făcut şi ferice de fata care te-o lua de bărbat! 

După vorbele astea, Perpiliţă le zise: 

— la nu vă mai bateţi joc de mine! Lăsaţi-mă în 
pace, mă rog dumneavoastră! 

— Nu ne batem joc, se împotriviră zînele, ci îţi 
spunem ce este! Auzi, flăcăule, ori n-auzi? Tu cu 
fluierul tău ne făcuşi un mare bucluc şi ne dăduşi de 
mare ruşine! 

— De ce? spuse Perpiliţă. 

— Pentru că noi suntem nuntaşe, din partea 
flăcăului care se însoară cu Frosina, frumoasa 
pămîntului, şi trecînd pe aici, auzirăm cîntarea din 
fluier şi asta parcă ne fermecă! Neputind să ne 
despărţim de dulceaţa şi frumuseţea cîntării, ne 
pierdurăm de nuntă şi de toţi nuntaşii; rămaserăm să 
auzim fluierul tău! Spune-ne acum cu ce obraz să ne 
mai ducem noi la nunta aia, dacă o dată ne abăturăm 
din drum? 

Toate astea le zise zîna cea mare; iar zîna 
mijlocie adăugă: 

— Dacă ni s-au dedulcit urechile cu dulceaţa 
fluierului, ce strică flăcăiaşul ăsta? 

— Şi eu gîndesc tot ca tine! vorbi zîna cea mică; 
într-adevăr, flăcăiaşul ăsta nu strică nici cît negru sub 
unghie! El cînta din fluier pentru oile lui, nu pentru 
noi! Şi aruncîndu-şi ochii la Perpiliţă, îi zise cu glas 
dulce şi duios: Flăcăiaş tînăr şi frumos, ia-ţi fluierul 

iară şi cîntă-ne, rogu-te, încă o dată, cum ştii tu, ca să 
jucăm şi să lăsăm vorbele de prisos. 

Perpiliţă, auzind rugămintea plăcută şi duioasă a 
zînei mai mici, îşi luă fluierul şi, dacă începu să cînte, 
pădurea răsună şi copacii se cutremurară, oile se 
ridicară în două picioare să-l asculte, păsările toate 
gata-gata să-şi rupă giîturile de atîta ciripit şi fluierat; 
zînelor le ieşea sufletul de joc şi frămîntare. 

Odată ce se simţiră ostenite şi prea asudate de 
dănţuire, bătură din palme şi îndată se iviră trei 
dobitoace. Dobitoacele acelea erau de sus pînă la brîu 
oameni cu capul gol şi cu părul pieptănat, cu barba 
creaţă şi cu pieptul păros, iar de la brîu în jos erau cai 
cu patru picioare, dintr-aceia care sorb norii, foarte 
sprinteni! Fiecare zînă, încălecînd pe cîte unul, se 
făcură nevăzute, pieiră dinaintea lui Perpiliţă. 

Bietul Perpiliţă, rămas fără ele, simţi că nu mai 
poate să trăiască. De-atunci, îl cuprinseră oftări şi 
suspinări adînci, de nu-şi mai găsea liniştea, nici ziua, 
nici noaptea. Pe unde adormea, pe unde şedea ori 
alerga, zînele nu-i lipseau din faţa ochilor. Şase luni 
de zile tînji sărmanul Perpiliţă, suspinînd şi oftînd, 
fără să-şi mai zărească frumoasele zîne! Focul pe 
care-l avea la inimă pentru dînsele îl făcu să nu lase 
loc necăutat şi nealergat. 

Într-o zi, luă doi cîini cu el şi porni la drum, 
lăsîndu-şi alţi doi cîini cu oile. Străbătu ultimele fişii 
de pămînt, căutînd prin toate părţile, dar nu găsi decît 
păduri pustii. Se-ntoarse cu mare întristare, fără să 
ştie unde se duce. Umblind aşa ca un zănatic, ca un 
pierdut din lumea asta, ajunse într-o pădure deasă din 
care nu vedea nici cerul. Ostenit şi moleşit de atita 
umblet, se rezemă de un copac şi adormi; cei doi cîini 
îl păzeau unul de-o parte şi altul de altă parte. Acolo 
unde dormea el dus visă că veni o babă şi-i zise: 

— Perpiliţă, flăcău frumos, acum şase luni erai 
vesel şi ziua, şi noaptea şi, cîntînd din fluierul tău, îmi 


înveseleai toate păsările şi toţi copacii, toţi stejarii şi 
toţi fagii, toate frunzele şi toate ierburile; şi de cînd le 
văzuşi pe blestematele de zîne, ţi s-a tulburat mintea, 
nu mai găseşti liniştea nici şezînd jos, nici în picioare, 
nici ziua şi nici noaptea. Te lăsaşi de fluier şi de toate 
dorurile pe care le aveai înainte şi te posomorişi. 
Astăzi, văzîndu-te mai jelit şi mai întristat ca oricînd, 
venii să-ţi spun unde poţi să-ţi găseşti zînele. Zînele 
poţi să le găseşti la Muntele de Marmură, în pădurea 
de dafini. Cîte lucruri bune şi frumoase sunt pe lume, 
acolo înăuntru se află, în pădurea aceea. Acolo găseşti 
poamele, toate dulceţurile şi toate miresmele. Tot 
acolo se află şi pelinul cel mai amar. In mijlocul acelei 
păduri este o livadă lată, înconjurată cu trandafiri şi 
dafini, cu iasomie şi măslini, cum s-ar zice, cu toate 
felurile de pomi şi copaci mirositori. Livada are în 
mijlocul ei un lac cu apă limpede ca lacrima de copil. 
Apa curge pe sub Muntele de Marmură. Cine vrea 
să-şi scalde trupul în ea, i se învîrtoşează pielea atît 
de tare, că nu mai poate să i-o străpungă nici săgeata, 
nici virful de cuţit şi nici dinţii fiarei celei mai 
înfricoşătoare. De aceea zînele, în fiecare sîmbătă, 
aleargă de se scaldă în apa lacului. În sîmbăta ce 
urmează, au să vină cele trei zîne, prietenele tale, la 
pădurea de dafini, împreună cu Frosina, frumoasa 
pămîntului, să se îmbăieze. Ştiu bine ce foc ai la inimă 
pentru ele, cunosc dorul care te deşteaptă mereu din 
somnul tău tulbure. Să-ţi iei ctinii şi să te duci pînă 
acolo. Dar dacă m-ai asculta pe mine, te sfătuiesc să 
te lepezi de ele şi să nu te duci, căci ai să paţi şi-ai să 
tragi multe rele! 

Atunci Perpiliţă o întrebă: 

— Rogu-te, babo, cine eşti dumneata care-mi 
spuseşi atitea lucruri ascunse mie, săracul şi 
nefericitul? 

— Eu sunt muma pădurilor şi  ursitoarea 
oamenilor! şopti baba; şi pentru că îmi este milă de 

tine, venii de m-arătai în vis şi-ţi povestii toate cîte 
le-auzişi! Mai am încă multe să-ţi spui, dar nu pot 
acuma din două pricini: una că nu e timp, şiadouacă 
nu am surorile cu mine. Numai atîta pot să-ţi zic: De-o 
fi să-ţi calce piciorul în pădurea de dafini, nimic 
altceva să nu faci mai înainte de toate decît să te 
scalzi în lacul din mijlocul livezii celei frumoase! 

După astea baba se făcu nevăzută, iar Perpiliţă, 
deşteptîndu-se, se frecă la ochi; nu putea să-şi 
dezmeticească fiinţa. Apoi, dacă-şi mai reveni în fire, 
sta şi se mira de visul avut! Şi cu cît trecea vremea, cu 
atita oftările şi suspinurile se adăugau. 

A doua zi, se sculă dis-de-dimineaţă, îşi luă cu 
dînsul teşila şi fluierul, ciomagul şi doi cîini şi, dînd 
oile în grija stăpînului, plecă din munte în munte şi 
din pădure în pădure, întrebînd pe orice păstor 
întîlnea unde se află Muntele de Marmură şi pădurea 
de dafini. 

După multe zile de umblet şi după multă 
osteneală şi alergătură, dete peste Muntele de 
Marmură şi găsi pădurea de dafini. Cînd intră în 
pădurea de dafini, ce să vază? Lucruri pe care nici 
gura nu poate să le spuie, nici condeiul să le scrie! 

În minutul acela, Perpiliţă îşi aduse aminte de 
vorbele babii din vis, care îl sfătuise că nimic altceva 
să nu facă decît, înainte de toate, să-şi scalde trupul în 
lacul din livadă, dacă o călca în pădurea de dafini. Aşa 
că Perpiliţă alergă în sus, alergă în jos şi abia dete 
peste pomenita livadă. Se apropie de ea şi păşi 
înăuntru. Livada, aşezată într-un loc cu soare, era 
înconjurată de trandafiri şi dafini înalţi, de iasomii 
subţiri şi paltini stufoşi şi de tot felul de pomi roditori. 
În părţi străluceau flori şi paparoane!, garoafe şi 
leandri, ţiţa-oii şi fragi roşii, care, cu mirosul lor, 
adormeau omul. 


1 Paparoane - flori de mac roşu (n.red.). 


Lacul aflat în mijlocul livezii avea, de 
jur-împrejur, sălcii şi copaci cu ramuri multe, 
stufoase; livada ţinea o umbră deasă, unde străbătea 
un vîntuleţ plăcut, care parcă lungea zilele omului. 

Din toate coastele muntelui şi din toate părţile 
pădurii, se strecurau în lac nişte rîuleţe cu o apă rece, 
curată şi limpede, de parcă erau şire de mărgăritare. 
Şi aşa, frumuseţea livezii aceleia n-ar putea să-şi afle 
locul în altă parte decît în rai! 

Perpiliţă, fără să-şi mai piardă vremea, intră şi se 
scăldă, după cum îi zisese baba în vis. leşind şi fiind 
sîmbătă, aşteptă cu nerăbdare să sosească zînele. 
Zinele veniră şi, despuin- du-se, fugiră în apă. 
Perpiliţă şedea cam la o parte şi nu putea să le ia bine 
seama. Se sculă şi se duse spre lac. Rămase după un 
copac şi, uitîindu-se pe apă, ce să vază? Ce să vază? 
Trei zîne goale-goluţe unde mi se scăldau ca giştele în 
mijlocul lacului. Perpiliţă privea la ele duios şi nu li se 
arăta. Acolo unde se scăldau ele, vedea ceva luminos 
şi strălucitor, ceva care, de mult ce lucea, el nu putea 
nici să privească, nici să cunoască ce era! 

Perpiliţă, uitîndu-se mereu la zîne, la valul acela 
luminos care, depărtindu-se, îşi împuţina lucirea, 
desluşi, în sfîrşit, că lumina era o fată, o fată de zece 
ori mai frumoasă decît zinele. Atuncea îşi aduse 
aminte şi-şi zise: „Pesemne că asta o să fie frumoasa 
pămîntului, Frosina, de care-mi vorbiră zînele şi baba 
din vis!” 

Perpiliţă se mai apropie niţel de ele, dar mirarea 
lui cea mare era pentru Frosina, frumoasa pămîntului, 
care era atît de minunată, că bietul Perpiliţă era să-şi 
piardă minţile. Şi cum se uita cu gura căscată şi sta pe 
gînduri ca un zăpăcit, Frosina, frumoasa pămîntului, îl 
văzu şi-i făcu semne pe ascuns, rugîndu-se de el, dacă 
ar putea să o scape din mîinile zînelor şi s-o ia cu 
dînsul. 

Făcîndu-i Frosina semne, zînele îi luară seama şi, 
uitîndu-se împrejur, văzură unde şedea Perpiliţă pitit, 
după frunzele dese ale copacilor stufoşi. Ruşinîndu-se 
de el, fiindcă erau despuiate, se apropiară una de alta 
şi, umblînd să-şi ascundă goliciunea una dindărătul 
celeilalte, aşteptară doar o fugi Perpiliţă. Apoi, 
cunoscîndu-l că era chiar Perpiliţă şi văzînd că n-are 
de gînd să-şi mute ochii, ruşine-neruşine, nu mai 
ţinură seama şi ieşiră goale din apă, alergind să-şi ia 
cămăşile de pe uscat. Iar Frosina rămase singură în 
mijlocul lacului, lucindu-i frumuseţea ca argintul în 
mijlocul nopţii. 

Perpiliţă, după ce fugiră zînele, iar Frosina 
rămase singură, se apropie de lac şi îi zise: 

— O, lună plină care luceşti în mijlocul cerului! 
O, luceafăr al dimineţii! O, frumoasa pămîntului, 
Frosina! Spune-mi cum de te afli aici? Cum căzuşi în 
mîinile blestematelor astea de zîne? 

Iar Frosina, tremurînd şi lăcrimînd, îi răspunse: 

— Ah, privighetoarea pădurilor şi frumosul 
frumoşilor! De unde-mi ştii numele, cine eşti tu şi cum 
de te aflaşi aici? 

— Eu sunt Perpiliţă, păstorul care cînt cu 
fluieraşul şi adun toate păsările pe lingă mine! zise 
Perpiliţă. Eu sunt cel care cîntai cu fluierul şi întorsei 
zinele de la nunta ta; şi tot eu sunt cel care, auzindu-ţi 
numai o dată numele, îmi băgai foc nestins în inimă şi 
mă sculai de alergai din munte în munte şi din 
pădure-n pădure, pînă am ajuns să-ţi văd nemărginita 
frumuseţe! Acuma, că-ţi văzui faţa cea strălucită, 
mărturisesc şi eu că pe drept ai fost numită frumoasa 
pămîntului, Frosina! 

Auzind Frosina vorbele lui Perpiliţă, strigă cît 
putu de tare: 

— Fugi, sărmane tinere, că suntem pierduţi 
amîndoi! 


N-apucă Frosina să zică bine cuvintele astea, că 
se şi iviră toate trei zînele, călare pe dobitoacele de 
care am pomenit. Perpiliţă, văzîndu-le că se năpustesc 
asupra lui, îşi luă amîndoi cîinii pe lîngă dînsul şi stătu 
în dreptul Frosinei. 

Zinele se repeziră călări asupra lui Perpiliţă; 
traseră cu arcurile în pieptul lui Perpiliţă, dar săgețile 
căzură jos, fără să-i străpungă pieptul. Traseră a doua 
oară şi parcă deteră-n piatră; şi a treia oară tot aşa! 
Atunci zîna cea mare zise: 

— Ah, fecior de lele! După cum văd, te-ai scăldat 
în lac înaintea noastră, de-aia nu te pătrund săgețile. 

După vorbele astea descălecară, intrară în lac şi 
o-mbrăcară pe Frosina; şi ieşind din apă, se aşezară 
sub copaci, pe verdeață, iar caii cu capetele de om le 
păzeau din toate părţile. 

Sărmanul Perpiliţă, de cîte ori se uita la Frosina, 
i se topea sănătatea şi viaţa! Zînele se prefăcură că 
glumesc cu el şi că n-au de gînd să-i facă nici un rău. 
Se rugară zicîndu-i: 

— Flăcău tînăr şi frumos, ia lasă-ţi cîinii mai la o 
parte şi vino lîngă noi de ne cîntă niţel cu fluierul, să 
te audă frumoasa pămîntului, Frosina! 

Cînd zînele vorbeau aşa cu Perpiliţă, Frosina sta 
cu ochii în pămînt, necăjită şi înveninată! 

Bietul Perpiliţă, neştiind drăciile zînelor, îşi goni 
cîinii şi se duse la dînsele. Cît fusese cu cîinii lîngă el, 
zîinele nu catadicsiseră să pună mîna pe dînsul. 
Acuma, cum se apropie de ele, îi aruncară o pulbere 
în ochi şi, de unde era om, îi crescură dintr-o dată 
coarne de cerb; după coarne i se făcu şi capul de cerb, 
dar Perpiliţă, simțind că nu-i este bine, strigă şi 
chemă cîinii. Pînă să ajungă însă, la el, cîinii, 
sărmanul Perpiliţă, niţel cîte niţel, se făcu cerb de tot. 
Iar zînele, luînd-o pe frumoasa pămîntului, Frosina, 
încălecară şi se făcură nevăzute. 

Cîinii, cum intrară în livadă si văzură cerbul, 
îndată se repeziră la dînsul să-l prindă; îl luară la 
goană să-l vîneze. Îl goniră şi-l goniră şapte păduri, 
încît, bietul cerb, îi ieşise sufletul de alergătură. 

La urmă, cerbul, gonit mereu de dulăi, ajunse la 
o prăpastie mare şi, de nu sărea de acolo în ea, era cît 
pe-aci să-l înhaţe cîinii să-l facă bucăţi-bucăţi. Acolo fu 
despărţirea lor. Cerbul o luă prin pădure, iar ciinii 
apucară drumul îndărăt spre stînă. 

Sărmanul Perpiliţă, cu toate că se prefăcuse în 
cerb, îşi avea toate simţirile omeneşti; dar nu ştia ce 
să facă! Aşa că alergă din pădure în pădure, din 
munte în munte, cu mare frică şi cu mare spaimă şi se 
păzea, ziua şi noaptea, cu mare-ngrijorare, să nu-l 
mănînce vreo fiară sălbatică sau să-l omoare cineva. 

Prin pădurile pe unde alerga şi prin stejarii pe 
sub care se ascundea, cînd zbura vreo pasăre, ori 
mişca vreo frunză de suflarea vîntului, pe sărmanul 
cerb patruzeci de friguri îl treceau. Nici ziua, nici 
noaptea, nu putea să-şi sature făptura de somn, de 
spaima şi de tresăririle inimii pe care le avea la tot 
pasul. 

Astfel de viaţă duse trei ani de zile bietul cerb, 
tot cu sîngele îngheţat. Alergînd prin multe locuri şi 
prin multe strîmtori, într-o zi ajunse la nişte stînci de 
care te lua frica să te uiţi la ele. În strîmtoarea 
stîncilor era o potecă îngustă-îngustă prin care abia 
încăpu să treacă. Merse ce merse, pînă ajunse într-o 
peşteră părăsită, mare şi întunecoasă, de parcă se 
zărea că este iadul. Cerbul, avînd simţirile omeneşti, 
cum ziserăm, pătrunse în peşteră şi, uitindu-se în 
toate părţile, îşi spuse: „Ah! ce mare păcat că n-am 
cunoscut dinainte peştera asta, să mă fi săturat de 
somn, că aicea ştiu şi eu că nici dracu nu vine să mă 
găsească!” 


Vorbele astea şi multe altele zicîndu-şi, ostenit 
cum era de nesomn şi de umblet, se culcă şi dormi ca 
duşii de pe lume. 

Pe la miezul nopţii, deşteptîndu-se, auzi glas 
muieresc. Lui i se păru că sunt zînele şi, speriindu-se, 
îşi spuse: „Aoleo! sărăcan de mine! Blestematele de 
zîne veniră de mă găsiră şi aici! Pînă acuma eram un 
cerb cumsecade, dar acum cine ştie ce-or să mă facă!" 
Şi, de frică, se lungi prefăcîndu-se că e mort. 

Nu erau zînele, cum i se păruse lui, ci erau cele 
trei ursitoare. Una din ele era baba care i se arătase 
în vis şi-i spusese unde să găsească zînele. 

Peştera, vezi, era locuinţa ursitoarelor. Ele 
alergau pe unde alergau, ziua şi seara, iar după 
miezul nopţii se adunau în peşteră. Intrînd la ele 
acasă ca-ntotdeauna, lor le mirosi a răsuflare de străin 
şi, uitîndu-se prin toate părţile, îl găsiră pe bietul cerb 
întins şi prefăcîndu-se mort. Atunci ursitoarea cea mai 
bătrînă zise către celelalte două: 

— Il vedeţi pe sărmanul ăsta de cerb? Este 
nenorocitul de Perpiliţă păstorul! 

Iar ursitoarea mijlocie spuse: 

— Oare cine era mama lui Perpiliţă ăsta? Că 
nu-mi mai aduc aminte! 

La întrebarea  ursitoarei mijlocii, răspunse 
ursitoarea cea mică: 

— Tu l-ai sortit să ia de nevastă pe Frosina, 
frumoasa pămîntului, şi tu nu ştii cine era maică-sa? 

— Poate fi aşa cum zici, adăugă cea mijlocie, dar 
eu în clipa asta nu-mi aduc aminte. Spune tu, rogu-te! 

Atunci începu ursitoarea cea mică să vorbească 
aşa: 

— Mama lui Perpiliţă era fată de împărat! Ea avu 
un logodnic care fugi în lume. În ziua cînd i-a venit 
sorocul să nască pe Perpiliţă, ea, ca să n-o dovedească 
părinţii, fugi pe furiş de acasă şi se duse departe, la 
marginea oraşului, într-o casă la o babă săracă. Fata 

de împărat născu acolo copilul şi, neavînd în ce să-l 
înfeşe, săraca babă căută ce căută în toată casa, dar 
nu găsi decît nişte iţe de lînă, vechi, în care îl înfăşară 
amîndouă cu grijă. Luîndu-l baba la subţioară, după 
cum poruncise fata de împărat, se duse şi-l lăsă lîngă 
o pădure pe marginea unei văi. 

— Bine zici, soră mai mică! Acu mi-adusei aminte 
de maică-sa! Dar nu-mi aduc aminte cum de se făcu 
cerb! 

Atunci vorbi ursitoarea cea mai bătrînă: 

— Nu pot să-nţeleg, soro mijlocie, ce să fie 
prefăcătoria asta a ta, că nu-ţi aduci aminte cum de se 
făcu cerb! Nu eşti tu aia care mă trimiseşi să mă arăt 
lui în vis cînd dormea în pădure? Nu eşti tu cea 
care-mi poruncişi să-i spui unde poate să găsească 
zîinele? Că o să vie zînele împreună cu Frosina, 
frumoasa pămîntului, sîmbătă, să se scalde? Uite că 
eu îi spusei atunci toate cîte îmi poruncişi şi se duse, 
sărmanul, pînă acolo! Şi pentru că s-a uitat o dată sau 
de două ori la Frosina, pentru o privire sau două ale 
Frosinei, pe care ai ursit-o să fie a lui, trase ce n-a mai 
tras, trei ani de zile, prefăcut în cerb, şi cine ştie ce-o 
să mai tragă încă. 

Iar ursitoarea cea mijlocie zise: 

— Auzi, soro mai mare, şi tu, soro mai mică? Cu 
mare uşurinţă Perpiliţă poate să ajungă iar om! Şi cu 
mare uşurinţă poate s-o ia de nevastă pe Frosina, 
frumoasa pămîntului, pe care am ursit-o să fie a lui, 
dar trebuie să ştie, nenorocitul de Perpiliţă, ce fel şi 
cum să facă! 

— Şi ce porunceşti să facă? întrebă ursitoarea 
cea mai mică. 

— Uite ce: să se scoale şi să alerge la Muntele de 
Marmură. Acolo e o peşteră mare ca, bunăoară, asta! 
Să se ascundă acolo şi să nu cricnească deloc. Să 
aştepte pînă ce vor veni zînele. Ele, de cîte ori merg la 
scăldat, îşi lasă cămăşile în peştera aia şi se duc goale 


în lac. Atuncea el să ia cămăşile şi să treacă 
printr-însele de trei ori şi îndată se face om, după cum 
era! Şi aşa, d-acilea-ncolo, trebuie să pună pe el trei 
cămăşi ale zînelor şi să nu le mai scoată pînă cînd o 
muri. 

— Asta bine o spuserăţi şi aşa este! zise 
ursitoarea cea mai bătrină; dar cu ce înlesniri o să 
poată el s-o ia de nevastă pe Frosina, pe care au 
depărtat-o tocmai la muntele cu apă vie şi cu apă 
moartă? 

— Ca s-o ia pe Frosina este mai lesne decît să ia 
cămăşile! zise zîna cea mijlocie. Pentru că dac-o fi să-l 
simtă zînele, că a intrat în peşteră, îl lovesc şi-l lasă 
mort acolo. Dar dacă le-o lua cămăşile, atunci zînele 
nu mai au putere să-i facă nimic, cu voie, fără voie, o 
să-i stea cu mîinile înainte şi, închinîndu-se, o să-i 
zică: 

— Ce porunceşti, doamne? 

Iar el, avînd cele trei cămăşi puse pe trupul lui, 
să le poruncească: 

— Duceţi-vă de-mi aduceţi calul breaz cu aripi! 

Atunci ele, de voie, de nevoie, o să plece să-l 
aducă. Odată avut calul breaz, cu aripi, el o să-l înveţe 
pe Perpiliţă cum şi în ce fel. Zînele o să-i facă multe 
rugăminţi şi linguşiri, ca să-l păcălească, să le dea 
cămăşile, dar el să nu se înşele să le dea, că de îndată 
moare! 

Atunci ursitoarea cea mai mică glăsui: 

— Foarte bine le spuseşi pe toate, numai că de 
unde să ştie sărmanul Perpiliţă lucrurile astea 
ascunse? 

Iar ursitoarea cea mai bătrînă zise: 

— El singur să-şi fie de ajutor, bietul tînăr 
Perpiliţă! Vai de el că se află în aşa stare! 

Cerbul, cîte lucruri vorbiră ursitoarele, pe toate 
le auzi şi le vîri bine în cap. 

Făcîndu-se ziuă, ieşi din  ascunzătoarea 
întunecoasă şi o luă la fugă prin poieni şi prin păduri, 
alergînd, zi şi noapte, din munte-n munte, pînă ajunse 
la Muntele de Marmură. Acolo căută în sus, căută în 
jos, şi abia dădu peste peştera de marmură. Intrînd în 
grabă, se vîri într-un colţ, ghemuindu-se. Şi aşa, după 
multă aşteptare, iaca numai ce se iviră şi zînele! Ele 
cum intrară în peşteră, zîna cea mare le zise: 

— Nu ştiu a ce miroase! A răsuflare ca de fiară? 
Ca de om? 

Cerbului Perpiliţă i se făcu inima cît un purice şi 
îl cuprinse o frică nespusă auzind vorbele astea. 
Celelalte zîne se mirară: 

— Ce om nenorocit şi ce pasăre nenorocită poate 
să vie pînă aici? 

— Nu ştiu; dar astfel de miros îmi vine! adăugă 
tot zîna cea mare. 

Iar cea mai mică le spuse, dezbrăcîndu-se: 

— De, soro, că nu e nimic! Hai să ne despuiem, 
că trece vremea! 

Şi, după vorba celei mici, se dezbrăcară 
cîteşitrele şi alergară să se scalde. Perpiliţă, fără să 
piarză nici o clipă, ţişni din colţul unde era vîrît şi 
îndată luă cămăşile cu gura, trecînd de trei ori 
printr-însele, cum zisese ursitoarea mijlocie; îndată se 
făcu om mai frumos de cum fusese. 

Văzîndu-se om, se bucură mult şi toate relele 
îndurate în trei ani de cerbie le uită. Luă cele trei 
cămăşi şi le puse pe dînsul, una peste alta, cum 
spusese ursitoarea, şi plecă bucuros către lacul din 
livadă, să-l vază zînele şi să crape de necaz. 

Ajungînd acolo, şezu sub un pom şi se uită la 
zîne. Cînd îl văzură ele, se-nrăiră ca şerpoaicele şi 
ieşiră din lac. Îndată alergară la peştera de marmură 
să-şi pună cămăşile, dar, negăsind nimic, zîna mare 
oftă: 


— Nu vă spusei eu că miroase a răsuflare de fiară 
ori de om? Ce ne facem acuma cu pocinogul ce-l 
păţirăm? Ah, soro mai mică, ce prostie! Cum ne 
luarăm noi după vorba ta şi nu căutarăm prin toate 
colţurile peşterii? Că blestematul ăsta de Perpiliţă era 
înăuntru! Spune ce să facem şi ce să dregem acuma? 

— Ce să vă mai spui? Cum ne purtarăm, aşa 
găsirăm! zise zîna cea mai mică. Ce rău ne adusese 
nouă Perpiliţă ăsta, de-l puserăm s-alerge trei ani de 
zile cerb prin munţi? Acum, orice am sporovăi, e 
zadarnic, am pierdut tot. Dacă cu binele şi cu 
rugăminţi am putea să-l înşelăm, să ne dea cămăşile, 
ce minunat ar fi! lar de nu, o să tragem şi noi ce n-am 
mai tras, după cum trase şi el fără să fi făcut nici un 
rău! 

Se sculară supărate foc, otrăvite şi întristate, şi 
veniră înaintea lui Perpiliţă; închinîndu-se cîteşitrele, 
cu mîinile la piept, îi ziseră: 

— Ce porunceşti, doamne? 

Iar Perpiliţă le porunci: 

— Duceţi-vă să-mi aduceţi calul breaz cu aripi! 

Zinele, ca să-l poată înşela, se plînseră: 

— Bine, doamne, dar nu vezi că suntem goale? 
Cum o să ne ducem să-ţi căutăm calul breaz cu aripi, 
pentru care trebuie să trecem prin şapte împărăţii? 

; — Eu nu ştiu cum o să mergeţi şi cum o să faceţi. 
Însă calul breaz cu aripi vreau să mi-l aduceţi îndată, 
că de nu... 

Zinele, văzînd că Perpiliţă se supără pe ele, îşi 
plecară capetele şi porniră să-i aducă calul breaz cu 
aripi. 

După ce trecu cîtăva vreme, iată-le că se 
întoarseră cu calul cerut. Căzură în genunchi şi se 
rugară de Perpiliţă, cu lacrimi în ochi, să le dea 
îndărăt cămăşile. Cu tot plinsul lor şi cu toate 
rugăminţile ce i le făcură, Perpiliţă nu se lăsă înşelat, 
ci doar le zise: 

— Voi m-aţi făcut cerb, de îndurai şi trăsei 
chinuri trei ani de zile; şi voi, de ieri pînă azi, vreţi să 
vă dau cămăşile? Să vă iasă din minte! 

Auzind vorbele astea, îşi închiseră gura, iar 
Perpiliţă, încălecînd pe cal, pînă să te freci la ochi, 
ajunse în curtea babei care-l crescuse. Văzîndu-l, 
sărmana babă, se repezi şi-l luă de git, îl sărută, îl 
întrebă pe unde a trăit şi a alergat şi cîte toate. 
Perpiliţă, vorbindu-i cu omenie, ca la o mumă, îi spuse 
toate cîte păţise. După ce mai trecură vreo două zile, 
calul îi zise lui Perpiliţă: 

— Doamne, mare bunătate îmi făcuşi de mă 
scăpaşi din mîinile blestematelor alea de zîne, dar te 
rog să-mi faci o bunătate şi apoi ţi-oi face şi eu ce-oi 
putea. 

— Ce bunătate vrei să-ţi fac? îl întrebă Perpiliţă. 

— Vreau să mă scalzi şi pe mine în lacul din 
livada pădurii de dafini. 

— Foarte bine, zise Perpiliţă. Fii gata, că mîine 
mergem acolo negreşit! 

A doua zi se sculară, dis-de-dimineaţă, şi plecară. 
Ajungînd acolo, se scăldară, se spălară, se limpeziră 
şi, ieşind din apă, şezură pe iarbă la umbră. Atuncea 
Perpiliţă îi zise calului: j 

— Ascultă-mă, Breazul meu! In lacul ăsta, 
scăldîndu-se, pe Frosina, frumoasa pămîntului o văzui; 
şi de atuncea pînă în minutul ăsta mintea nu Îmi mai 
fuge de la ea. Spune-mi, te rog, cum să facem noi să 
mergem pînă la dînsa, şi unde se află fata? 

Iar calul îi răspunse: 

— Ah, domnul meu! De dînsa vreau să-ți vorbesc 
şi eu, să mergem s-o scăpăm din mîna blestematului 
ăla de zmeu, care a răpit-o din mijlocul curții, cu părul 
despletit, în vreme ce se lăia la cap. Iar de cînd a aflat 
c-o văzuşi tu în lac şi că vorbişi cu dînsa, zi şi noapte o 
pune la fel de fel de pedepse. 


— Spune-mi, te rog, calul meu, unde se află 
Frosina? 

— Trăieşte în mijlocul muntelui cu apă vie şi cu 
apă moartă. Sub muntele acela este o livadă cu copaci 
uriaşi, de sute şi de mii de ani; în dreptul copacilor, o 
peşteră mare, în care şade o Zgripţoroaică cu şapte 
capete. Zgripţoroaica este sora blestematului de 
zmeu. El, ştiind că Frosinei i-e scris să fie ata, a 
legat-o de copaci şi i-a poruncit soră-si s-o păzească 
bine, cînd nu este el acolo. Şi aşa, blestemata de 
Zgripţoroaică, zi şi noapte, nu se mişcă de lîngă 
Frosina. 

— Dacă e aşa, Breazul meu, cum putem s-o 
luăm? 

— De luat o s-o luăm, dar trebuie s-asculţi ce 
vreau să-ţi spui eu! Sunt vătămat şi foarte ostenit de 
goana fără milă la care mă supuseră zînele. Trebuie să 
mă odihnesc patru-cinci zile. Iar ca să putem s-o luăm 
pe Frosina şi să scăpăm vii şi sănătoşi, trebuie să mă 
adapi patruzeci de zile cu lapte de ciută şi să mă ţeseli 
de două ori pe zi, pînă ce o să-mi cază tot părul 
fermecat de zîne. Atuncea o să-ţi zic: încalecă-mă, 
stăpîne, şi să nu-ţi fie grijă de nimic! 

— Bine, iubitul meu Breaz; dar, mă rog, unde să 
găsesc eu laptele de ciută, ca să te adap patruzeci de 
zile? 

— Asta te îngrijorează şi ţi se pare greu? 
Porunceşte celor trei zîne, şi ele, de sub pămînt, de 
sub piatră, vor, nu vor, o să-ţi aducă! 

— Bine, dar zînele unde pot să le mai găsesc 
acuma? A 

— Cămăşile nu le ai pe tine? Inţeapă-le la o 
margine cu un virf de cuţit, şi-n orice minut le-ai 
căuta, le găseşti lîngă tine. 

Perpiliţă făcu aşa cum îl învăţă Breazul; îndată 
zînele se aflară dinaintea lui. Văzîndu-le, Perpiliţă le 
zise: 

— De astăzi, patruzeci de zile în şir să-mi aduceţi 
cîte o găleată cu lapte de ciută, în fiecare dimineaţă; 
că de nu, vă leg cosiţele la coada Breazului şi vă tîrăsc 
ca pe nişte căţele! 

Zinele i se închinară: 

— O să facem, doamne, cum ne-ai poruncit! 

Şi aşa, din acea zi, începu Perpiliţă să-şi ţesale 
calul, iar zînele în fiecăre dimineaţă să-i aducă laptele. 

Împlinindu-se cele patruzeci de zile, calul îşi 
lepădă părul cel vechi; îi crescu altul nou, care lucea 
de parcă-ţi da-n ochi. Calul breaz cu aripi, văzîndu-se 
cum dorise, glăsui către Perpiliţă: 

— Bunul meu stăpîn, acuma, încă un lucru să mai 
faci pentru binele tău şi al meu! Cheamă zînele şi rupe 
cître trei fire de păr de la fiecare şi pune-le deoparte, 
cîte trei la un loc, că mult bine o să ne prinză. După 
asta, fii gata să plecăm; peste douăzeci de zile, 
suntem aici cu Frosina cu tot! 

Perpiliţă se găti de drum; îşi luă cu dînsul ce-i 
trebuia şi-ncălecînd pe Breazu, plecă. Umblară şi 
alergară, trecură munţi şi păduri, poieni şi cîmpii, 
livezi şi văi, rîuri şi riîuleţe, dealuri şi prăpăstii, şi cîte 
altele, pînă ce ajunseră la un loc care, cît îl vedeai cu 
ochii, era plin numai de şerpi şi năpîrci. Cum ajunseră 
acolo, calul îi zise lui Perpiliţă: 

— Cîmpia asta nu se trece pe jos. Eu o să zbor, 
aşa că să iei seama şi să te ţii bine de coama mea, să 
nu te dea jos vînturile turbate. Şi cînd vei vedea că ne 
apropiem şi ne dăm jos pe pămînt, să scoţi trei peri 
de-ai zînelor şi să-i arunci acolo; şi-orice-ai vedea, să 
nu te sperii că eu sunt cu tine! 

Toate vorbele calului Perpiliţă le vîrî bine în 
minte. Breazu, punîndu-şi toată puterea, zbură cu 
domnul său călare şi se făcu nevăzut în nori. Cînd se 
lăsă mai aproape de pămînt, Perpiliţă scoase trei peri 
şi-i azvirli în jos. Cum căzură perii, ce să vază? Toţi 
şerpii şi toate năpircile se adunară şi se-mpletiră unii 


cu alţii, de se înălţă un gard de nestrăbătut înaintea 
lor. Perpiliţă, cînd văzu zidul de lighioane, nu mai 
putu de frică, dar Breazu îi zise: 

— Scoate alţi trei peri şi aruncă-i jos şi nu te 
speria! 

Perpiliţă făcu aşa cum îi spuse calul şi îndată 
veniră trei stoluri de vulturi  nemîncaţi de-o 
săptămînă: şi dacă se repeziră asupra şerpilor şi 
asupra năpircilor, nu lăsară nici măcar unul sau 
măcar una de prăsilă. Şi aşa li se deschise calea în 
toate părţile; iar vulturii se duseră îndărăt de unde 
veniseră. 

Umblind mai departe, pe drum, calul îi zise lui 
Perpiliţă: 

— Stăpîne, bucură-te că ne apropiem de muntele 
cu apă vie şi apă moartă. În pădurea în care intrăm 
acum, o să găsim multe fete şi nepoate ale 
Zgripţoroaicei. Ele o să te întrebe dincotro vii şi unde 
te duci. Tu să le răspunzi: „Vin din lumea ailaltă să iau 
apă vie şi apă moartă!” Ele, auzind vorbele astea, or 
să alerge toate la Zgripţoroaica cea bătrînă să-i spuie. 
Zgripţoroaica cea bătrină, fiind păzitoarea apei vii şi-a 
apei moarte, o să-şi ia fetele şi nepoatele şi o să plece 
să păzească apele, iar noi, iute, iute, o să ne ducem 
lîngă Frosina. Îndată să descaleci, s-o dezlegi de 
copacii unde stă legată şi să nu vorbeşti cu dînsa nici 
un cuvînt, ci să o pui degrabă călare şi să-ncaleci şi tu. 
Atunci eu o să zbor, ca să scăpăm de gura 
Zgripţoroaicei; şi cînd oi vedea că Zgripţoroaica 
aleargă cu toate fetele şi nepoatele după noi, tu îndată 
să arunci şi ăilalţi trei peri, şi-ndărăt să nu te uiţi, nici 
tu, nici Frosina, că are să iasă din cei trei peri un rîu 
tulburat, o pădure de spini şi un şanţ de foc cu pară 
vînătă. Cînd vom trece dincolo de cîmpia cu şerpi, 
atunci o să ne odihnim cu toţii şi o să vorbeşti cu 
Frosina. 

Perpiliţă băgă la cap toate cîte îi zise calul. 
Ajungînd lîngă locurile unde se aflau fetele şi 
nepoatele Zgripţoroaicei, ele, cum îi văzură, le ieşiră 
înainte: 

— Cale bună, flăcău tînăr şi frumos! De unde vii 
şi unde te duci? 

— Noroc să aveţi! Vin de pe lumea ailaltă şi mă 
duc să iau apă vie şi apă moartă! 

— Intoarce-te, flăcăiaş, că-ţi pierzi capul! 

— Ori eu, ori voi! 

Cum auziră vorbele astea, fetele şi nepoatele o 
luară la fugă şi, ajungînd la Zgripţoroaica cea bătrînă, 
îi spuseră unde se duce Perpiliţă. Zgripţoroaica cea 
bătrînă, blestemînd, îşi luă toată ceata şi se duse să 
păzească apele. 

Cînd ajunse ea la zisele ape, Perpiliţă cu Breazu 
se aflau la copacii unde era legată biata Frosina. 
Perpiliţă, fără să piarză vremea, descălecă şi se repezi 
la Frosina. O dezlegă, o luă în braţe şi o sui pe cal şi, 
încălecînd şi el, zise grăbit: 

— Haide, Breazule, acum să te văz! 

După puţin, pe unde zbura Breazu cu Perpiliţă şi 
Frosina, auziră un tunet înfricoşător, ca şi cînd căzuse 
un trăsnet deasupra lor. Fulgerul nu se vedea. 

— Este  Zgripţoroaica bătrină cu fetele şi 
nepoatele ei. Fă ce ţi-am spus şi nu vă speriaţi! 

Atunci Perpiliţă scoase şi azvirli ultimii trei peri 
şi îndată se făcu în urma lor un rîu tulburat şi o 
pădure de spini şi un şanţ de foc cu pară vînătă. 
Zgripţoroaica bătriînă aşteptase multişor la apa vie şi 
la apa moartă. Văzînd că nu e nici un flăcău, nici 
nimic, se dusese la locul unde o legase pe Frosina; 
negăsind-o acolo, se mînie crunt pe fetele şi nepoatele 
păcălite. Aşa că le puse înaintea ei şi o luară la fugă 
să-l ajungă pe Breazu cu Perpiliţă şi Frosina. 


Alergind astfel, ajunseră la rîul cel tulbure şi, 
intrîind năvală toate, toate odată ca să treacă dincolo, 
nepoatele Zgripţoroaicei se înecară pînă la una. leşi 
Zgripţoroaica numai cu fetele goale dincolo de rîu şi 
deteră de pădurea de spini. De-acolo nu putu să mai 
iasă decît Zgripţoroaica bătrînă. Ea încă nu scăpă 
bine de spini şi dete de şanţul de foc cu pară vînătă şi, 
intrind în el, nu mai ieşi de-acolo niciodată. Iar 
Breazu, vorbitor şi zburător, trecu peste cîmpia cu 
şerpi şi, îndreptîndu-se spre o iarbă verde, la o umbră 
deasă, zise: 

— Descalecă acuma, domnul meu, ca să răsuflu şi 
să răsufli! Şi pune-ţi căciula pe-o parte, pe un ochi, că 
scăparăm cu bine şi sănătoşi. 

Atuncea  Perpiliţă descălecă cu Frosina şi, 
aşezîndu-se la umbră, îşi spuseră unul altuia cîte 
păţiseră de cînd se născuseră şi pînă în minutul acela. 

După ce se odihniră bine şi frumos, şi ei şi 
Breazu zburător, încălecară amîndoi şi se duseră la 
băbuţa care îl crescuse pe Perpiliţă. 

Şi aşa Perpiliţă se cunună cu Frosina, frumoasa 
pămîntului, cu dor nespus şi nemărginit de amîndouă 
părţile. Şi trăiră şi petrecură şi, dacă n-or fi murit, 
poate că mai trăiesc şi astăzi. 

lar zînele şi zmeii crăpară şi crapă de necaz 
şi-acuma, ca nişte corbi nenorociţi ce sunt! 


Şi, cum vă spusei, aşa basm aflai, 
Nu ştiu cum făcui, dar vă înşelai! 

POVESTE POPULARĂ MEGLENOROMÂNĂ 


Balaurul cu şapte capete 


A FOST ODATĂ un moş cu baba lui. Moşul era 
pescar. Ducîndu-se la pescuit, moşul a prins un peşte 
frumos. Dar cînd îl scoase din plasă, peştele începu să 
vorbească: 

— Te rog, moşule, dă-mi drumul! 

Mirat că peştele vorbea, pescarul i-a dat drumul 
în apă. După puţin timp pescarul a prins iarăşi peştele 
şi peştele iarăşi l-a rugat să nu-l mănînce. 

— Dar îţi promit că, dacă mă mai prinzi a treia 
oară, i-a zis peştele, atunci o să-ţi spun chiar eu cum 
trebuie să mă măniînci. 

Omul a aruncat iar peştele în apă. Dar la scurtă 
vreme l-a prins din nou. 

— De data asta nu-ţi mai dau drumul, i-a spus 
pescarul, trebuie să te mănînc. 

— Aşa ţi-am spus şi eu şi ţi-am făgăduit să te 
învăţ cum trebuie să mă măniînci. lată, o să faci aşa: 
aripile să le amesteci cu făină şi să le dai iepei, care o 
să-ţi fete doi mînji gemeni; oasele să le dai căţelei, 
care o să-ţi fete doi căţei gemeni; şi, în sfîrşit, carnea 
s-o mîncaţi voi, tu cu baba, şi baba o să nască doi 
prunci gemeni. 

Moşul a făcut întocmai cum i-a spus peştele. 

Şi iapa i-a fătat doi mînji, căţeaua - doi căţei, iar 
baba a născut doi băieţi. 

După ce au crescut caii, cîinii şi băieţii, aceştia, 
care erau mai altfel decît alţi băieţi, au spus mamei 
lor că ei pleacă în călătorie prin lume. 

Baba i-a oprit şi nu i-a lăsat să plece, dar ei tot 
au plecat. Dar cînd au ieşit din casă, au spus aşa: 


— Dacă întîrziem să ne întoarcem, tu, mamă, să 
loveşti cu securea în uşă şi, dacă iese sînge, să ştii că 
noi suntem morţi! 

Apoi cei doi fraţi şi-au luat fiecare cîte un cal şi 
un cîine şi au plecat în lume. După ce au cutreierat ei 
sate multe şi nu mai rămăsese să meargă decît într-un 
sat mai depărtat, unul din fraţi n-a mai vrut să meargă 
într-acolo şi s-a întors acasă. Celălalt însă şi-a văzut 
de drum. 

Şi-a mers fratele cel călător pe unde îl duceau 
ochii. Într-o zi dădu de o fîntînă şi, lîngă fîntînă, stătea 
o fată şi plîngea. Băiatul o întrebă de ce plînge şi fata 
spuse că a venit să ia apă şi ea n-a ştiut că un balaur 
cu şapte capete păzeşte fîntîna. Balaurul a văzut-o şi 
acuma nu mai poate pleca, căci dacă se urneşte din 
locul unde se află, balaurul o mănîncă. 

— Pleacă liniştită la casa ta, spuse băiatul, că, 
dacă vine balaurul, am eu grijă de el! 

Şi cum vorbeau ei aşa, iacă numai ce vine şi 
balaurul clătinînd din cele şapte capete ale lui. Atunci 
băiatul asmuţi cîinele, scoase paloşul, se repezi la 
balaur şi, dintr-o singură lovitură, îi reteză cele şapte 
capete. A scos apoi limbile de la capetele retezate şi, 
după ce şi-a luat rămas bun de la fată, s-a întors 
acasă. 

Fata, care era fiica împăratului de prin părţile 
acelea, a umplut doniţa cu apă şi a plecat şi ea acasă. 
Şi a povestit împăratului că un voinic a omorit 
balaurul cel cu şapte capete, care păzea fîntîna din 
cîmpie, şi a scăpat-o de la moarte pe ea, scăpînd şi 
ţara de răul balaurului. 

În vremea asta, pe locul unde fusese omorît 
balaurul, trecu un harap. Harapul, văzînd capetele 
balaurului, le-a luat şi s-a dus cu ele drept la 
împăratul, lăudîndu-se că el a omorît dihania care 
înspăimînta tot ţinutul acela. 


Degeaba spunea fata împăratului că altul e 
voinicul cel care a omorît balaurul, că împăratul, de 
bucuros ce era, îl făcu pe harap ginerele său şi pregăti 
nuntă mare. 

La nuntă pofti pe toţi voinicii din împărăție, ca să 
se veselească cu toţii că împăratul a căpătat un ginere 
viteaz, care l-a scăpat de balaurul cu şapte capete şi-i 
va scăpa şi de toţi balaurii care îşi au culcuşul nu 
departe de împărăţia lui. 

Printre voinici veni şi băiatul pescarului, cel care 
omoriîse cu adevărat balaurul. Cînd a văzut băiatul pe 
harap aşezat la mare cinste în fruntea mesei, cu 
capetele de balaur aşezate pe un taler dinaintea lui, 
aşa ca să le vadă toţi cei poftiţi, s-a umplut de scîrbă. 
Şi ridicîndu-se de pe scaunul unde şedea, se înfăţişă 
împăratului şi spuse că harapul l-a păcălit, căci nu e 
adevărat că el a omorît balaurul. 

— Dar uite capetele! a răspuns împăratul, 
supărat că cineva îi tulbură tihna petrecerii; el mi le-a 
adus! 

— Bine, împărate, dar capete fără limbă eu n-am 
văzut şi, dacă o să te uiţi la capetele acestea, vei 
vedea că n-au limbă! 

Împăratul cercetă capetele şi văzu că nici unul 
nu avea limbă. Atunci băiatul a scos din desagă cele 
şapte limbi ale balaurului şi le aşeză pe masă în faţa 
împăratului. Aşa văzu împăratul că harapul se lăudase 
numai. Supărat, izgoni pe harap şi aşeză la masă pe 
băiatul cel viteaz pe care şi-l făcu ginere. 

Nunta a ţinut pînă seara tirziu. Se ridicară apoi 
de la masă şi împăratul ieşi la o fereastră a palatului 
şi arătă băiatului departe, pe cîmp, un foc mare, cu 
flăcări înalte. 

— lacă acolo sunt adunaţi balaurii de care nu 
putem scăpa! spuse băiatului împăratul. 

Voinicul, inimos cum era, nu mai aşteptă alt 
îndemn şi, cum se lumină de ziuă, sări pe cal, îşi luă 


cîinele şi porni să omoare balaurii, ca să scape ţara de 
ei. 

Pînă la cîmpul cu balaurii a tinut-o numai într-un 
galop şi, cînd s-a apropiat, vede un balaur aşteptînd în 
drum. 

— Nu vrei tu, voinice, să ne facem prieteni? i-o 
luă înainte balaurul. 

— Ne facem, i-a răspuns băiatul, dacă îţi e gîndul 
bun. 

— Pune atunci sabia ta peste sabia mea şi facem 
jurământul. 

Dar cînd băiatul a întins sabia, balaurul s-a 
repezit şi, dintr-o sorbitură, l-a înghiţit. 

Acasă la el, mama băiatului, văzînd că feciorul ei 
nu se mai întoarce de la nuntă, luă securea şi lovi cu 
ea uşa, din care ţişni sînge. Aflînd în felul acesta că 
băiatul este mort, mama îndemnă pe fratele de acasă 
să plece către ţara împăratului, unde ştia că băiatul ei 
a fost poftit la masă. 

Aşa ajunse şi celălalt fecior al pescarului la 
curtea împărătească. El întrebă pe împărat de nu 
cumva a văzut pe fratele lui. Împăratul îi spuse toată 
tărăşenia cum a venit feciorul babei cu cele şapte 
limbi de balaur, şi el, împăratul, a gonit pe harapul 
care se lăudase că a omorît balaurul de la fîntînă. Apoi 
feciorul babei, ginerele său, a plecat să nimicească şi 
pe ceilalţi balauri de care nu putea scăpa împărăţia 
asta, dar nu s-a mai întors. li arătă apoi focul cu 
flăcări înalte unde era sălaşul balaurilor. 

Băiatul a înţeles că acolo trebuie să fie mort 
fratele său şi a pornit fără codeală într-acolo. 

Pe drum îşi tot făcea socoteala cum să le vină de 
hac balaurilor. Ajuns acolo, asmuţi cîinele, scoase 
paloşul şi, răcnind de se cutremurară văile, se repezi 
la întîiul balaur ce-l văzu. 

— Pe dată să-mi înviaţi fratele, că s-a sfîrşit cu 
voi! strigă. 

Speriaţi, balaurii alergară la cel care îl înghiţise 
pe ginerele împăratului şi, scuturîndu-l zdravăn, îi 
scoaseră din burtă pe băiat. 

Dar frații nu-i lăsară pe balauri să se 
dezmeticească şi, răcnind amîndoi, lovind într-o parte 
şi în alta, îi tăiară pe toţi. 

Liniştiţi apoi se întoarseră la împărat şi povestiră 
toată isprava lor. 

De bucurie, împăratul se apucă iar de nuntit şi 
făcu o petrecere cu mic cu mare, ca să cunoască toţi 
pe ginerele său şi pe fratele lui geamăn, care le 
scăpase ţara de urgia balaurilor. 


(Repovestire de Lia Dracopol-Fudulu) 

